Ronaldo ge thafaathaa eku Tottenham balikoh, United ge coach Solskjaer ah hiyyhama jehumeh - One Online\nރޮނާލްޑޯގެ ގޯލަށްފަހު އޭނާ އުފާފާޅުކުރަނީ ---\nރޮނާލްޑޯގެ ތަފާތާއެކު ޓޮޓެންހަމް ބަލިކޮށް، ޔުނައިޓެޑްގެ ކޯޗު ސޮލްޝެއާއަށް ހިތްހަމަޖެހުމެއް\nއިނގިރޭސި ޕްރިމިއާ ލީގުގައި ރޭ މެންޗެސްޓާ ޔުނައިޓެޑުން ޓޮޓެންހަމްގެ މައްޗަށް ކުރި ހޯދުމާއެކު، ޔުނައިޓެޑްގެ ކޯޗު އޮލެ ގުނަ ސޮލްޝެއާއަށް ކޮންމެވެސް ވަރަކަށް ޕްރެޝަރު ކުޑަވެއްޖެއެވެ.\nޓޮޓެންހަމްގެ ދަނޑުގައި ރޭ ކުޅުނު މެޗު ޔުނައިޓެޑުން ކާމިޔާބުކުރީ 3-0 ގެ ތަފާތު ބޮޑު ނަތީޖާއަކުންނެވެ. މެޗުގައި ޔުނައިޓެޑުގެ ފުރަތަމަ ގޯލު ކްރިސްޓިއާނޯ ރޮނާލްޑޯ ކާމިޔާބުކޮށްދިން އިރު، ދެވަނަ ގޯލު ޖެހީ އެޑިސަން ކަވާނީއެވެ. ކަވާނީގެ ގޯލަށް ފުރުސަތު ފަހިކޮށްދިނީ ފުރަތަމަ ގޯލު ޖެހި ރޮނާލްޑޯއެވެ. ޔުނައިޓެޑުގެ ތިންވަނަ ގޯލު މެޗު ނިމެން ދަނިކޮށް ޖަހައިދިނީ މާކަސް ރަޝްފޯޑެވެ.\nމިދިޔަ ހަފުތާގައި އަމިއްލަ ދަނޑުގައި ޔުނައިޓެޑް ލަދުވެދި ގޮތަކަށް ވާދަވެރި ލިވަޕޫލް އަތުން 5-0 އިން ބަލިވުމުން ކޯޗު ސޮލްޝެއާގެ މަގާމު ގެއްލޭނެ ކަމަށް ބެލެވުނެވެ. ޔުނައިޓެޑުގެ ބޯޑުން ސޮލްޝެއާގެ މަގާމާ މެދު މަޝްވަރާތައްވެސް ކޮށްފައިވާ އިރު، ސާ އެލެކްސް ފާގަސަންއާއި ބޯޑުން އޭރު ނިންމީ އަލުން ފުރުސަތެއް ދިނުމަށެވެ. ހަބަރުތައް ބުނެފައިވާ ގޮތުން ރޭގެ މެޗަކީ ސޮލްޝެއާއަށް މަޖުބޫރު މެޗެކެވެ. ރޭގެ މެޗުން މޮޅު ނުވެވުނު ނަމަ ސޯލްޝެއާއަށް ޔުނައިޓެޑްގެ ކޯޗުކަން ގެއްލޭނެ ކަމަށްވެސް މީޑިއާތަކުން އޮތީ ރިޕޯޓުކޮށްފައެވެ.\nރޭގެ މެޗަށްފަހު ޔުނައިޓެޑްގެ ކޯޗު ސޮލްޝެއާ ބުނެފައި ވަނީ މިދިޔަ ހަފުތާއަކީ ޔުނައިޓެޑްގެ ސަޕޯޓަރުންނާއި، ކުޅުންތެރިންގެ އިތުރުން އޭނާއަށްވެސް އުނދަގޫ ހަފުތާއެއް ކަމަށާއި، ރޭގެ ނަތީޖާއަކީ މުޅި ހަފުތާ ތެރޭގެ މާޔޫސްކަން ފިލުވާލަން ލިބުނު ފުރުސަތު ކަމަށެވެ. އެ ފުރުސަތުގެ ބޭނުން ހިފައި، ކުޅުންތެރިންގެ ފަރާތުން ފެނުނު ހިތްވަރު ސޮލްޝެއާ ފާހަގަކޮށްފައިވެއެވެ.\nރޭގެ މެޗުގެ 39 ވަނަ މިނެޓުގައި ރޮނާލްޑޯ ވަނީ ޔުނައިޓެޑަށް ލީޑު ނަގައިދީފައެވެ. ބްރޫނޯ ފެނާންޑޭސް މަތިން އޭރިއާތެރެއަށް ހުރަސްކޮށްލި ބޯޅަ ރޮނާލްޑޯ ވަނީ ވޮލީއަކުން ގޯލުގެ ދުރުކަނަށް އަމާޒުކޮށްލައިފައެވެ. ޔުނައިޓެޑުން ދެވަނަ ހާފަށް ނުކުމެ ލީޑު ފުޅާކުރި އެޑިސަން ކަވާނީގެ ގޯލުންނެވެ. މެދުތެރެއިން ފެނާންޑޭޒް ރޮނާލްޑޯއަށް ދިން ބޯޅަ، އޭނާ ކަވާނީއަށް ހުސްކޮށްލީ ފަސޭހަ ޕާހަކުންނެވެ.\nޔުނައިޓެޑްގެ ތިންވަނަ ގޯލު ޖެހީ ބަދަލު ކުޅުންތެރިންގެ ގޮތުގައި އެރި ރަޝްފޯޑެވެ. މެޗުގެ 86 ވަނަ މިނެޓުގައި ނަމަންޔާ މަޓިޗް ދިން ބޯޅަ ރަޝްފޯޑް ވަނީ ގޯލުގެ ދުރު ކަނަށް ފޮނުވާލައިފައެވެ. ޓޮޓެންހަމްގެ ފަރާތުން މެޗުގައި ދަށް ކުޅުމެއް ފެނިގެން ގޮސްފައިވާ އިރު، މިއީ މިހާތަނަށް މި ސީޒަންގެ ލީގުގައި ޓޮޓެންހަމް ބަލިވި ފަސްވަނަ މެޗެވެ.\nޓޮޓެންހަމަށް ދިހަ މެޗުން 15 ޕޮއިިންޓް ލިބިފައިވާ އިރު، އެ ޓީމު އޮތީ ލީގުގެ އަށް ވަނައިގައެވެ. މެޗުން މޮޅުވި ޔުނައިޓެޑް އޮތީ ކުޅުނު ދިހަ މެޗުން 17 ޕޮއިންޓް ހޯދައި، ލީގު ތާވަލުގެ ފަސް ވަނައިގައެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ޔުނައިޓެޑް ކްރިސްޓިއާނޯ ރޮނާލްޑޯ ފުޓްބޯޅަ އޮލެ ގުނާ ސޯލްޝެއާ\nއެވަޓަންގެ ކޯޗުކަމުން ބެނިޓޭޒް ވަކިކޮށްފި\nއާސެނަލް އެދުމުގެ މަތީން މެޗު ފަސް ކުރުމުން ސްޕާސްގެ ނުރުހުން


ކުރުވާހަކަ ލިޔުމުގެ ޤައުމީ މުބާރާތް – 2008\nކުރުވާހަކަ ލިޔުމުގެ 25 ވަނަ ޤައުމީ މުބާރާތުގެ ވާހަކަ ލިޔުން ވަނީ މާޗު 1 ވީ ހޮނިހިރު ދުވަހު ހެނދުނު މާލޭ އިންގްލިޝް ސްކޫލު ހޯލުގައި 9:00 އިން 11:30 އަށް ބާއްވާފައެވެ. ކުރުވާހަކަ ލިޔުމުގެ މުބާރާތް ބާއްވަން ފަށާފައިވަނީ 1986 ވަނަ އަހަރުގައެވެ. މިއީ، މި ގޮތުން ބޭއްވުނު 25 ވަނަ ޤައުމީ މުބާރާތެވެ.\nއެހެން އަހަރުތަކާ ޚިލާފަށް މި އަހަރުގެ މުބާރާތުގައި ކުރުވާހަކަ ލިޔުމަށް ހަމަޖެހިފައިވަނީ މަރުކަޒުން ފެށުންތަކަކާއި ހާލަތްތަކެއް ބައިވެރީންނަށް ދީގެން އެ ބައިވެރިޔަކު އިޚްތިޔާރުކުރާ ހާލަތަކަށް ނުވަތަ ފެށުމަކަށެވެ. މި ފެށުންތަކާއި ހާލަތްތައް ބައިވެރީންނަށް ލިބުނީ މުބާރާތް ބޭއްވި ހޯލުން ވަގުތުންނެވެ.\nމި މުބާރާތުގައި 16 އަހަރާއި 21 އަހަރާ ދެމެދުގެ އުމުރުފުރާގައި9އިސްކޫލަކުން 45 ދަރިވަރުން ބައިވެރިވިއެވެ. ވާހަކަ ލިޔުމަށް ހާޒިރުވެފައިވަނީ 41 ދަރިވަރުންނެވެ. 13 އަހަރާއި 16 އަހަރާ ދެމެދުގެ އުމުރުފުރާގައި6އިސްކޫލަކުން 30 ދަރިވަރުން ބައިވެރިވީއިރު ވާހަކަ ލިޔުމަށް ހާޒިރުވެފައިވަނީ 28 ދަރިވަރުންނެވެ. އޭގެ އިތުރަށް އަމިއްލަގޮތުން 16 ފަރާތަކުން ބައިވެރިވެ ވާހަކަ ލިޔުމަށް ހާޒިރުވެފައިވަނީ 10 ފަރާތެވެ.\nމި އަހަރުގެ މުބާރާތުގައި އަމިއްލަ ގޮތުން ބައިވެރިވާން ބޭނުންވާ އިސްކޫލު ދަރިވަރުންނަށް އެ ފުރުސަތު ވަނީ ހުޅުވައިލާފައެވެ. މި ގޮތުން މި ބައިގައި އިސްކޫލުގެ5ދަރިވަރަކު ބައިވެރިވެ ވާހަކަ ލިޔަން3ދަރިވަރުން ހާޒިރުވެފައިވެއެވެ.\nކުރުވާހަކަ ލިޔުމުގެ ޤައުމީ މުބާރާތަކީ ދިވެހި އަދަބިއްޔާތަށާއި ދިވެހިބަހުން ވާހަކަ ލިޔުމުގެ މައްޗަށް މީހުން ޝައުޤުވެރިކުރުވުމަށާއި، އެ ރޮނގުން ރަނގަޅު ލިޔުންތެރީންތަކެއް އުފެއްދުމަށާއި، ދިވެހިބަހުން ލިޔެފައިވާ ފެންވަރު ރަނގަޅު ވާހަކަތަކެއް ދިވެހި ދަރިންނަށް ލިބިދިނުމުގެ މަޤްޞަދުގައި ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން ކޮންމެ އަހަރަކު އެއްފަހަރު އިސްކޫލުތަކަށާއި އަމިއްލަ ފަރާތްތަކަށް ހުޅުވައިލައިގެން ބާއްވާ މުބާރާތެކެވެ.\nކުރުވާހަކަ ލިޔުމުގެ ޤައުމީ މުބާރާތުގެ ތެރެއިން


SunOnline: Dhe helicopter vaguthun fonuvailadheysheve.\nދެ ހެލިކޮޕްޓަރު ވަގުތުން ފޮނުވައިލަދޭށެވެ.\nމުހައްމަދު ބުޝްރީ 20 Nov 2018, 11:35\nއިންޑިއާއިން ދިވެހި ރާއްޖެއަށް ދީގެން މިއުޅެނީ އަރަތެއް ކަހަލަ ދެ ހެލިކޮޕްޓަރެވެ. މި ދެ ހެލިކޮޕްޓަރު ދިން އިރު އިންޑިއާ އިން ބުނީ މިއީ ރާއްޖެއަށް ހަދިޔާ ކުރާ ދޭތި ކަމަށާއި ދިވެހި ޕައިލެޓުން ތަމްރީނު ވުމުން އެ ދޭތި އޮޕަރޭޓް ކުރަން ފޮނުވާ އިންޑިއާގެ 40 ސިފައިން އަނބުރާ ގެންދާނެ ކަމަށެވެ. މިކަން އަރަތަކަށްވާ ފުރަތަމަ ސަބަބަކީ އެންމެ ދެ ހެލިކޮޕްޓަރު އޮޕަރޭޓް ކުރަން އިންޑިއާގެ 40 ސިފައިން ރާއްޖޭގައި ތިބެން ޖެހުމެވެ. އަރަތަކަށްވާ ދެ ވަނަ ސަބަބަކީ ރާއްޖެއަށް ހިލޭ ދިން ކަމަށް ބުނި ދެ ހެލިކޮޕްޓަރު އެއީ ދިވެހީންގެ އެއްވެސް ބާރެއް ނުފޯރާ، އެއިން އެއްޗެއް ދުއްވާލުމުގެ ހުއްދަ ދިވެހި ސިފައިންގެ މީހަކަށް ނޯންނަ ދޭއްޗަށް ވުމެވެ.\nމިކަން އުޒުރަކަށް ހަދައިގެން އައްޑޫ ގަމުގަ އާއި ލާމު އަތޮޅުގައި އިންޑިއާގެ 40 ސިފައިން ތިބޭތާ މިހާރު 10 ވަރަކަށް އަހަރު ވަނީ އެވެ. މި ތަކެތި ރާއްޖެ ގެނެސްފައި ވަނީ އިންޑިއާ ކޮޅަށް ބުރަވާ ސިޔާސަތު ވަރަށް ފާޅު ގޮތެއްގައި ގެނގުޅުއްވާ، ކުރީގެ ރައީސް މުހައްމަދު ނަޝީދުގެ ވެރިކަމުގެ ދައުރުގަ އެވެ. ރައީސް ޔާމިނުއަކީ ކޮރަޕްޝަނާއި އެހެނިހެން ސަބަބުތަކާ ހުރެ ދިވެހީން ނުރުހިގެން ވޯޓުން ބަލިކޮށްފައިވާ ރައީސަކަށް ވިއަސް މިހެލިކޮޕްޓަރު މައްސަލާގައި ރައީސް ޔާމީން ނެންގެވި ސްޓޭންޑް، ރައީސް ސޯލިހް ނެންގެވި ސްޓޭންޑަށް ވުރެ އަޅުގަނޑަށް ރަނގަޅެވެ. ރައީސް ޔާމިނުގެ ވެރިކަމުގައި މިތަކެތި އަނބުރާ ގެންދިއުމަށް ތަކުރާރުކޮށް އިންޑިއާ އަށް އެންގުމުން ވެސް ގެންގޮސްފައެއް ނުވެ އެވެ. ނަމަވެސް ރައީސް ސޯލިހްގެ ޑިފެންސް މިނިސްޓަރު މާރިޔާ ދީދީ މިމައްސަލާގައި ވިދާޅުވެފައި ވަނީ އަވައްޓެރި ގައުމުތަކުން ރާއްޖެއަށް ހަދިޔާގެ ގޮތުގައި ދޭ ތަކެތި އަނބުރާ ފޮނުވާލުމަކީ ދިވެހިންގެ ސަގާފަތެއް ނޫން ކަމަށެވެ. މިއީ "ހަދިޔާ"ގެ ގޮތުގައި ދިން އެއްޗެއް ކަމެއް ވެސް އަދި ވެސް ޔަގީނެއް ނުވެ އެވެ. މިއީ ދިވެހި ދައުލަތުގެ މިލްކެއް ކަމުގެ އެއްވެސް ލިޔެ ކިއުމެއް ދައުލަތުން މިހާތަނަށް ސާބިތުކޮށް ދައްކަވާފައެއް ނުވެ އެވެ. އަދި އިންޑިއާ އިން ވެސް މިއީ ދިވެހި ދައުލަތުގެ ދެ ހެލިކޮޕްޓަރު ކަމަކަށް މިހާރަކު ނުބުނެ އެވެ.\nރައީސް ޔާމިނުގެ ވެރިކަމުގައި މިތަކެތި އަނބުރާ ގެންދިއުމަށް ތަކުރާރުކޮށް އިންޑިއާ އަށް އެންގުމުން ވެސް ގެންގޮސްފަ ނުވާއިރު، މި ދެ ހެލިކޮޕްޓަރު އުޒުރަކަށް ދައްކައިގެން އިންޑިއާއިން ރާއްޖޭގައި ގާއިމް ކޮށްފަތިބި 40 ސިފައިންގެ ވިސާ އާނުކޮށްދީ އަނބުރާ ގެންދިއުމަށް އެދުމުން އިންޑިއާ އިން ވަނީ ދިވެހި ދައުލަތަށް ގޮންޖަހައި، އެ ސިފައިން ވެސް އަނބުރާ ނުގެންގޮސް، ހެލިކޮޕްޓަރު ވެސް އަނބުރާ ނުގެންގޮސް، ދިވެހި ދައުލަތަކީ ޓޯއި އެއްޗަކަށް ހަދައިފަ އެވެ.\nމިވަރުގެ ބަޔަކަށް "އަވަށްޓެރީންނޭ" ކިޔާ، އެ އަވަށްޓެރީން ދިން ހަދިޔާ އަނބުރާ ނުފޮނުވާނަމޭ އަދުގެ ޑިފެންސް މިނިސްޓަރު ވިދާޅުވި އިރު އިންޑިއާ އިން މިހާރު އެތިބީ ދިވެހި ރާއްޖޭގައި ފާޑަކަށް މިލިޓަރީ ބޭސްއެއް ހަދައިގެން ނެވެ. ވީ އެންމެ އަވަސް ގޮތަކަށް މި ދެހެލިކޮޕްޓަރާއި، އިންޑިއާގެ މި 40 ސިފައިން ދިވެހި ފަސްގަނޑުން ބޭރު ނުކޮށްފި ނަމަ މިކަންވާނީ ދިވެހި ޤައުމުގެ އިސްތިގަލާލަށް އަސަރުކުރުވާ، ވަރަށް ނުބައި ކަމަކަށެވެ. ރައީސް ސޯލިހާއި ދިވެހި ރާއްޖޭގެ ޑިފެންސް މިނިސްޓަރު މަރިޔާ ދީދީ އާއި ރައްޔިތުންގެ މަޖުލިހުގެ އާ ރައީސް، ޤާސިމް އިބްރާހިމް އަށް، ދިވެހި ރާއްޖެއަށް ހެޔޮއެދޭ ދިވެހި ރައްޔިތެއްގެ ހައިސިއްޔަތުން އާދެސް ދަންނަވަމެވެ. މި ދައުލަތުގައި "ޑިފެކްޓޯ" ގޮތަކަށް ނުވަތަ ނުސީދާ ކޮށް މިލިޓަރީ ބޭސްއެއް ހަދައިގެން އެތިބަ އިންޑިއާގެ 40 ސިފައިން މިޤައުމުން ބާލާ، އެ ބާ ދެހެލިކޮޕްޓަރު އަނބުރާ ފޮނުވާލަ ދެއްވާށެވެ. އަޅުގަނޑުމެން މަނިކުފާނަށް ވޯޓުދިނީ އިންޑިއާ ފަދަ ޤައުމުތައް ދެކެ ބިރުން އެމީހުން ހެދިހާ އެއްޗެއް ހެދިގެން ތިބޭކަށް ނޫނެވެ. ކުޑައަސް މިއީ ވެސް މިނިވަން މުސްތަގިއްލު ޤައުމެކެވެ.\nމިޤައުމުގެ އަގު ދަމަހައްޓާނެ އެންމެ މަތީ ފަރާތަކީ މި ޤައުމުގެ ވެރިޔާއެވެ. އަޅުގަނޑުމެން މަނިކުފާނު ރަޢީސް ކަމަށް ހޮވީ ވަރަށް އުއްމީދާއި އެކު އެވެ. ކޮމަންވެލްތުން މި ޤައުމު ވަކިވާން ރައީސް ޔާމިނު ނިންމެވި ނިންމެވުން މަނިކުފާނު ބަދަލު ކުރެއްވި ކުރެއްވުމަށް ތާއިދެވެ. އަދި ގަތަރާއި އީރާނާއި ސިޔާސީ ގުޅުން އަލުން އިއާދަ ކުރަން ވެސް ތާއިދެވެ. ނަމަވެސް ދިވެހި ދައުލަތަށް މަލާމާތް ރައްދުވާ ގޮތަށް، ނުސީދާކޮށް ބިރުދައްކައިގެން އިންޑިއާ އިން މިކުރާ ނާތަހްޒީބް އަމަލު ނުފެންނަ ކަމަށް ހެދިގެން ނުހުންނަވާށެވެ. މިއީ ދިވެހި ޤައުމުގެ ކުރިމަގާއި، މި ޤައުމުގެ އިސްތިގްލާލާއި، މި ޤައުމުގެ މުސްތަގްބަލްގެ ދަރީންގެ ހައްގުގައި، މިވަގުތުން ވަގުތަށް މަނިކުފާނު ކުރައްވަން ޖެހިވަޑައިގަންނަވާ ކަމެކެވެ.


Raees Nasheed Fahathakah Nujesseyne: India Foreign Minister - Vaguthu\nސިންތެޓިކް ޓްރެކުގައި ބޭއްވި ރަސްމިއްޔާތުގެ ތެރެއިން-- ފޮޓޯ: ފޮރިން މިނިސްޓްރީ\nރައްޔިތުންގެެ މަޖިލީހުގެ ރައީސް، ރައީސް މުހައްމަދު ނަޝީދު ފަހަށް ޖެހިވަޑައިނުގަންނަވާނެ ކަމަށް އިންޑިއާގެ އެކްސްޓާނަލް އެފެއާޒް ނުވަތަ ފޮރިން މިނިސްޓަރު ޑރ. އެސް ޖައިޝަންކަރު ވިދާޅުވެއްޖެއެވެ.\nޑރ. ޖައިޝަންކަރު މިފަދައިން ވިދާޅުވެފައި ވަނީ ރައީސް ނަޝީދަށް އަމާޒުކޮށް ދިން ހަމަލާ ކުށްވެރި ކުރައްވައި ޖައިޝަންކަރ މިރޭ ކުރެއްވި ޓްވީޓެއްގައެވެ. ޖައިޝަންްކަރު ކުރެއްވި ޓްވީޓެއްްގައި ވިދާޅުވެފައިި ވަނީ، ރައީސް ނަޝީދަށް އަމާޒުކޮށް މިިރޭ ދިން ހަމަލާ އާއި ގުޅިގެން ކަންބޮޑުވެވަޑައިގަންނަވާ ކަމަށެވެ.\nރައީސް ނަޝީދަށް އަވަސް ޝިފާއަަކަށް އެދިވަޑައިގަންނަވާ ކަމަށް ޖައިޝަންކަރު ވިދާޅުވިއެވެ. އަދި، ނަޝީދު ފަސްޖެެހިވަޑައިނުގަންނަވާނެ ކަމަށް ޖައިޝަންްކަރުގެ ޓްވީޓުގައި ވަނީ ވިދާޅުވެފައެވެެ.\nDeeply concerned at the attack on Speaker @MohamedNasheed. Wish himaspeedy recovery. Know that he will never be intimidated.\nމި ސަރުކާރު ވެރިކަމަށް އައި ފަހުން އިންޑިއާ އާއި ރާއްޖެއާ ދެމެދު އޮންނަ ގުޅުންް ވަނީ ވަރަށް ބޮޑަށް ހަރުދަނާވެގެން ގޮސްފައެވެ. ޑރ. ޖައިޝަންކަަރުވެސް ވަނީ ދާދިފަހުންް ރާއްޖެ ވަޑައިގެންފައެެވެ. އިންޑިއާއަކީ ރައީސް ނަޝީދު އަބަދުވެސް ގާތް ގުޅުމެއް ބާއްވަމުން ގެންދަވާ ޤައުމެކެވެ. ނަޝީދުގެ ވެރިކަމުގައި ވެސް އެންމެ ގާތް ގުޅުމެއް ބޭއްވީ އިންޑިއާއާއެވެ.\nމިރޭ ނަޝީދަށް ދިން ހަމާލާގައި އެެމަނިކުފާނުގެ ލޮލަށް ގެއްލުން ލިބިފައި ވާކަމަށާއި، ސާޖަރީގެ މަސައްކަތް މިހާރު އަންނަނީ ކުރެވެމުން ކަމަށް މައުލޫމާތު ލިބެެއެވެ. މިވަގުތު އެމަނިކުފާނަށް ގެންދަވަނީ އޭޑީކޭގައި ފަރުވާ ދެމުންނެވެ.\nމި ހަދިސާގައި ނަޝީދުގެ އިތުރުން އެމަނިކުފާނުގެ ހަށިފާރަވެެރިޔަކަށާއި ބިދޭސީއަކަށް ވަނީ އަނިޔާވެފައެވެ. މި ހަމަލާ ދިން ސަރަހައްދުގައި ފުލުހުންނާއި ސިފައިން މިހާރު އަަންނަނީ ހަރަަކާތްތެރިވަމުންނެވެ. މިއާއެކު ސިފައިންގެ އެލާޓް ވެސް ވަނީ މަތިކޮށްފައެވެ.\nމެއި 6, 2021 22:25\nކަލޭމެން ކުރުވާ ކަންތައް!! އިންޑިޔާއައުޓް!!\nއިންޑިއާގެ މަކަރުވެރި ރޭވުމެއް!\nމެއި 7, 2021 16:55\nއިންޑިއާ ސިފައިން މިގައުމުގައި ގާއިމްވެ ތިބެންފެށި ހިސާބުންވެސް މަމެން ހީކޮށްގެން ތިބިން މިފަދަ ދުވަހެއް އައިސްދާނެ ކަމަށް!\nމެއި 6, 2021 22:28\nރަނގަޅަށް ތަހުގީގުކޮށްފިނަމަ މިކަމުގެ އަޑީގަ އިންޑިއާގެ އަތެއްވުމުގެ ފުރުސަތު ވަރަށް ބޮޑު. މުޅި ސަރަހައްދުގެ ހުރިހާ ގައުމަކަށް ދުއްޕާންކުރަމުންދާ ބައެއް މި ބީޖޭޕީ އިންޑިއާއަކީ.\nމެއި 7, 2021 04:36\nކަލޭ ހާދަ މޮޅޭ ދޯ، އަނގަ އެއް އޮތީމަ ތަޅުވަނީ ދޯ ދެން ، ތީ ބޮޑުވަރު ކަންނޭގެ\nއޮންނަނީ ވެ ރިކަމުންވެސް ވައްޓާލަފަ ﷲ ގެ އި ރާދަފުޅުން ދެންވެ ރިކަމެއް ނުވެސް ލިބެނެ ރަށުގެ ކަންތައް އިސްލާހުކުރަން އުލުނިއްޔާ މާތަހމާތާހި ރުވާނެ މިތާގެ ކަންތަކާ ނުބެހި ކަލޭމެނައް ރައިސްޔަމިން ފަހަތައް ޖެއްސުނުތަ ވެ ރިކަމުގަ ތިތިބީ ވައްކަންކޮއްގެންއަ ރާ ﷲ ގެ ކޮފާ ކަލެމެންގެ މައްޗައްތިއޮތި\nމެއި 6, 2021 22:29\nތީ ދޯ ވެގެން އުޅޭ ގޮތަކީ.\nމެއި 6, 2021 22:52\nކަލޭ ބޭކާރު ވާހަކަ ނުދައްކކާ\nމެއި 6, 2021 22:55\nސާބަހޭ، ތިޔަކު ރަނި ނޫސްވެ ރިކަން، މިދަނޑިވަޅުގަވެސް ފިތުނައުފެއްދޭތޯ، ރޯދަމަހުގެ ފަހު 10 ކަންވެސް ހަނދާން ނެތީތޯ؟\nމެއި 6, 2021 23:10\nއަމިއްލަ ގައުމުގެ ރައްޔިތުންނަށް އަސާސީ ޚިދުމަތްތައް ފޯރުކޮށް ނުދެވޭ އިރުވެސް ދިވެހިން އިނދަޖައްސަން އުޅޭނެކަމެއްނެތް.\nމެއި 6, 2021 23:25\nމޮޅެތި ވާހަކަ ދައްކައިގެން ދިވެހިރާއްޖެ ބަނޑުދަށަށް ލާން އުޅުއްވާނެ ކަމެއްނެތް... އަމިއްލ ޤައުމުގެ ނިކަމެތި ފަޤީރުންނަށް އަޅާލިއްޔާ މާރަނގަޅެއްނު..\nމެއި 6, 2021 23:27\nމި ޑްރާމާގެ ޑައިރެކްޓަރު ދޯ މީނައަކީ\nމެއި 6, 2021 23:28\nއަނހަ، އޭނާ ފަހަތަށް ޖެހުނަސް ކަލޭމެން ތިބޭނެ އޭނާގެ ބުރިކަށީގައި އަތްވިއްދާފައި ކުރިޔަށް ކޮއްޕަން.\nމެއި 6, 2021 23:33\nلله ގެ رحمة ފުޅުން ދިވެހި ރަތްޔަތުން އޭނަ ފަތަށް ޖައްސާނެ މިއީ ހިންދޫ ކަރާގެ ސްޓެޓެއްނުން ތިގޮތަށް ދާހިލީ ކަން ކަމަށް ފާޑުނުކިޠޭނެ ކިތައްމެބޮޑަސް\nމެއި 7, 2021 00:03\nފަހަތައް ޖައްސާނަން، ފަހަތައް ޖެއްސޭތަން ދައްކާނަން. އެކަމް ބޮންގޮއްވުން އެއީ އިންސައިޑް ޖޮބެއްކަމަށް ދޯ ބޮޑަށް ބެލެވެނީ. އައްނިގެ ދަރިވެސް އެބުނަނީ އިންސައިޑް ޖޮބެއްކަމަށް.\nމެއި 7, 2021 00:05\nމަވެސް މީ ރައީސް ނަޝީދާއި އެމްޑީޕީގެ ސަޕޯޓަރެެއް.. އަހަރެމެން ފަހަތަކަށް ނުޖެއްސޭނެ.. އެކަމަކު އެހެން ބުނަން ކަލޭ ތީ ކާކު؟ ހަމަލާ ކުށްވެރި ކުރަންޏާ ކުރަންވީ.. މިތާ ފަހަތަށް ޖެހޭނެ މީހުންނާއި ކުރިޔަށް ޖެހޭނެ މީހުންނާ ކަލޭމެންނަކަށް ނޭގޭނެ.. މިތަނަށް ނުބޭނި އަމިއްލަ ގައުމު ސަލާމަތް ކުރެވޭތޯ ބަލާބަލަ\nޢިންޑިޔާ ރާއްޖެއަށް އެރުމުގެ މާސްޓަރ ޕުލޭން. ޢިންޑިޔަ ކޮވިޑް ޓުއަރިސްޓުންގެނަމުގައި އިންޑިޢާ ހައިލީ ޓްރޭން ކޮމާންޑޯސް މިހާރު ރާއްޖޭގައި ޖާސޫސްކޮށް ރާއްޖޭގެ މީހުން އުޅޭ ރައްރަށުގައި އިޝާރާތަކަށް ބަލަބަލަ.\nކޮމެންޓްސް ތައް އިގިރޭސިބަހުން ލިޔަންވީ އޭރުންދޯ އިންޑިޔާގެ އެމްބެސެޑަރަށް އެގޭނީ ދިވެހިން ތިބިގޮތް\nމިއީ އިންޑިއާ އާއި ބެހޭކަމެއްނޫން. ދިވެހިރާއްޖޭގެ ދާޚިލީކަމެއް.\nމެއި 7, 2021 01:58\nމިމީހުނަށް ހާދަވަރެއް މިއަރަނީ. ނަޝީދުގެ ފަހަތުން ދިވެހިރާއްޖެއަށް އިންޑިޔާ ވަކިހިއްޕާލާފަހުތިވަރު ވިސްނާލާ. އިންޑިޔާ އަތުން ލައްކަ ކައިފަ ހުރިކަން މި ފަޅާއަރަނީ.\nމެއި 7, 2021 02:09\nތިކަން އިނގޭ މާކުރިންވެސް.ހުރިހާ ކަމެއް މިގޯސްވަނީ ތި އިންޑިއާ އަކާހުރެ.އެމީހުންބޭނުންވަނީ މަލިކަށް ވެރިވިގޮތަށް ދިވެހި ރާއްޖެވެސް އެމީހުންގެ ބާރުދަށަށް ގެންނަން.\nމެއި 7, 2021 02:57\nހުރި ގޮތައް މައްޗަށް އަރާނީ ދޯ މޯދީ ؟؟؟\nމެއި 7, 2021 02:59\nސިމްޕަތީ ވޯޓު ހޯދައިގެން ބޮޑުވަޒީރު ކަން ހޯދަން ކުޅޭ ޑުރާމެއް ކަމަށް މަމެންނަށް ގަބޫލު ކުރެވެނީ.\nމެއި 7, 2021 04:09\nއިންޑިއަާ ރައްޔަތުން ފަާހަާނަާ އަާއި ބޯފެން ލި ބެޭތޯ ކަލެޭ ބަލަާ\nމެއި 7, 2021 04:41\nޤައުމަށް ނަޝީދު ބޭނުމެއްނުވޭ ކަލޮ\nމެއި 7, 2021 05:39\nހޫން ކަލޭ އޭނަ ކޮނޑަށް ލައިގެން ދުވޭ! އަހަންނަށް ހެޔޮ0ޓޮލަރެންސް\nމެއި 7, 2021 05:48\nއެމީހެއްގެ އަމަލުތަކުގެ ނަތީޖާ މިދުނިޔޭގައިވެސް ބައެއްމީހުނަށް ލިބޭ ، އަދި އާހިރަތުގެ އަޒާބު މާބޮޑުވެދާނެ އެދުވަހަކު ތިޔަ ޑޮކްޓަރުންނެއް ހަމަ ގައިމުވެސް ނުތިބޭނެ ފަރުވާ ދޭކަށް ، ތިކަމުން ސަލާމަތްވެއްޖެއްޔާ އަމަލުތަށް އިސްލާހުކުރުމަށް ނަސޭހަތްތެރިވަން ..އަވސް ޝިފާއަކަށް އެދެން،.\nމެއި 7, 2021 07:15\nކުއްލިއަކަށް އިންޑިޔާ މިތަނަށް މި ފާވީ ކީއްވެއޯ؟\nމެއި 7, 2021 08:45\nކަލެޔަށް މިގައުގެ ކަންކަމުގައި ބަސްބުނުމުގެ ހުއްދަދިނީކާކު! އަމިއްލަ ގައުމުގެ ކަންކަން ރަގަޅު ކުރެވޭތޯބަލާ!\nމެއި 7, 2021 21:58\nޖައްސާނަން.. ވޯޓުން ޖައްސާނީ ...


ރައީސް ސާލިހު އެޗްއީއޯސީއަށް ޒިޔާރަތް ކުރައްވާ މަޢުލޫމާތު ސާފުކުރައްވައިފި – Dhuvas Online\nރައީސް ސާލިހު އެޗްއީއޯސީއަށް ޒިޔާރަތް ކުރައްވާ މަޢުލޫމާތު ސާފުކުރައްވައިފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ހެލްތު އިމަރޖެންސީ އޮޕަރޭޝަން ސެންޓަރ (އެޗް.އީ.އޯ.ސީ) އަށް ޒިޔާރާތްކުރައްވައި، ކޯވިޑް-19 އާއި ގުޅިގެން ސަރުކާރުން ކުރަމުންދާ މަސައްކަތްތަކުގެ އެންމެ ފަހުގެ މަޢުލޫމާތު ސާފުކުރައްވައިފިއެވެ.\nއެޗް.އީ.އޯ.ސީ ގައި މިއަދު މެންދުރުކުރީގައި ބޭއްވެވި ހެލްތް އިމަރޖެންސީ ކޯޑިނޭޝަން ކޮމިޓީގެ ބައްދަލުވުމުގައި ރައީސުލްޖުމްހޫރިއްޔާ ވަނީ ބައިވެރިވެވަޑައިގަންނަވާފައެވެ.\nމިއީ، ރައީސުލްޖުމްހޫރިއްޔާގެ ނައިބު ފައިޞަލް ނަސީމް ރިޔާސަތު ބަލަހައްޓަވާ ބައްދަލުކުރެއްވުމެކެވެ.\nރައީސުލްޖުމްހޫރިއްޔާ ވަނީ، މި ދުވަސްވަރު މާލެ ސަރަޙައްދުން ކޯވިޑް-19 ބަލި ޖެހެމުންދާ މީހުންގެ އަދަދުތައް ދަށްވަމުންދިޔަ ނަމަވެސް، ރާއްޖޭގެ އެހެން ސަރަޙައްދުތަކުން މި ބަލި ޖެހޭ މީހުންގެ އަދަދު އިތުރުވަމުން ދިޔުމާއެކު، އެ ކަމަށް ޚާއްޞަ ސަމާލުކަމެއް ދިނުމަށް އެޗް.އީ.އޯ.ސީ.ގެ ބައްލުވުމުގެ ބައިވެރިންގެ ކިބައިން އެދިވަޑައިގަންނަވާފައެވެ. އަދި، މިއީ ސަރުކާރުންވެސް މި ވަގުތު އެންމެ ބޮޑު އަހަންމިއްޔަތުކަމެއް ދޭ އެއް ކަންތައްކަމުގައި އެ މަނިކުފާނު ވިދާޅުވިއެވެ.


Beynun Kurevey Reserve 251 Million Dollarah Dhah Vejje – adduLIVE\nބޭނުން ކުރެވޭ ރިޒާވް 251 މިލިއަން ޑޮލަރަށް ދަށްވެއްޖެ\nMay 21, 2019, 14:53 ހަސަން ރަޝީދު\nވަގުތުން ވަގުތަށް ބޭނުން ކުރަން ހުންނަ ދައުލަތުގެ ރިޒާވް 251 މިލިޔަން ޑޮލަރަށް ދަށްވެއްޖެއެވެ.\nފިނޭންސް މިނިސްޓްރީން އާއްމުކުރާ މާލީ ތަފާސް ހިސާބުތައް ދައްކާ ގޮތުގައި މި އަހަރުގެ ޖެނުއަރީ މަސް ނިމުނުއިރު ރިޒާވުގައި 317.9 މިލިއަން ޑޮލަރު ހުއްޓެވެ. ނަމަވެސް ފެބްރުއަރީގައި އެ އަދަދު ހުރީ 295 މިލިޔަން ޑޮލަރަށް ދަށްވިއިރު މާޗް މަސް ނިމުނު އިރު އެ އަދަދު އިތުރަށް ދަށްވެ، 252 މިލިޔަން ޑޮލަރަށް ވަނީ ވެއްޓިފައެވެ.\nމީގެއިތުރުން ރާއްޖޭގެ ޖުމްލަ ރިޒާވް ވެސް ވަނީ މާޗް މަހު 776 މިލިއަން ޑޮލަރަށް ދަށްވެފަ އެވެ. މި އަދަދަކީ ފެބްރުއަރީ މަހާ އަޅާ ބަލާއިރު 162.4 މިލިއަން ޑޮލަރުގެ ދަށްވުމެކެވެ.\nރާއްޖޭގައި ބޭނުން ކުރެވޭ ރިޒާވް ދަށްވެފައިވާއިރު، މި ފަސް އަހަރުގެ ރިޔާސީ ދައުރު ނިމެންވާއިރު ދައުލަތުގެ ރިޒާވް އެއް ބިލިޔަން ޑޮލަރަށް އިތުރު ކުރާނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ.\nމިދިޔަ އަހަރު ނިމުނު އިރު ދައުލަތުގެ ރިޒާވުގައި ހުރީ 757.8 މިލިއަން ޑޮލަރު ކަމަށްވާއިރު މި އަހަރު ނިމޭއިރު އެ އަދަދު ގާތްގަނޑަކަށް 803.4 މިލިޔަން ޑޮލަރަށް އަރާނެ ކަމަށް ލަފާކުރެވޭ ކަމަށްވެސް ރައީސް ވިދާޅުވިއެވެ.


"Gondi Kaamiyaab Nuvumakee Hajoo Jahan Jehey Kameh Noon" - Vaguthu\n"ގޮނޑި ކާމިޔާބު ނުވުމަކީ ހަޖޫ ޖަހަންޖެހޭ ކަމެއް ނޫން"\nޕީޕީއެމްގެ ނޫސްވެރިންގެ ބައްދަލުވުމުގައި އަބްދުލްރަހީމް އަބްދުﷲ (އަދުރޭ) ވާހަކަފުޅު ދައްކަވަނީ – ވަގުތު އިމޭޖްސް: އިބްރާހިމް ޝާބިލް\nއދ.ގެ ސަލާމަތީ މަޖިލީހުގެ ދާއިމީ ނޫން މެންބަރު ކަމުގެ ގޮނޑި ރާއްޖެ އަށް ނުލިބުމަކީ ހަޖޫ ޖަހަންޖެހޭ ކަމެއް ނޫން ކަމަށް ޕީޕީއެމްގެ ނައިބު ރައީސް އަބްދުލް ރަހީމް އަބުދުﷲ (އަދުރޭ) ވިދާޅުވެއްޖެއެވެ.\nއަދުރޭ ކުރެއްވި ޓްވީޓެއްގައި ވިދާޅުވީ އދ. ގެ ސަލާމަތީ މަޖިލީހުގެ ގޮނޑިއަކަށް ރާއްޖެ ވާދަ ކުރުމަކީ ރައީސް އަބްދުﷲ ޔާމީން ގައުމާމެދު ދެކެވަޑައިގަންނަވާ ހުވަފެންފުޅު ހާމަވެގެންދިޔަ ކަމެއް ކަމަށެވެ. އަދި ގޮނޑި ކާމިޔާބު ނުވުމަކީ ހަޖޫ ޖަހަން ޖެހޭ ކަމެއް ނޫން ކަމަށާއި އެއީ ރައީސް ޔާމީން އަށް ތައުރީފު ކުރަންޖެހޭ ކަމެއް ކަމަށެވެ.\nUN ge security council ge gon’di akah Dhvehi Raajje’in vaadha kurumakee RY Gaumaa medhu dheke vadaigannavaa huvafen fulhu haamavegen dhiya kameh. Gon’di kaamiyaabu nuvumakee hajoo jahanjehey kameh noon. E’ee RY ah tha’ureef kuranjehey kameh. Adhi kuri’ah dhi’umah libunu hiyvareh.\n— Abdul Raheem Abdulla (@Banafsaa) June 8, 2018\nއދ.ގެ ސަލާމަތީ މަޖިލީހުގެ ދާއިމީ ނޫން މެންބަރު ކަމުގެ ގޮނޑި އަށް ރާއްޖެ އާއެކު ވާދަކުރީ އިންޑޮނީޝިޔާއެވެ. މި އިންތިޚާބުގައި އިންޑޮނޭޝިއާއަށް 144 ޤައުމެއްގެ ވޯޓު ލިބުނުއިރު، ރާއްޖެއަށް ލިބުނީ 46 ޤައުމެއްގެ ތާޢީދެވެ. ގޮނޑި ކާމިޔާބުކުރަން ހޯދަން ޖެހެނީ 127 ޤައުމެއްގެ ވޯޓެވެ. މި ވޯޓުގައި ބައިވެރިވެފައި ވަނީ ޖުމްލަ 190 ޤައުމެވެ.\nމި އިންތިޚާބުގައި، ރާއްޖެ އާއި އިންޑޮނޭޝިއާ ވާދަކުރި އޭޝިއާ ޕެސިފިކް ސަރަޙައްދަށް ކަނޑައަޅާފައިވާ ގޮނޑި ފިޔަވައި ބާކީ ހަތަރު ގޮނޑިން ކޮންމެ ގޮނޑިއަކަށް ވާދަކޮށްފައި ވަނީ އެއް ޤައުމެވެ. އެހެންކަމުން އެއްވެސް ވާދަވެރިކަމެއް ނެތި އެޤައުމުތަކަށް ވަނީ ގޮނޑި ކާމިޔާބު ވެފައެވެ.\nއެގޮތުން ދެކުނު އެފްރިކާ 183 ވޯޓާއި އެކު ގޮނޑި ކާމިޔާބުކޮށްފައިވާއިރު، ބެލްޖިއަމް އަށް ގޮނޑި ކާމިޔާބުވީ 181 ވޯޓުންނެވެ. އަދި ޖަރުމަންވިލާތާއި ޑޮމިނިކަން ރިޕަބްލިކަށް ވޯޓު ކާމިޔާބުވީ 184 ވޯޓު ލިބިގެންނެވެ.\nއދ. ގެ މެމްބަރަކަށް ރާއްޖެ ވިތާ 50 އަހަރުގެ ތެރޭގައި، މިއީ ސަލާމަތީ މަޖިލީހުގެ ގޮނޑިއަކަށް ކުރިމަތިލި ފުރަތަމަ ފަހަރެވެ.\nއަދުރޭ ހައްޔަރު ކޮށްފި\nޖޫން 9, 2018 16:34\nބަލިވީ ހަމަ ޔާމީނު... މޮޅު ކަމެއް ކޮއްފިއްޔާ ޔާމީނު.. ދެރަކަމެއް ވެއްޖެޔާ ރައްޔިތުން.. ބަލަ ކަލޭމެން މޮޔަ ނުގޮވަ ތިބެބަލަ.. ބުރިޖު އެޅީ ޔާމީނުގެ މޮޅު ކަމުން... އައިޖީއެމްއެޗް ގެ އާ އިމާރާތް އެޅީ ޔާމީނު... މަގުތައް ހަދަނީ ޔާމީނު.. އެކަމަކު އ.ދ ގެ ނެގި ވޯޓުން ބަލިވީ ހެޔޮ އެދޭ ރައްޔިތުން... މިވާ ގޮތެއް ނޭންގުނު\nޖޫން 9, 2018 18:14\nބަލިވުން އެއީ މައްސަލައެއްނޫން، ދިވެހިރާއްޖޭގެ ހުރިހާ ކަންކޮޅުތަކުގައި ކުރިޔަށްދަނީ ތަރައްޤީގެ މަސައްކަތްތަ، ހަޖަމް ކުރަން ބޭނުން ނުވިޔަސް މި ހަޤީޤަތް ބަދަލެއް ނުކުރެވޭނެ އިންޝާﷲ\nޖޫން 9, 2018 16:52\nޖޫން 9, 2018 19:03\nވޯޓަކުން ކުރާކަމެއް ވިއްޔާ އެސޮރުބަލިވާނެ ވިސްނާ ޥިސްނާ\nޖޫން 9, 2018 19:08\nޢަޅުގަނޑައް ފެނޭ ގޮނޑި ނުލިބުނީމަވެސް އެކަމުދެ އުފަލުގައި ލޮރީބުރެއް ޖަހާލަން މީނުންތޯ ދިމުގުރާތީއަކީ\nޖޫން 9, 2018 20:25\nއަދުރޭ.. ސިޔާސީ ކަންކަމާ ނުވިސްނަބަލަ އެންމެ މާތް މަތިވެރި ބިމުގަ ހުރެ ... އަޅުކަމުގަ އިހްލާސްތުރިވޭ... ﷲ އަށް ބިރުވެތިވޭ ...... ބިރުވެތިވޭ\nޖޫން 9, 2018 20:52\nއަސްލަށް ބުނާނަމަ މި ލިބުނީވެސް ގައުމަށް ކާމިޔާބެކެވެ. އަދި ކުރިޔަށް އޮތް ރިޔާސީ އިންތިޚާބުގައި ނުހޮވުނަސް އެއީވެސް ހަމަ ގައުމަށް ލިބޭ ކާމިޔާބެކެވެ.\nޖޫން 10, 2018 21:24


Kudahuvadhoo zuvaanunge shakuva , eid fahagaeh nukurevunu\nކުޑަހުވަދޫ ޒުވާނުންގެ ޝަކުވާ، އީދު ފާހަގައެއް ނުކުރެވުނު\n23 ޖުލައި 2021 - 18:26:54\nދ.ކުޑަހުވަދޫ ރައްޔިތުންނަށް އީދު ފާހަގަކުރުމުގެ ފުރުސަތު ނުލިބޭކަމަށް ބުނެ އެރަށުގެ ޒުވާނުން ޝަކުވާކޮށްފިއެވެ.\nސީއެންއެމްއިން ކުރި ސުވާލަކަށް ޖަވާބުދެމުން ކުޑަހުވަދޫ ޒުވާނަކު ވަނީ އެރަށުގައި އީދާއި ގުޅިގެން އެއްވެސް ހަރަކާތެއް ކުރިއަށް ނުގެންދެވުނު ކަމަށް ބުނެފައެވެ.\nއަދި އިތުރު ޒުވާނަކު ބުނީ އެރަށު ކައުންސިލުން އެރަށުގައި އީދާއި ގުޅިގެން އެއްވެސް ހަރަކާތެއް ކުރިއަށް ގެންދިއުމަށް ހުއްދަ ނުދޭކަމަށް ބުނެފައި ވާކަމަށެވެ.\nކުޑަހުވަދޫއަކީ ކޮންމެ އަހަރަކުވެސް އީދާއި ގުޅިގެން ކޮންމެވެސް ހަރާކާތެއް ކުރިއަށް ގެންދެވޭ ރަށަކަށް ވާއިރު، އޭނާ ބުނީ އެރަށުގެ ސަގާފަތާއި ހިލާފަށް އީދު ފާހަގަ ކުރުމަށް އެއްވެސް ހަރަކާތެއް ނުބޭއްވުމަކީ އެރަށު ޒުވާނުންނާއި، ކުދިބޮޑު އެންމެންވެސް ކަންބޮޑުވާކަމެއް ކަމަށެވެ.\nއީދާއި ގުޅިގެން ސަރުކާރުން ވަނީ ރައްކާތެރިކަމުގެ ފިޔަވަޅުތަކަށް ލުއިތަކެއް ދީފައެވެ. އެހެންނަމަވެސް ހެލްތު ޕްރޮޓެކްޝަން އޭޖެންސީން ވަނީ ފިޔަވަޅުތަކަށް ލުއިތަކެއް ދިންނަމަވެސް ކޮވިޑުން ރައްކާތެރިވުމަށްޓަކައި އެ އޭޖެންސީން އަޅާފައިވާ ރައްކާތެރިކަމުގެ ފިޔަވަޅުތަކަށް އިހުމާލު ނުވުމަށް އިލްތިމާސްކޮށްފައެވެ.\nމިކަމާއި ގުޅިގެން ސީއެންއެމްއިން އެރަށު ކައުންސިލް މުއައްޒަފަކާއި ސުވާލުކުރުމުން އޭނާ ވަނީ އީދުގައި ހަރަކާތްތައް ނުބޭއްވުމަށް ކައުންސިލުން ކަނޑައެޅީ އެރަށުގައި ފެތުރެމުންދާ ބަލިމަޑުކަމަށް ވިސްނައި ހާލަތަށް ރިއާޔަތްކޮށްކަމަށް ބުނެފައެވެ.\nކޮވިޑަށް ޕޮޒިޓިވް ކޭސްތަކެއް ކުޑަހުވަދޫއިން ފެނިފައިވާއިރު، ގާތްގަނޑަކަށް 140 އެއްހައި މީހުން އެރަށުގައި ކަރަންޓީނުގައި އެބަތިއްބެވެ.\nއަދި މިހާލަތުގައި އީދު ފާހަގަ ކުރުމަކީ ރަށް އަދިވެސް އެއްފަހަރު މޮނިޓަރިންގެ ހާލަތަށްކަށް ލުންކަހަލަ ކަމެއް ކަމަށް ރަށު ކައުންސިލްގެ މުއައްޒަފަކު ވަނީ ބުނެފައެވެ.


Shukuruge list: Viyafaari verinnah ves shukuriyyaa\nޝުކުރުގެ ލިސްޓު: ވިޔަފާރިވެރިންނަށްވެސް ޝުކުރިއްޔާ!\nކޮރޯނާ ވައިރަސް ގެ ސަބަބުން މުޅި ދުނިޔެ ހުއްޓިފައިމިވާ ދަނޑިވަޅުގައި، އަތުކުރި އޮޅާލައިގެން ޤައުމީ ޚިދުމަތުގައި ތިބި ޚިދުމަތްތެރީންގެ ނަން އަބަދާ އަބަދު ސޯޝަލް މީޑިޔާގައި ތަކުރާރުކުރެވެމުން އެބަދެއެވެ. ފަރުވާތެރި ޑޮކްޓަރުންގެ ނަމެވެ. ހީވާގި ނަރުހުންގެ ނަމެވެ. ކުޅަދާނަ ސިފައިންނާއި ފުލުހުންގެ ނަމެވެ. ރެޑް ކްރެސެންޓްގައި މަސައްކަތްކުރާ ދަރުމަވެރިންނާއި ޓާސްކްފޯސްގެ މެންބަރުންގެ ނަމެވެ. އަދިވެސް އިތުރު ޚިދުމަތްތެރިންގެ ނަންތަކެވެ.\nރެޔާއި ދުވާލު ޑޮކްޓަރުން އެކުރައްވާ ބުރަ މަސައްކަތް އަޅުގަނޑުމެން ކަހަލަ އާދައިގެ މީހަކަށް ވަޒަން ނުކުރެވިދާނެއެވެ. އަމިއްލަ ގެޔާއި އަނބިން ނުވަތަ ފިރިން އަދި ދަރިން ދޫކޮށް ފާއިތުވެދިޔަ ރަމަޟާންމަހުވެސް އެބޭފުޅުން ތިއްބެވީ ކޮރޯނާއަށް ފައްސިވެފައިވާ ބަލިމީހުންގެ ފުރާނަ ސަލާމަތްކުރުމަށް އެބޭފުޅުންގެ މަސައްކަތުގައި އަވަދިނެތިއެވެ. މީސްމީޑިޔާގައި ދައުރުވާ ފޮޓޯ ތަކާއި ޕޯސްޓްތަކުން ފެންނަގޮތުގައި އެ ހީވާގި ޑްކޮޓަރުންނާއި ނަރުހުންނަށް މި ފާއިތުވެދިޔަ ރަމަޟާންމަހު ރޯދަވީއްލުމަށް މާމޮޅު ކޮއްތެއް ލިބިފައެއްނެތެއެވެ. ބައެއް ޑޮކްޓަރުންގެ ޕޯސްޓުންތަކުން ދެ އެޕޯލޯ ކޭކާއި ޖޫސްޕެކެޓަކުން ރޯދަވީއްލި މަންޒަރުވެސް ފެނިފައިވެއެވެ. އެކަމަކު އަޅުގަނޑުމެން ތިބީ ޑޮކްޓަރުންގެ ބަސްއަހާ ގޭގައެވެ. މީރު ކޮއްތުން ގިނަ މީހުންނަށް ރޯދަވީއްލުމުގެ ފުރުސަތުވެސް ލިބިފައިވާނެ ކަން ކަށަވަރެވެ. ހަމަޔަޤީނުންވެސް މި ބޮޑުތިލަދުންމަތީ ކުޅުދުއްފުށީގައި ގިނަ މީހުންނަށް މިބުނާ މޮޅު ކޮއްތުން ރޯދަ ވީއްލުމުގެ ފުރުސަތުލިބިފައިވާނެކަމާ މެދު ޝައްކެތްވެސް ނެތެވެ. ސުފުރާ މަތީގައި، ރޮށި، ރިހަ، ކޮންމެވެސް ވައްތަރެއްގެ ހެދިކާއެއް، ބޯނެ ފަނި ހުރި ނޫންހެއްޔެވެ؟\nސިފައިންނާއި ފުލުހުންގެ ޚިދުމަތަށް ބަލާލާއިރު، ދާދި ފަހުން އިމާރާތް ކުރެވުނު ކޮވިޑް ވިލެޖަކީވެސް ގިނަ އަދަދެއްގެ ސިފައިން އެކުވެގެން މި ރަމަޟާންމަހު އިމާރާތްކުރި ތަނެކެވެ. ބުރަ މަސައްކަތެކެވެ. ގޭގެއަށް ފެން ޑެލިވަރީ ކުރުމާއި އެހެނިހެން ޚިދުމަތްތަކުގައި ސިފައިންނާއި ފުލުހުންނަކީ ނަމޫނާއެކެވެ. އެހެންނަމަވެސް ކޮރޯނާގެ ބިރުވެރިކަމާއެކު ނިމިގެންމިދިޔަ ރަމަޟާން މަހަކީ އެ ޚިދުމަތްތެރިންނަށްވެސް ތާރީޚި ތަފާތު ރަމަޟާންމަހެކެވެ. ގޭގައި ޅަދަރިންނާއި އާއިލާ ބައިތިއްބާފައި ޤައުމީ ޚިދުމަތުގައެވެ. އަމިއްލަ ދަރިންނަށް ބޭނުންވާ ތަކެތިވެސް ފޯރުކޮށް ނުދެވިއެވެ. އާއިލާ ދޫކޮށް ރައްޔިތުންގެ ޚިދުމަތުގައި އަވަދިނެތި އުޅެމުންދަނިކޮށް މުސްކުޅި މައިންބަފައިންނާއި ތުއްތު ދަރިފުޅާ އެކު މުޅި އާއިލާ ކޮރޯނާއަށް ފައްސިވެގެން ދިޔަ ޚަބަރުވެސް އަޅުގަނޑުމެން އެހީމުއެވެ.\nއެކަމަކު އަޅުގަނޑުމެން ތިބީ އަޅުގަނޑުމެންގެ އާއިލާއާއިއެކު ބަސްއަހައިގެން ގޭގައެވެ. އަޅުގަނޑުމެންގެ ޅަދަރިންނަށް ބޭނުންވާ ނެޕީއާއި ކިރާ، ކުޅޭ ސާމާނާ ވާހަކަފޮތާއި އެހެނިހެން ތަކެތިވެސް އަޅުގަނޑުމެންނަށް ލިބުނެވެ.\nރެޑްކްރެސެންޓްގެ ދަރުމަވެރިންނާއި ކޮވިޑް ޓާސްކްފޯސް ގެ ހީވާގި ޙިދުމަތްތެރީންގެ ހާލުވެސް މި ރަމަޟާންމަހު ހުރީ ހަމަ މިދެންނެވުނު ފަދައިންނައެވެ. ދިމާވެދާނެ ކުއްލި ކޮންމެ ޙާލަތަކަށް ވަރަށް ރަނގަޅަށް ތައްޔާރުވެގެންނެވެ. ރަށުގެ ރައްކަލަށްޓަކައި އަތުކުރި އޮޅާލައިގެންނެވެ. ރޯދަ ވިއްލާ ގަޑިއެއް، ހާރުދަމެއް ކިޔާނެ ކަމެއްނެތެވެ. ކޮންމެ ވަގުތަކުވެސް ކުއްލި ހާލަތު އަތުވެދާނެކަމަށް ބަލަބަލާ ތިއްބެވިއެވެ. 24 ގަޑިއިރު ރައްޔިތުންގެ ޚިދުމަތުގައި ފޯރިމަރަމުން ދިޔައިރު ރީތިކޮށް ފެންވަރާ ގައިންތާހިރުވެލަންވެސް ފުރުސަތު ނުލިބި ގޮއްސިއެވެ. އެހެންނަމަވެސް އަޅުގަނޑުމެން ތިބީ މި ދަރުމަވެރީންގެ އާދޭސްތައް އަޑުއަހާ ކިޔަމަންވެ ގޭގައެވެ. މީރުވަސް ދޮވާ ސައިބޯންޏާއި ޝޭމްޕޫ ލައިގެން އިރުއިރުކޮޅާ ފެންވެރުމަށް ސައިބޯންޏާއި އެހެނިހެން ތަކެތިވެސް ދަތިނުވެ ލިބިގެންނެވެ.\nޑޮކްޓަރުންނާއި ނަރުހުން، ލެބް ޓެކްނީޝަނުން ސިފައިންނާއި އެހެނިހެން ދަރުމަވެރީންގެ ނަންތައް ފާހަގަކޮށް ޝުކުރުގެ ލިސްޓުގައި ތަކުރާރުކުރުން ހައްޤެވެ. އެހެންނަމަވެސް ޝުކުރުގެ ލިސްޓުގައި ރަށުގެ ވިޔަފާރީންގެ ނަން ވެސް ހިމަނާލަމާ ހިނގާށެވެ. ބޮޑު ތިލަދުންމަތި ބަނޑަށް ނުޖެހި ކާޑުގެ ބާވަތްތަކުން ފެށިގެން ކުޑަކުދިންގެ ނެޕީއާއި އެހެނިހެން އަސާސީ ތަކެތި ރަށަށް އެތެރެކޮށް އަތޮޅުތެރެއަށް ވެސް އެތަކެތި ލިބޭނެހެން ފޯރުކޮށްދިން ވިޔަފާރިންނަށްވެސް ހަމަ ސާބަހެވެ.\nހަމަޔަޤީނުންވެސް ރަށުގެ ކުދި ބޮޑު ގިނަ ފިހާރަތަކުން މި ރަމަޟާންމަހު ޑެލިވަރީގެ ޚިދުމަތް ހިލޭ ފޯރުކޮށްދިނެވެ. ގިނަ ފިހާރަތަކުން ވިޔަފާރިކުރެވެމުންދިޔައީ ވައިބާރ އަދި ފޯނު ކޯލްމެދުވެރިކޮށެވެ. ވިޔަފާރި ވައިބާރ ގްރޫޕްތަކުގައި މިވެނި އެއްޗެއް އެވެނި އެއްޗެއް ހުރިތޯ އަހާލާކަށް ގަޑިއެއް ގަޑިއެއް ނޯވެއެވެ. ބައެއް ދުވަހު ރޯދަ ވީއްލަން އިންދާވެސް "މި އެވެލަބަލްތަ؟" ލިޔެފައި ހުއްޓާފެނެއެވެ. ކޯދޮންނަ ގަޑިއެއް ހާރުދަމެއް ތަފާތެއް ނެތެވެ. އޯޑަރު ޖަހާލެވެއެވެ. އެއް ރުފިޔާގެ ސްޕާރީއާއި ސިގިރޭޓަށްވެސް އޯޑާރ ޖަހާފައި ހުއްޓާފެނުނެވެ. ވިޔަފާރިވެރިންގެ ޚިދުމަތަށް ޝުކުރުގެ ބަހެއް ނުބުނެވި، ޖަހާލާ އޯޑަރު ލަސްވުމުން ފުސްމޫނާއެކު ނުކުމެ ސޯޝަލްމީޑިޔާގައި އެވާހަކަ ލިޔެއުޅުނު މީހުންވެސް މަދެއް ނޫނެވެ. "އޯޑަރު ދިން އައިސްކްރީމްކޮޅު ގެނައި އިރު ދިޔާވެފައި" މިއީވެސް ފެނިގެންދިޔަ ސްޓޭޓަސްއެކެވެ. އާދައިގެ ކުދި ފިހާރަތަކުގައި މަސައްކަތްކުރަނީ ދެތިން މުވައްޒަފުންކަމާއި، އެއްފަހަރާ އެތައް ބަޔަކަށް ޑެލިވަރީކުރަންޖެހޭ ކަމެއް އަޅުގަނޑުމެން ނުދަތީމެވެ. އަދި ދިމާވެގެން މިއުޅެނީ ކުއްލި ޙާލަތެއްކަމާއި ބޭރުގައި އުޅޭ ކޮންމެ މީހަކު ނުރައްކަލަށް ހުށަހެޅިފައިވާކަން އަހަރުމެންނަކު ހަނދާނެއް ނުކުރީމެވެ.\nމިތުރު ކޮމްޕެނީ: މި ލޮކްޑައުންގައި އެންމެ ގިނައިން ކުޅުދުއްފުށީ ސަރަހައްދަށް މުދާ ގެނެސްފައިވަނީ މިތުރުން--\nއަތޮޅުތެރޭގެ ރަށްތަކުގެ ރައްޔިތުންނާއި ރަށުގެ ރައްޔިތުން ބަނޑަށް ޖެހުނަ ނުދިނުމަށް ރަށުގައި މި ޚިދުމަތްތައް ފޯރުކޮށްދިން ވިޔަފާރީންގެ ނަން ވަނީ ޝުކުރުގެ ލިސްޓުން އުނިވެފައެވެ. ޙަޤީގަތަކީ އަޅުގަނޑުމެން ބަނޑަށް ނުޖެހި މިތިބީ އެބޭފުޅުންވެސް ޤުރުބާނީ ތަކެއްވެގެންކަމެވެ. އަޅުގަނޑުމެންގެ ޅަދަރިންނަށް ދޭ ބަކުން ޕެކެޓާއި އެކުދިންގެ ނެޕީއާއި ކިރާއި މިފަދަ އެންމެހާ ތަކެތި ގަނޑުކޮށް ގަތުމުގައި ދަތިތަކެއް ދިމާވި ނަމަވެސް އެންމެނަށްވެސް ލިބޭނެ ފަދަ އިންތިޒާމަކުން އެތަކެތި ފޯރުކޮށްދިނެވެ. ކޮރޯނާގެ ބިރުވެރިކަމާއެކު ފިހާރަތަކުގެ ޚިދުމަތްނުދީ ބަންދު ކުރިނަމަ އަޅުގަނޑުމެންގެ ހާލު ހުރީހީ ކިހިނަކުންބާއެވެ؟ އިހުސާސްނުކުރެވުނީ އެފަދަ ޙާލަތެއް މެދުވެރިނުވީމައެވެ. އަޅުގަނޑުމެން ކަހަލަ އާދައިގެ މީހަކަށް ގޭގައި ކާނެ އެއްޗެއް ނުލިބުނު ނަމަވެސް، ދަރިން ޖަހާނެ ނެޕީ ނުލިބުނު ނަމަވެސް ވިޔަފާރިންގެ ގޭގައި އެ ތަކެތި ހުންނާނެވެ. އެމީހުންނަށް ނުލިބުނީހީ ޖީބަށް ވަންނަ ފައިސާއެކަންޏެވެ. އެ ޚިދުމަތްތައް ފޯރުކޮށްދިނީ ވިޔަފާރިވެރިންގެ އަމިއްލަ އާއިލާތައްވެސް ރިސްކުގެ ތެރެއަށް ދޫކޮށްފައެވެ. އެބުރި ގެއަށް ވަންނައިރު ވައިރަސްއާއެކު ވަދެވޭ ކަމެއް، ޑެލިވަރީ ކުރާ ގެޔަކުން ދޭ ފައިސާގައި ވައިރަސް ނެތްކަމެއްވެސް ނޭނގޭ ހާލުގައެވެ. އާދޭހެވެ. އެއީ އެބޭފުޅުންގެ ވިޔަފާރިއެވެ. ޑޮކްޓަރުންނާއި ނަރުހުންނާއި ފުލުހުންނާއި ސިފައިންނާއި ދަރުމަވެރިންނަށްވެސް މުސާރަ ހިނގައެވެ. ކޮވިޑްއާ ގުޅިގެން ހަމަ ގައިމު ގޭގައި ތިބި މުވައްޒަފުންނަށްވުރެ ރަނގަޅަށް އިތުރު ގަޑި ވެސް ހިނގިއެވެ. އެހެނަސް އެބޭފުޅުން ނެންގެވި ރިސްކަށް އަހަރެމެން ސެލިޔުޓްކުރަމެވެ.\nފާއިތުވެގެން މިދިޔަ ރަމަޟާންމަހު އަޅުގަނޑުމެން ތިބީ ބަސްއަހައިގެން ގޭގައެވެ. މީރު ކޮއްތުން ގިނަ މީހުންނަށް ރޯދަވީއްލުމުގެ ފުރުސަތުވެސް ލިބުނެވެ. އަޅުގަނޑުމެންގެ ކުދި ދަރިން ޖަހާނެ ނެޕީއާއި ކާނެ ބަކުނާއި ކިޔާނެ ވާހަކަފޮތާއި ކުޅޭ ސާމާނުވެސް ލިބުނެވެ. މިހުރިހާ ކަމެއް ފުރިހަމަވީ އެކަމަށް ތަޢުފީޤްދެއްވި އިލާހުގެ ހެޔޮ ރަޙުމަތާއެކު ރަށުގެ ކުދިބޮޑު އެންމެހާ ވިޔަފާރިވެރީންގެވެސް މިންނެތް މަސައްކަތުންނެވެ. ވިޔަފާރިވެރިންނަށް ވެސް ޝުކުރިއްޔާއެވެ\nލިޔުނީ: އައްވާހު ސަލީމް\nހިޔާ ފްލެޓްގެ ބަހުސް - މިހާރުގެ ހާލަތުން މިންޖުވާނެ ގޮތެއް ބޭނުން\nދުންފަތާއި ރަލުން ޑިއުޓީ ކުޑަނުކުރަން އިސްލާހު ހުށައަޅައިފި\nޓޫރިޒަމްގެ ޕޮލިސީ ޑައިރެކްޓަރުވެސް މަގާމުން ވަކިކޮށްފި\nޖޭޕީގެ ރައީސް ކަމުން އިސްތިއުފާ ދިނުމަށް އަލީ ވަހީދަށް އަންގައިފި\nހުކުމާއި އެއްގޮތަށް ޔާމިން ފައިސާ ނުދެއްކުމުން އޭޖީން ކޯޓަށް ދިއުމަށް ނިންމައިފި\nމާލެ ސަރަހައްދުގައި މާދަމާ ހުކުރު ނަމާދު ކުރަން ފަށާނެ


Muzaaharaa live kurumah huraheh neylheyne, eyee asaasee aggeh: idhikolhu faraaiythah | Mihaaru\nއިދިކޮޅު އިއްތިހާދުގެ ނޫސްވެރިންގެ މިއަދު ބައްދަލުވުން -- ފޮޓޯ: ހުސެއިން ވަހީދު/ މިހާރު\nމުޒާހަރާ ލައިވް ކުރުމަށް ހުރަހެއް ނޭޅޭނެ، އެއީ އަސާސީ ހައްގެއް: އިދިކޮޅު ފަރާތްތައް\n23 ޖުލައި 2017 - 16:02 14 comments\nމ. ކުނޫޒްގައި މިއަދު ބޭއްވި ނޫސްވެރިންގެ ބައްދަލުވުމެއްގައި އިދިކޮޅު ފަރާތްތަކުން ބުނީ މާދަމާގެ އެއްވުމާ ދެކޮޅަށް ކުރާ އެއް ޖެއްސުމަކީ އެ އިވެންޓް ލައިވް ނުކުރެވޭނެ ކަމަށް މޯލްޑިވްސް ބްރޯޑްކާސްޓިން ކޮމިޝަނުން އެންގި އެންގުން ކަމަށެވެ.\n"ހިޔާލު ފާޅުކުރުމާއި އެއްވެ އުޅުމާއި ނޫސްވެރިކަމުގެ މިނިވަންކަމަކީ ގާނޫނުއަސާސީން ލިބިދީފައި އޮތް ހައްގެއް،" އެމްޑީޕީގެ ޕާލަމެންޓްރީ ގުރޫޕުގެ މެމްބަރު އިބްރާހިމް މުހަންމަދު ސޯލިހު ވިދާޅުވި އެވެ. "ބްރޯޑްކާސްޓަރުން ވެސް ގާނޫނީ އިމުގެ ތެރެއިން އެކަން ކުރާ ކަމަށް ވަންޏާ އެކަމަކަށް ހުރަހެއް ނޭޅޭނެ. އެކަހަލަ އެއްވުމެއް ހުއްޓުވުމަށް އެއްވެސް ގާނޫނަކުން ވެސް ހުރަހެއް ނޭޅޭނެ، ބަޔަކަށް ލިބިފައި އޮތް ހައްގެއް ބޭނުންކުރާ ވާހަކަ އަޅުގަނޑުމެން މި ދައްކަނީ."\nބްރޯޑްކޮމްގެ ބައްދަލުވުމެއްގައި މިއަދު ނިންމާފައި ވަނީ ފުލުހުންގެ ހުއްދަ ނެތި، ގާނޫނާ ޚިލާފަށް ބާއްވާ މުޒާހަރާތަކާއި އެއްވުންތައް ޕްރޮމޯޓް ކުރުމާއި ބްރޯޑްކާސްޓް ކުރުމުގެ ސަބަބުން އެއްވެސް ގާނޫނަކާ ޚިލާފުވާ ނަމަ، އޭގެ ފުރިހަމަ ޒިންމާ އެ ބްރޯޑްކާސްޓަރަކު ނަގަންޖެހޭނެ ކަމަށެވެ.\nގާނޫނީ ވަކީލު އަދި ތުލުސްދޫ ދާއިރާގެ މެމްބަރު އިބްރާހިމް ވަހީދު (ވައްޑެ) ވިދާޅުވީ މިއީ ބިރުދެއްކުމެއް ކަމަށާއި "އެގޮތަކަށް ބިރެއް ނުދެއްކޭނެ" ކަމަށެވެ.\n"އެ ބޭފުޅުންނަށް [ބްރޯޑްކޮމް އަށް] އޮންނަނީ ކަމެއް ހިނގައިފިއްޔާ އެކަމަކަށް ފިޔަވަޅު އެޅުން،" ވައްޑެ ވިދާޅުވި އެވެ. އޭނާ ވިދާޅުވީ، އެފަދަ އަމަލުތަކަށް "އެބޭފުޅުން އަދި ޖަވާބުދާރީވާން ޖެހޭނެ" ކަމަށެވެ.\n"އެބޭފުޅުން ވެސް ގާނޫނުގެ ކުރިމައްޗަށް ގެންނާނަން."\nގާނޫނު އަސާސީގެ 63 ވަނަ މާއްދާއާ ހަވާލާދެއްވައި، މަކުނުދޫ ދާއިރާގެ އަނާރާ ނައީމް ވިދާޅުވީ ކުރިއަށް މި ނެރެވެނީ ހައްގެއް ކަމަށާއި ހިޔާލު ފާޅުކުރުމަކީ އަސާސީ ހައްގެއް ކަމަށެވެ.\n"އެކަމަކު އަޅުގަނޑުމެންގެ ސަގާފަތަކަށް ވެފައި މިއޮންނަނީ ވެރިކަމަށް އެއްޗެއް ވެސް ބުނުމަކީ ގޯހެކޭ. އެކަމަކު މިނިވަން ކަމާއެކު ހިޔާލުފާޅުކުރުމުގެ އިހުތިޔާރާއި ހުރިހާ ބާރެއް އެބަ އޮވޭ ރައްޔިތުންނަށް ލިބިފައި. މި ހައްގުތައް ކަށަވަރު ކުރުން އެއީ މުހިންމު ކަމެއް،" އޭނާ ވިދާޅުވި އެވެ.\nމާދަމާ ބާއްވާ އެއްވުމަށް އެކި ރަށްރަށުން މާލެ އަށް މީހުން އަރަން އިދިކޮޅު ފަރާތްތަކުން ގޮވާލައިފައިވާއިރު، އެ އިވެންޓް ލައިވް ނުކުރާ ގޮތަކަށް އެއްވެސް މީޑިއާއަކުން އަދި ނުނިންމަ އެވެ. ބައެއް ޓީވީ ޗެނަލްތަކުގެ މުވައްޒަފުން އަމިއްލަ ގޮތުން ބުނެފައި ވަނީ އެއްވެ އުޅުމާއި ހިޔާލުފާޅުކުރުމަކީ އަސާސީ ހައްގެއް ކަމަށާއި ލައިވް ކުރުމަށް ހުރަސް ނޭޅޭނެ ކަމަށެވެ. އަދި ބްރޯޑްކާސްޓިން ކޮމިޝަނަށް އެފަދަ އިންޒާރެއް ނުވެސް ދެވޭނެ ކަމަށް އެ މީހުން ދެކެ އެވެ.\nއިތުރު ލިޔުންތައް މީޑިއާ އެމްޑީޕީ މުޒާހަރާ މޯލްޑިވްސް ބްރޯޑްކާސްޓިން ކޮމިޝަން ރައީސް އިބްރާހިމް މުހައްމަދު ސޯލިހް ނޫސްވެރިކަމުގެ މިނިވަންކަން މުހައްމަދު ވަހީދު އިބްރާހިމް (ވައްޑެ)


އެއާޕޯޓުވެސް އެހެން މަޝްރޫއެއްވެސް ޖީއެމްއާރަކަށް ނުދެން: ހޫދު | Jazeera\tއެއާޕޯޓުވެސް އެހެން މަޝްރޫއެއްވެސް ޖީއެމްއާރަކަށް ނުދެން: ހޫދު - Jazeera\nއެއާޕޯޓުވެސް އެހެން މަޝްރޫއެއްވެސް ޖީއެމްއާރަކަށް ނުދެން: ހޫދު\nއީމާ މުހައްމަދު ވަހީދު June 13, 2019 152 views0\nއިންޑިއާގެ ޖީއެމްއާރު ކުންފުންޏަށް ވެލާނާ އިންޓަނޭޝަނަލް އެއާޕޯޓް އަލުން ދޭން، އަދި ރާއްޖެއިން އެހެން މަޝްރޫއެއް ހަވާލު ކުރަން ވެސް ދިވެހި ސަރުކާރުން އެއްވެސް މަޝްވަރާއެއް ކޮށްފައި ނުވާ ކަމަށް ރައީސް އޮފީހުން ބުނެފިއެވެ.\nމިއަދު ބޭއްވުނު ނޫސްވެރިންގެ ބައްދަލުވުމެއްގައި، ވާހަކަފުޅު ދައްކަވަމުން ރައީސް އޮފީހުގެ މިނިސްޓަރު އިބްރާހިމް ހޫދް ވިދާޅުވީ، ވެލާނާ އިންޓަނޭޝަނަލް އެއާޕޯޓް، އިންޑިއާގެ ޖީއެމްއާރަށް ދިނުމުގެ މަޝްވަރާތަކެއް ސަރުކާރު ތެރޭގައި ކުރަމުން އަންނަ ކަމަށް ކުރާ ތުހުމަތު ތަކަކީ ދޮގު ތުހުމަތުތަކެއް ކަމަށެވެ.\nޖީއެމްއާރުގެ އޮފިޝަލުން އެއާޕޯޓުގައި ހަރަކާތްތެރިވީ ސަރުކާރާ ގުޅުން ހުރި ކަމެއްގައިތޯ ނޫސްވެރިއަކު ސުވާލު ދެންނެވުމުން ސީދާ ޖަވާބު ނުދެއްވައި ހޫދު ވިދާޅުވީ ރާއްޖެއަކީ ވަރަށް ގިނަ ޓޫރިސްޓުން އަންނަ ގައުމެއް ކަމަށެވެ. އޭގެ ތެރޭގައި ޖީއެމްއާރު ބޭފުޅަކު ވެސް ރާއްޖޭގައި ޗުއްޓީ ހޭދަކުރަން ވަޑައިގެންފާނެ ކަމަށް ވިދާޅުވިއެވެ.\nހޫދު ވިދާޅުވީ ޖީއެމްއާރް ކުންފުނީގެ ބަޔަކު އެއާޕޯޓުގައި ތިއްބުމަކީ ސަރުކާރާ ގުޅިފައި އޮތް ކަމެއް ނޫން ކަމަށެވެ. އަދި ޖީއެމްއާރަށް އެއާޕޯޓު ދޭން ރާވާފައި ނުވާ ކަމަށާއި އިންޑިއާއަށް އަދި އެ ގައުމުގެ އެ ކުންފުޏަށް ރާއްޖޭގެ އެހެން ތަނެއް ވެސް ދީފައި ނުވާނެ ކަަމަށް ހޫދު ވިދާޅުވިއެވެ.\nއޭނާ ވިދާޅުވި ގޮތުގައި މި ސަރުކާރުން ގުޅުން ބަދަހިކުރަމުން އަންނަނީ އިންޑިއާއާ އެކަންޏެއް ނޫނެވެ. ރައީސް އިބްރާހިމް މުހައްމަދު ސޯލިހްގެ ރިޔާސީ ބަޔާނުގައި ވިދާޅުވި ގޮތަށް، ސަރުކާރުގެ އަމާޒަކީ ހުރިހާ ގައުމުތަކަކާ އެކުގައި ވެސް ގާތް ގުޅުމެއް ބޭއްވުން ކަމަށް ހޫދު ވިދާޅުވިއެވެ.


A Level Gadha 10 Ge Jalsaa Mi Mahu 17 Gai\nއޭލެވެލް ގަދަ ދިހައެއްގެ ޖަލްސާ މި މަހު 17 ގައި ބޭއްވުމަށް ނިންމައިިފި\n12 އޮކްޓޯބަރ 2021 - 15:00:35\nއޭލެވެލްގެ ގަދަ 10 އެއްގައި ހިމެނުނު ދަރިވަރުންނަށް އެވޯޑު ދިނުމަށް ބާއްވާ ޖަލްސާ މި މަހުގެ 17 ގައި ބޭއްވުމަށް އެޑިއުކޭޝަން މިނިސްޓްރީން ނިންމައިފިއެވެ.\nއެޑިއުކޭޝަން މިނިސްޓްރީން ބުނީ ޖަލްސާ އޮންނާނީ މިމަހުގެ 17 ވަނަ ދުވަހުގެ ރޭ އަމީނިއްޔާ ސްކޫލްގައި ކަމަށެވެ. މީގެ ދެ އަހަރު ކުރިން ބޭއްވި އޭލެވެލް އިމްތިހާނުގައި 48 ސެންޓަރަކުން 1500 އަށް ވުރެ ގިނަ ދަރިވަރުން ވަނީ ބައިވެރިވެފައި ވެއެވެ\nކޮންމެ އަހަރު ވެސް އޭލެވެލް އިމްތިހާނުން މަތީ ވަނަތައް ހޯދާ އެއް ދަރިވަރަކަށް މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ ހަރަދުގައި ޑިގްރީއާ ހަމައަށް ކިޔެވުމުގެ ފުރުސަތު ދޭން އެ ކުންފުނިންވެސް ވަނީ ނިންމާފައެވެ.\nއޭލެވެލް ނިންމާ ދަރިވަރުންގެ ތެރެއިން މަތިން ވަނަތައް ހޯދާ އެއް ދަރިވަރަކަށް އެމްޕީއެލްގެ ހަރަދުގައި ޑިގްރީއަށް ކިޔެވުމުގެ ފުރުސަތު ދޭނެ ކަން އިއުލާން ކުރެއްވީ އެ ކުންފުނީގެ 35 ވަނަ އަހަރީ ޖަލްސާގައެވެ.\nމުސްތަގުބަލުގައި މާލޭ ކޮމާޝަލް ހާބަރު ނުވަތަ އާ ޕޯޓަކީ އެންމެ ޕްރޮފެޝަނަލް އެންމެ ހަރުދަނާކޮށް ހިންގޭ އެއް ކުންފުންޏެއް ކަމަށް ހަދަން ޖެހޭ ކަމަށްވެސް އެ ކުންފުނިން ވަނީ ބުނެފައެވެ.\nއެކަން ހާސިލު ކުރުމަށް މުވައްޒަފުން ބިނާ ކުރުން ކަމަށާއި އެހެން ކަމުން އެކަންކަން ކުރުމުގެ މަސައްކަތް ކުރަމުން އަންނަ ކަމަށްވެސް އެ ކުންފުނީގެ ސީއީއޯ ޝާހިދު އަލީ ވަނީ ވިދާޅުވެފައެވެ.\nގަދަ 10 އެއްގައި ހިމެނޭ ދަރިވަރުންނަށް ކޮންމެ އަހަރަކުވެސް އެޑިއުކޭޝަނުން އެވޯޑް ދެއެވެ. ނަމަވެސް ކޮވިޑާއ ގުޅިގެން 2019 ވަނަ އަހަރުގެ ޖަލްސާ ނުބޭއްވެ އެވެ.\nއެޑިއުކޭޝަނުން ކުރިން ނިންމީ އޯލެވެލް އާއި އޭ ލެވެލް އިން ހަމައެކަނި އެއް ވަނަ ހޯދި ދަރިވަރުންނާއި ވަކިވަކި މާއްދާތަކުން ރާއްޖެ އާއި ދުނިޔެއިން އެއް ވަނަ ހޯދި ދަރިވަރުންނަށް އެވޯޑު ދިނުމަށް ހަފްލާއެއް ބޭއްވުމަށެވެ.\nHalt of Identity Card services


ކޮވިޑް19: ގެ ބަދަލުވާ މީހުންނަށް އެހީވުމުގައި ވެސް ފުލުހުން – Dhen.mv\nކޮވިޑް19: ގެ ބަދަލުވާ މީހުންނަށް އެހީވުމުގައި ވެސް ފުލުހުން\nApril 19, 2020 - 8:02 am\nކޮވިޑް19 ފެތުރެމުންދާ މިދަނޑިވަޅުގައި ރައްޔިތުންގެ ޚިދުމަތުގައި ގައުމީ ސަލާމަތީ ދެ ބާރު ކަމަށްވާ ދިވެހި ސިފައިންނާއި ދިވެހި ފުލުހުން ގެންދަނީ ބުރަކޮށް މަސައްކަތް ކުރައްވަމުންނެވެ. ދަތި ޙާލުގައި ޖެހިފައިވާ ދިވެހިންނަށް ބޭނުންވާ އެންމެ ކުދިކުދި ކަންތަކުން ފެށިގެން ބޮޑު ކަމެއް ދިމާވި ނަމަވެސް ފުލުހުން ދަނީ އެކަމަކަށް އެހީތެރިވެވޭތޯ މަސައްކަތް ކުރަމުންނެވެ. އެއީ ހޮސްޕިޓަލްގައި އެޑްމިޓްކޮށްފައި އޮތް ބަލިމީހަކަށް ބޭނުންވާ އެއްޗެއް ގެންގޮސްދިނުމުން ފެށިގެން ގޮސް ގެ ބަދަލުވާ މީހުންނަށް އެހީތެރިވުން ކަމުގައި ވިޔަސްމެއެވެ.\nއެގޮތުން ރޭގައި ވެސް ފުލުހުންގެ ޓީމަކުން ވަނީ މިފަދަ މީހަކަށް އެހީތެރިވެފައެވެ. މާލެ ފުރަ ބަންދުގައި އޮތުމާއެކު ގެ ބަދަލުވުމުގައި ދަތިތަކާއި ކުރިމަތިލާން ޖެހުނު އާއިލާއަކަށް އެންމެ ފަހުން ތަކެތި އުފުލައިދީ ގެއަށް ވަންދައިދިނުމުގައި ވެސް ޙަރަކާތްތެރިވީ ފުލުހުންނެވެ.\nމިދަތި އުނދަގޫ ދަނޑިވަޅުގައި ހިތަށް ހިތްހަމަޖެހުމާއި ފިނިކަން ލިބޭ މިފަދަ އެތައް މަންޒަރުތަކެއް ކޮންމެ ދުވަހަކު ހެން ދަނީ ފެންނަމުންނެވެ. އާންމުން އެކަކު އަނެކަކަށް އެހީވާ މަންޒަރާއި ބައެއް ފަހަރު ދިވެހި ފުލުހުން އަދާ ކުރައްވާ ބޮޑު ޒިންމާ ފެނިފައި ޝުކުރުން ހިތްތައް ފުރެއެވެ. ނަމަވެސް އަހަރެމެންގެ ފަސޭހައަކަށާއި އަހަރެމެންނަށް ޚިދުމަތް ކުރަން ގެނެސްފައިތިބޭ ބިދޭސީންނާއި މެދު އިހާނެތިކޮށް ބައެއް ފަހަރު ކަންތައް ހިނގާފައި ހުރިކަމީ ހިތާމަވެރި ކަމެކެވެ.


19 vana rayyithunge majileehuga hakuru boameehun thibun ekasheegenve: MP IB\nފޭދޫ ދާއިރާގެ މެމްބަރު އިބްރާހިމް ދީދީ (އައިބީ)، 19 ވަނަ މަޖިލީހަށް ފާޑު ވިދާޅުވިއިރު އައިބީ އެ މަޖިލީހަށް ނުހޮވޭ: ފައިލް ފޮޓޯ މަޖިލިސް އިދާރާ\n15 އޭޕްރީލް 2019 19 ކޮމެންޓް\nރައްޔިތުންގެ ނިންމުން ކަމުނޮގޮސް އައިބީގެ ފާޑުކިއުން: 19 ވަނަ މަޖިލީހުގައި ހަކުރުބޯ މީހުން ތިބެދާނެ\nކުރިއަށް އޮތް ރައްޔިތުންގެ މަޖިލީހަށް ހޮވާފައިވާ މެމްބަރުންނަކީ މަޖިލީހަށް ކުފޫ ހަމަނުވާ ބައެއްގެ ގޮތުގައި ސިފަކޮށް، ކުރިއަށް އޮތް ނަވާރަ ވަނަ ރައްޔިތުންގެ މަޖިލީހުގައި ތިބޭނީ "ހަކުރު ބޯ މީހުންނަށް" ވުމަކީ އެކަށީގެންވާ ކަމެއްކަމަށް ވިދާޅުވެ މަޖިލިސް އިންތިހާބުގައި ނާކާމިޔާބީއާ ކުރިމަތިލައްވައި ވަަޑައިގަތް ފޭދޫ ދާއިރާގެ މެމްބަރު އިބްރާހިމް ދީދީ (އައިބީ) ފާޑު ވިދާޅުވެއްޖެއެވެ.\nމިއަދު ރައްޔިތުންގެ މަޖިލީހުގައި ރާއްޖޭގެ ބިން ބޭރު މީހުންނަށް ނުވިއްކޭގޮތަށް ހުށަހެޅި އިސްލާހަށް ވާހަކަ ދައްކަވަމުން އައިބީ ވިދާޅުވީ، ރައްޔިތިންގެ މަޖިލީހުގެ ގައުމީ ސަލާމަތު ކޮމެޓީގެ މުގައްރަރު މާފަންނު ދެކުނު ދާއިރާގެ ޕީޕީއެމް މެމްބަރު އަބްދުﷲ ރިފާއު (ބޮޗޭ) އަކީ ވަރަށް ބޮޑަށް "މަޖިލީހަށް ކުފޫ ހަމަވާ ބޭފުޅެއް" ކަމަށެވެ. ނަމަވެސް "މާދަމާ" ބޮޗޭގެ ގޮނޑިއަށް އަންނާނީ ކޮން ބޭފުޅޭއްކަން ނޭނގޭކަމަށެވެ.\nބޮޗޭ ވެސް ކުރިއަށް އޮތް ރައްޔިތުންގެ މަޖިލީހަކަށް ނުހޮވެއެވެ. ރައްޔިތުންގެ މަޖިލީހުގައި ބޮޗޭއާއި، އައިބީ ނިސްބަތްވާ ޕީޕީއެމް/ޕީއެންސީ އަށް ވަނީ ބޮޑު ނާކާމިޔާބީއަކާ ކުރިމަތިވެފައެވެ. ޕީޕީއެމަށް ލިބުނީ5ގޮނޑިއެވެ. ޕީއެންސީ އަށް ލިބުނީ3ގޮނޑިއެވެ.\n"އަޅުގަނޑުމެންގެ އަމަލުތަކާ ކަންތައްތައް ހުންނަގޮތުން މި މަޖިލީސް ނަޒާހަތްތެރި ތަނަކަށް ހަދާވާހަކަ އަޅުގަނޑު މި ދަންނަވަނީ،. އިއްޒަތްތެރި ރައީސް މިއަދު މަޖިލިސް ނުފެށި ކިތައް މިނެޓު ދިޔަތޯ؟ އެކާވީސް މެމްބަރުން ނޫނީ ވިހި މެމްބަރުން މިތަނަށް ހަމަނުވެގެން އަޅުގަނޑުމެން މިއުޅެނީ. ކޮބާތޯ މެމްބަރުންގެ ނަސޯހަތްތެރިކަން؟ [ނަޒާހަތްތެރިކަން]،" އައިބީ ވިދާޅުވިއެވެ.\nއައިބީ ވިދާޅުވީ އޭޕްރީލް ހަ ވަނަ ދުވަހު ރައްޔިތުން ނުކުމެ ހޮވި މެމްބަރުންނަކީ މި މަޖިލީހުން ދެން ފެންނާނެ ބައެއްކަންވެސް ނޭނގޭ ކަމަށެވެ.\n"މިގޮތަށް ބަލައިގެންތޯއޭ ސިޔާސީ ބޭފުޅުން މަޖިލީހަށް ބޭފުޅުން ހޮވަން މި ދައްކަނީ؟ މީހުން އަތުގަ ހިފައިގެން މީހުން ދައްކަނީ؟ މަޖިލިސް ތެރެއިން ވެސް ކަންކަން ދާނީ އެންމެ ރަނގަޅަކަށް ނޫން، މާދަމާ ތިބޭނީ އަޅުގަނޑުމެން މި ދައްކާ އެންމެ ނުބައިކަންތައްތައް ގައުމުގަ ހިންގާ މީހުންކަމެއްވެސް ނޭގެ. ހުރިހާ ގޮނޑިތަކަށް އަރާ ތިބެދާނެ މިސާލަކަށް ހަކުރު ބޯ މީހުން ވެސް،" އައިބީ ވިދާޅުވިއެވެ.\nނަވާރަ ވަނަ މަޖިލީހުގައި ނެގި ވޯޓުން އައިބީ ބަލި ކުރެއްވީ އެމްޑީޕީގެ ފަރާތުން އެ ދާއިރާއަށް ވާދަކުރެއްވި މުހައްމަދު ނިހާދެވެ. ނިހާދަށް ވޯޓުލީ މީހުންގެ 52.92 ޕަސަންޓު ލިބި ވަޑައިގަތްއިރު، އައިބީއަށް ލިބިވަޑައިގަތީ 46.08 ޕަަސަންޓެވެ.\nމަޖިލިސް 2019 ޕީޕީއެމް\nހަކުރުބޯ ބޮޑުކައްކާއިންނާއި، އަތްކަނޑާ ވަރުގެ ވަގުން މިފަހަރު އަރެމެން ނުހޮވަން!\nދެންފަހަރަކުން ހަކުރުކޮޅެއް ބޮއިގެން ކުރިމަތިލާ އޭރުން ތިބޭޅާވެސް ހޮވޭނެ.\nސަލަފް ޖަމްޢިއްޔާ އާއި މުއްސަދި ސޭޓުންތައްނިކުމެ، "ރަގަލު ފާހަގަ ރަގަޅު މީހާއަށް" ލައިދޭން އެދުނީމަ އެއޮތީ ރައްޔިތުންނަށް ރަގަޅު މީހާއަށް ފާހަގަލާ ހޮވާފަ.... ބޭކާރު އަނގަތެޅުމުގެ ބޭނުމެއްނެތް....\n18 ވަނަ މަޖިލީހުގަވެސް އިނގޭތޯ\nއައި ބީ ވަރަށް ހޮވަން ބޭނުން މީހެއް ތިޔައީ އެކަމަކު މިފަހަރު ފެއިލްވީ.. ދެން ހަކުރޭ ރިހާކުރޭ ވިދާޅުނުވެ ހަޖަމްކޮށްލައްވާ...\nތިޔަ ކަހަލަ އާރުނުލާ ވާހަކަ ދައްކާތީ ކުފޫ ހަމަނުވަނީ ކަލޭވެސް. އެހެންވެ ރައްޔިތުން ކަލޭ މިފަހަރު ނުހޮވީ ވެސް.\nރައްޔިތުން ނޫނެކޭ ބުނީމާ ދެން ހަޖަމްކޮށްގެން ގެއަށްދޭ. މާ ގިނަ ބޭކާރު ވާހަަކަ ނުދައްކާ. ކިހިނެއް ކަންކަން ކުރެވިގެންތޯ ވޯޓު ނުލިބުނީ ބަލާލިއްޔާ މާރަގަޅު ވާނެ.\nހަނޑުލާ ފުށާ ކަދުރާ ޗޮކުލެޓާ ޑޮލަރާ ރުފިޔާ މިލިޔަނުން ފެންފޮދަކާ ނުލާ ދިރުވި ބަޔަކު ދެން ކިޔާނެ ނުހޮވުނީމަ ތިކަލަ ކިތަންމެ އެއްޗެއް ވެސް. އަދި ތިޔަބުނާ ބަޔަކަށް މަޖިލިސް ނުބާއްވައެއް ނޫންތަ؟\nރައްޔިތުންގެ މަޞްލަޙަތު އެއްފަރާތްކޮށް އަމިއްލަމަޞްލަޙަތު އިސްކުރާތީވެ ރައްޔިތުން ތިއޮތީ ޢިއްޒަތްތެރިޔާއަށް ނޫނެކޭބުނެފަކަން ޤަބޫލުކުރުއްވަވާ!\nހަކުރުބޯނަމަ އެކުދިންނާއިމެދު ކަންކުރާނެގޮތް ރައްޔިތުންނަށް އެނގޭނެ، ހަދަންވާގޮތްވެސް ދަންނާނެ. އެކަމާ ފިކުރުނުކުރުއްވާ! އިރުއޮއްސުނީމައި، އޮއްސިއްޖެކަން ނުދަނެ، ތަޅާހުރިހައިއަނގައަކުން ހައްތަހައިވެސްވާނީ ބޭޒާރު! ވިސްނަވާ!\nދެން ބޭކާރު ވާހަކަ ނުދައްކާ ރައްޔިތުން ބޭނުންވީ އެގޮތް. އަލާ ފިލާނެ ދެން\nހަކުރުބޯ މީހުން ތިޔަ ތަނަށް ކުފޫ ހަމަވާނީ. އެމީހުންގެ ވެރިޔަކަށް ހުރީ "ބޯންވާނެ، ބޮވެންވާނެ" ޔޭ ބުނާ މީހާ. އެކަލޭގެއަށް ތަބާވެގެން ގައުމުގެ ގިނަ ބަޔަކު އުޅެނީ.\nމިސްޓރު އައިބީ. ގޭގަ އަރާމުކޮށްލައްވަން އިންނަވަން ވަގުތު ކޮޅެއް ނޫންތޯ ތި ލިބުނީ. ދެންވެސް މީހުންނާ ދިމާއަށް އައުގުރާނަ ނުގޮވާ އަގަމަޑުންލައިގެން އާއިލާ ގޮވައިގެން ހަލާލު މަސައްކަތެއް ފަށައިގެން ކުރިއަށް ވަޑައިގަންނަވާ.\nޔަގީން ހަކުރުބޯކަން އަހަރުމެންގެ މެންބަރު\nއަދިވެސް އޮލުވާލުމާއި މަކަރުވެރިކަމުގެ ދަންތުރަ. ޚިޔާނާތުގެ ވާހަކައާއި އެހެންގޮސް ބައިވަރު ވާހަކަ ދެއްކެން އެބަހުރި. ހަކުރު ބޯ މީހަކު ހުރިކަމެއް އިގޭނެ ހެއްކެއް އަދި ނެތް. ކޮންމެ އެއްޗެއްވެސް ބުނަންވީ ވެދާނެ ފެނިދާނެ ހުރެދާނެ ކިޔާފަ. މީ ހަގީގަތެއްނެތް ވާހަކަ ދައްކައިގެން ރައްޔިތުން ބޮލަށް ސަވާރުވާ ގޮތަކީ. އެހެން ނޫނީ އެކަމެއް ކުރާ މީހެއްގެ ވާހަކަ ސާބިތު ހެއްކާއެކު ބުނެވެންވާނެ.\nކަލޭމެންނަށް ކުފޫހަމަވރގެންކޮއްދެވުމީކޮންކަމެއް ގައިމުވެސްމީހުންމޫނައްކުޅުޖަހާބަޔަކައްވޯޓްނުލިބުމީއުފަލެއް\nތިކަހަލަ ވަގުން އޮންނާނީ ބޭރުކޮށްފަ، ދެން ހަޖަމުކޮށްލާގެން ހުންނަންޖެހޭނީހަމަ. ހަކުރު ބޮޔޭ، ލޮނުބޮޔޭކިޔާނެ ކަމެއްނެތް\nމަޖިލިސްއަށް ކުރިމަތި ލެވޭނެ ތަޢްލީމީ ނިޒާމީ އޮނިގަނޑެއް ޤާއިމު ކުރަންޖެހޭ!\nއެއަށްވުރެ މާގޯސް ކަންކަން ކުރާ މީހުން ކުރިންވެސް އުޅުނު ކަމަށް ހީކުރެވޭ ކަމަށް ބުނެ ވާހަކަ ދެއްކިދާނެ. ސާބިތު ނުވަނީސް އެފަދަ ވާހަކައެއް ނުދެއްކޭނެ. ކޮންމެ ހާލަތެއްގަވެސް ރައްޔިތުންނިންމާނީ ރައްޔިތުން އެންމެ ބޭނުންވާ ގޮތް.


vnews - Turan gaumee team ah kulhun huhtaalaifi\nތޫރާން ގައުމީ ޓީމަށް ކުޅުން ހުއްޓާލައިފި\nތުރުކީގެ ގައުމީ ޓީމަށް ކުޅުން ހުއްޓާލިކަން އެޓީމުގެ ކެޕްޓަން އާރްދާ ތޫރާން އިޢުލާނުކޮށްފި އެވެ.\nބާސެލޯނާއަށް ކުޅެމުން އަންނަ އުމުރުން 30 އަހަރަުގެ ތޫރާން، ގައުމީ ޓީމަށް ކުޅުން ހުއްޓާލިކަން އިއުލާނުކޮށްފައި މިވަނީ، އެކުވެރިކަމުގެ މެޗެއްގައި މެސެޑޯނިއާއާ ދެކޮޅަށް ކުޅެން ހަމަޖެހިފައި އޮތް މެޗަށް، އެގައުމަށް ދަތުރުކުރި ފްލައިޓް ތެރޭގައި ތުރުކީގެ ނޫސްވެރިއަކާ ޒުވާބުކޮށް އޭނާއަށް ހަމަލާތަކެއް ދޭން އުޅުނުކަމުގެ ތުހުމަތު ކުރެވިފައިވާ ދަނޑިވަޅެއްގައެވެ.\nރިޕޯޓުތައް ބުނާ ގޮތުން ތޫރާން އެ ނޫސްވެރިޔާއަށް ހަމަލާދޭން މަސައްކަތްކުރީ، މިދިޔަ އަހަރުގެ ޔޫރޯ ފުޓްބޯޅަ މުބާރާތުގެ ތެރޭގައި ތޫރާންއާ ގުޅޭގޮތުން އޭނާ ދެއްކި ވާހަކަތަކަކާ ގުޅިގެން ނެވެ.\nމި މައްސަލަ ބެލުމަށް ފަހު ތުރުކީ އެފްއޭ އިން ވަނީ ސްލޮވީނިއާގައި މިހާރު ކުރިއަށްދާ ތުރުކީ ފަރިތަކުރުންތަކުން ތޫރާން ބާކީކޮށްފައެވެ.، އޭގެ ފަސް ވަރަކަށް ގަޑިއިރު ފަހުން ތޫރާން ވަނީ ތުރުކީ ޓީމަށް ކުޅުން ހުއްޓާލިކަން އިޢުލާނުކޮށްފައެވެ.\nބާސެލޯނާގެ މިޑްފީލްޑަރ ތޫރާން އަށް އަމާޒުކޮށް ތުރުކީގެ ނޫސްތަކުން މިދިޔަ އަހަރުގެ ޔޫރޯ ފުޓްބޯޅަ މުބާރާތަށް ފަހު އަންނަނީ މެޗު ފިކްސިންގެ ތުހުމަތުތައް ކުރަމުން ނެވެ. ރިޕޯޓުތައް ބުނާގޮތުގައި ތުރުކީގެ ނޫސްވެރިޔާ އާއި ތޫރާންއާ ދެމެދު ހަމަނުޖެހެން ހިނގަން މެދުވެރިވީވެސް މެޗު ފިކްސިންގެ ޒުވާބެއްގެ ތެެރެއިން ކަމަށް މީޑިއާ ތަކުގައި ރިޕޯޓްކޮށްފައި ވެއެވެ.\nފްލައިޓް ތެރޭ ހިނގި ކަންތައްތަކާ ގުޅޭގޮތުން ވާހަކަދައްކަމުން ތޫރާން ބުނީ، ގައުމީ ޓީމުގެ ޖާޒީގައި ހުރެ އެފަދަ ކަމެއް ކުރުމަކީ ހެދުނު ގޯހެއްކަން ގަބޫލުކުރާ ކަމަށާއި، ގައުމީ ޓީމު ދަތުރުކުރި ފްލައިޓެއްގެ ތެރޭގައި އެފަދަ ކަމެއް ހިނގައިގެން ވެސް ނުވާނެކަން ގަބޫލުކުރާ ކަމަށެވެ.\nޔޫރޯގައި ތޫރާންގެ ފަރާތުން ފެނުނު ކުޅުމަށް ގިނަ ބައެއްގެ ފާޑުކިޔުން އަމާޒުވިއިރު، އެ މުބާރާތް ތުރުކީން ނިންމާލީ ގްރޫޕް ސްޓޭޖާ ހިސާބުންނެވެ. އަދި ތޫރާން ގައުމީ ޓީމަށް ކުޅުން ހުއްޓާލިއިރު، އޭނާ ވަނީ އެޓީމަށް ޖުމްލަ 96 މެޗު ކުޅެދީފައެވެ.


Yameen ge malhi ah JP eba mehey: Nasheed | Mihaaru\nގާސިމާއި ޔާމީން ސަލާމް ކުރައްވަނީ: އެ ދެބޭފުޅުން އެކުގައި މަސައްކަތް ކުރައްވާތީ ނަޝީދު ފާޑުވިދާޅުވި-- ފޮޓޯ: މިހާރު\n30 މާޗް 2019 - 14:16 46 comments\nރައްޔިތުންގެ މަޖިލީހުގެ އިންތިޚާބުގައި ސަރުކާރު ކޯލިޝަން ޕާޓީތަކުން އެކުގައި ވާދަކުރަން އުފެދިފައިވާ ހިޔާލުތަފާތުވުންތަކާ ހެދި ޕީޕީއެމް/ޕީއެންސީ އަދި ޖުމްހޫރީ ޕާޓީން ވަނީ އިންތިޚާބުގައި ގުޅިގެން މަސައްކަތް ކުރަން ނިންމައިފަ އެވެ.\nގުރައިދޫ ދާއިރާ އަށް އެމްޑީޕީން ވާދަ ކުރާ ކެންޑިޑޭޓު މުހައްމަދު ނާސިރަށް ތާއީދު ހޯދަން ތ. ދިޔަމިގިލީގައި ބޭއްވި ޖަލްސާގައި ނަޝީދު ވިދާޅުވީ ޔާމީންގެ މަޅި އަށް ޖުމްހޫރީ ޕާޓީ މެހޭތަން ފެނިވަޑައިގަންނަވާ ކަމަށެވެ.\n"އަޅުގަނޑުމެންނަށް ވަރަށް ސާފުކޮށް އެބަ ފެނޭ ރައީސް ޔާމީން ޖުމްހޫރީ ޕާޓީ ގުނބޯ ހައްދައިގެން ބުޅަލެއްހެން ކުޅުވަމުން ކުޅުވަމުން ގެންދާ ތަން. އެ މަޅިއަށް ރީތިކޮށްގޮސް ޖުމްހޫރީ ޕާޓީ އެބަ މެހޭ." ނަޝީދު ވިދާޅުވި އެވެ.\nނަޝީދާއި ގާސިމް: ދެ ބޭފުޅުން ގެންދަވަނީ ބަހުގެ ހަމަލާތައް ދެއްވަމުން.-- ފޮޓޯ: މިހާރު\nހަމަނޭވާ ލެވެން އޮތީ ރައްޔިތުންގެ މަޖިލިހުގެ އިންތިޚާބުގައި ޕީޕީއެމް/ކޮންގްރެސް ޕާޓީ އަދި ޖުމްހޫރީ ޕާޓީ އަށް ބޮޑު އަޣުލަބިއްޔަތެއް ދީގެން ކަމަށް ރައީސް ޔާމީން ވިދާޅުވެފައިވާތީ ނަޝީދު ވަނީ އެ ކަމަށް ވެސް ރައްދު ދެއްވައިފަ އެވެ.\nނަޝީދު ވިދާޅުވި ގޮތުގައި ރައްޔިތުން ނުކުމެ ބޮޑުތަނުން ޔާމީން ބަލި ކުރީ ރައްޔިތުންނަށް ނޭވާ ނުލެވިގެންނެވެ. ރައްޔިތުންނަށް މިއަދު ވެސް ނޭވާ ނުލެވިގެން މިއުޅެނީ އަލުން ހުދުމުހުތާރު ވެރިކަމެއް ރާއްޖެ އަށް އަތުވެދާނެތީ ކަމަށް ވިދާޅުވެ ޔާމީނަށް ވަރަށް ބޮޑަށް ފާޑު ވިދާޅުވި އެވެ.\n"ނޭވާއެއް އެ ބޭފުޅާއަކަށް[ޔާމީނަށް] ނުލެވެޔޯ އަމިއްލަ ބޭބޭފުޅު ގެންގޮސް ޖަލަށް ނުލެވެނީހެއް. ނޭވާއެއް އެ ބޭފުޅާއަށް ނުލެވެޔޯ އެ ބޭފުޅާއަށް ބޮޑު ބޭބެ ކިޔާ އަމިއްލަ ދަރި ޖަލަށް ނުލެވެނީހެއް. ނޭވާއެއް އެބޭފުޅާ އަށް ނުލެވެޔޯ ހުރިހާ ސިޔާސީ ލީޑަރުން ދޫކޮށްލާފައި ތިބޭތީއެއް،" ނަޝީދު ވިދާޅުވި އެވެ.\n"ރައީސް ޔާމީނަށް ނޭވާ ނުލެވިގެން އެ އުޅުއްވަނީ ހުދުމުހުތާރު ބާރު އަލުން އެމަނިކުފާނަށް ލިބިވަޑައިނުގަންނަވައިގެން."\nނަޝީދު ވިދާޅުވީ އެމްޑީޕީ އޮތީ "ހޭލާ" ކަމަށާއި ދިވެހި ރައްޔިތުން ތިބި ގޮތް މިފަހަރު ރައީސް ޔާމީނަށާއި ޖުމްހޫރީ ޕާޓީއަށް ސާފު ވާނެ" ކަމަށެވެ. އެމަނިކުފާނު ވިދާޅުވި ގޮތުގައި ބަޣާވާތަކުން މި ސަރުކާރު ވައްޓާ ނުލައިފި ނަމަ ދިވެހިންނަށް ވަޒީފާގެ ފުރުސަތާއި ބޯހިޔާވަހިކަން ފަދަ އަސާސީ ހިދުމަތްތައް އެޖެންޑާ 19 ގެ ދަށުން ފޯރުކޮށްދޭނެ އެވެ.\nއިތުރު ލިޔުންތައް ރައީސް މުހައްމަދު ނަޝީދު ސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ސަރުކާރު ރައީސް އަބްދުﷲ ޔާމީން ރައްޔިތުންގެ މަޖިލީހުގެ އިންތިޚާބު 2019


އިންޑިއާގައި އެއްމާބަނޑު ދެކުދިންނަށް ނަން ދިނީ، ކޮވިޑް އަދި ކޮރޯނާ ގެ ނަމުން – Dhen.mv\nއިންޑިއާގައި އެއްމާބަނޑު ދެކުދިންނަށް ނަން ދިނީ، ކޮވިޑް އަދި ކޮރޯނާ ގެ ނަމުން\nދެން އެމްވީ April 5, 2020 - 3:31 am\nކޮވިޑް-19 ގެ ލޮކްޑައުންގައި އޮތް އިންޑިއާގެ ޗައްތިސްގަރު ގައި އުފަންވި އެއްމާބަނޑު އަންހެން ކުއްޖަކަށާއި ފިރިހެން ކުއްޖަކަށް ކޮރޯނާ އާއި ކޮވިޑް ގެ ނަމުން ނަންދީފިއެވެ. މާރިޗު 27 ވަނަ ދުވަހު އުފަަންވެފައިވާ މި ދެކުދިން ލިބިފައިވަނީ ޕްރިތީ އާއި ވިނޭ ވަރުމާ ކިޔާ ދެމަފިރިންނަށެވެ.\nޓައިމްސް އޮފް އިންޑިއާ އިން ރިޕޯޓުކޮށްފައިވާ ގޮތުގައި އެ ދެކުދިންނަށް މިނަން ކިޔަން ނިންމީ ވިހެއުމުގެ ތެރޭގައި ދިމާވި ދަތި އުނދަގޫ ތަކުގެ ސަބަބުން ކަމުގައި ދެކުދިންގެ މަންމަ ބުނެފައިވެއެވެ.\nއުމުރުން 27 އަހަރުގެ ޕްރީތީ އިތުރަށް ބުނީ ކޮރޯނާ ވައިރަސް އަކީ ނުރައްކާތެރި ފުރާނަ އަށް ގެއްލުންދޭ އެއްޗެއްކަން އެނގޭ ކަމަށާއި ނަމަވެސް ކޮވިޑް-19 ގެ ފެތުރެން ފެށުމުގެ ސަބަބުން ސާފު ތާހިރު ކަމާއި ރީތި އާދަތައް މީހުންގެ ކިބައިގައި އަށަގެންފި ކަމަށެވެ. އަދި އެކުދިން އުފަންވި ދުވަހަކީ ދުވަހަކުވެސް ހަނދާނުން ފިލައިގެން ނުދާނެ ދުވަހެއް ކަމުގައި ވެސް އޭނާ ބުނެފައިވެއެވެ.\nރައިޕޫރުގެ ސަރުކާރު ހޮސްޕިޓަލެއް ކަމަށްވާ ޑރ. ބިމް ރާއޯ އަމްބެޑްކަރު މެމޯރިއަލް ހޮސްޕިޓަލުގައި ޕްރިތީ ވިހެއިރު ކޮރޯނާ ވައިރަހުގެ ސަބަބުން ކޮށްފައިވ ާ ލޮކްޑައުންގެ ސަބަބުން އާއިލާގެ އެހެން އެއްވެސް މެންބަރަކަށް ހޮސްޕިޓަލަށް އާދެވިފައިނުވާ ކަމަށް ވެސް ދެކުދިންގެ ބައްޕަ ބުނެފައިވެއެވެ.\nދެކުދިން ގެ ހާލު ރަނގަޅުކަމަށާއި އަދި ފަހުން ނަން ބަދަލު ކުރުމަކީ ވެސް އެކަށީގެންވާ ކަމެއް ކަމުގައި ވެސް ޓައިމް އޮފް އިންޑިއާއިން ދެކުދިންގެ ބައްޕައާއި ހަވާލާދީ ރިޕޯޓުކޮށްފައިވެއެވެ.


vnews - Faseyhakama eku Vaadhoo balikoh Jumeirah Vitaveli Championkan hoadhaifi\nފަސޭހަކަމާއެކު ވާދޫ ބަލިކޮށް ޖުމެއިރާ ޗެމްޕިއަންކަން ހޯދައިފި\nމުބާރާތުގެ ޗެމްޕިއަންކަން ހޯދި ޖުމެއިރާ ޓީމަށް ތަށި ހަވާލުކުރަނީ-- ވީ ފޮޓޯ: އިސްމާއީލް ޝާހު\nފަސޭހަކަމާއެކު ސީދާ ތިން ސެޓުން އަދާރަން ޕްރެސްޓީޖް ވާދޫ ބަލިކޮށް ސޮނީ ސްޕޯޓްސް އިންޓަރ ރިސޯޓް ވޮލީބޯޅަ މުބާރާތުގެ ޒޯން ދޭއްގެ ޗެމްޕިއަންކަން ޖުމެއިރާ ވިޓަވެލި ހޯދައިފިއެވެ.\nހޮލިޑޭ އިން ކަނޑޫމާ ރިސޯޓުގައި ކުޅުނު ފައިނަލް މެޗުގެ ސެޓުތައް އެ ޓީމު ގެންގޮސްފައިވަނީ 26-24، 25-11 ، 25-19 އިންނެވެ. މި މެޗުގައި ޖުމެއިރާގެ ފަރާތުން މޮޅު ކުޅުމެއް ވަނީ ފެނިގެންގޮސްފައެވެ.\nފައިނަލް މެޗުގެ މޮޅު ކުޅުންތެރިއަކަށް ހޮވުނީ ޖުމެއިރާގެ އާދަމް ފައިރޫޒެވެ. މުބާރާތުގެ ޒޯން ދޭއެްގެ ޑްރީމް ޓީމަށް ހޮވިފައިވާ ކުޅުންތެރިންނަކީ ޖުމެއިރާގެ އާދަމް ފައިރޫޒާއި، އަހުމަދު އަޖީބާއި މުހައްމަދު ފާޒިލް އާއި އިބްރާހިމް އަލީ ގެ އިތުރުން ވާދޫގެ އަހުމަދު ހާފިޒާއި ހަަަސަން ސައުދޫން އަދި ކަނޑޫމާ ރިސޯޓުގެ މުހައްމަދު އަލީ އެވެ.\nމުބާރާތުގެ އެންމެ މޮޅު ކޯޗަކަށް ހޮވުނީ ޗެމްޕިއަން ޖުމެއިރާގެ ކޯޗު އިބްރާހިމް މައުސޫމް ހޮވުނުއިރު މުޅި މުބާރާތުން އެންމެ މޮޅު ކުޅުންތެރިއަކަށް ހޮވުނީ ޖުމެއިރާގެ އިބްރާހިމް އަލީ އެވެ.\nމުބާރާތުގެ ވަނަވަނައަށް ދިޔަ ފަރާތްތަކަށް ތައްޓާއި މެޑަލް ހަވާލުކޮށްދެއްވީ ޝަރަފްވެރި މެހެމާނު ޓުއަރިޒަމް މިނިސްޓްރީގެ ޑެޕިއުޓީ މިނިސްޓަރ ހަސަން ލިރާރާއި ސޮނީ ސްޕޯޓްސްގެ މާކެޓިން މެނޭޖަރ އާމިނަތު ޔުސްރާ ގެ އިތުރުން ކަނޑޫމާ އާއި ޖުމެއިރާ ގެ އިސްވެރިން އަދި ވޮލީބޯޅަ އެސޯސިއޭޝަނުގެ އިސްވެރިންނެވެ.\nއިންޓަރ ރިސޯޓް ވޮލީބޯޅަ މުބާރަތުގައި 21 ރިސޯޓް ވާދަކުރާއިރު މިފަހަރު ގަވާއިދަށް ވަނީ ކޮންމެވެސް ވަރެއްގެ ބަދަލުތަކެއް ގެނެސްފައެވެ. އެގޮތުން ގައުމީ ޓީމުގައި ހިމެނޭ ކުޅުންތެރިންގެ ތެރެއިން ކޮންމެ ރިސޯޓެއްގެވެސް ޓީމު ލިސްޓުގައި ޖެހޭނީ ދެ ކުޅުންތެރިންނެވެ. މިއަހަރުގެ5ޒޯނެއްގައި މުބާރާތް ކުރިޔަށްދާނެއެވެ.


Heki thakeh anburaa dheyn Uhthama Fandiyaaru amureh neren ulhun: fuluhun\nހެކިތަކެއް އަނބުރާ ދޭން އަމުރެއް ނެރެން އުއްތަމަ ފަނޑިޔާރު އުޅުއްވި: ފުލުހުން\nފުލުހުންގެ ތަރުޖަމާނު ސުޕްރިންޓެންޑެންޓް އޮފް ޕޮލިސް އަޙުމަދު ޝިފާން --\nފުލުހުން ތަހުގީގު ކުރަމުންދާ މައްސަލަތަކެއްގެ ހެކިތަކެއް އެ ނިސްބަތްވާ ފަރާތްތަކަށް އަނބުރާ ދިނުމަށް އަމުރެއް ނެރެން އުއްތަމަ ފަނޑިޔާރު އަބްދުﷲ ސައީދު އާއި ސުޕްރީމް ކޯޓުގެ ފަނޑިޔާރު އަލީ ހަމީދު މަސަކަތް ކުރެއްވި ކަމަށް ފުލުހުން ބުނެފި އެވެ.\nފުލުހުން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ތަރުޖަމާނު އަހުމަދު ޝިފާން ވިދާޅުވީ އެކެއް ފެބްރުއަރީގައި ނެރުނު އަމުރަށްފަހު އުއްތަމަ ފަނޑިޔާރާއި ފަނޑިޔާރު އަލީ ހަމީދު އަމިއްލަ މަސްލަހަތު އިސް ކުރައްވައިގެން ވަކި ގޮތަކަށް ޝަރުއީ ދާއިރާ ބައްޓަން ކުރަން މަސައްކަތް ކުރައްވާފައިވާ ކަމަށެވެ. އަދި ފުލުހުން ތަހުގީގު ކުރަމުންދާ މައްސަލައަކާ ގުޅިގެން ހޯދާފައިވާ ހެކިތަކެއް ތަހުލީލު ކުރަމުން ދަނިކޮށް އެތަކެތި ނިސްބަތްވާ ފަރާތްތަކަށް އެ ހެކިތައް އަނބުރާ ދިނުމަށް އަމުރު ނެރެން އުޅުއްވި ކަމަށް ޝިފާން ވިދާޅުވި އެވެ. އަދި އެ ނުފޫޒުގެ ތެރެއިން ވަކި ބަޔަކަށް ނާޖާއިޒް ފައިދާ ލިބޭ ގޮތަށް މަސައްކަތްކޮށްފައިވާ ކަމަށް ވެސް ޝިފާން ވިދާޅުވި އެވެ.\n"އަމުރަށް ފަހު ދެ ފަނޑިޔާރުން އިސްވެ ތިބެގެން ޖުޑިޝަރީގެ މުޅި ނިޒާމްވަކި ގޮތަކަށް ބައްޓަން ކުރައްވާ ބައެއް ފަރާތްތަކާ ގުޅޭގޮތުން ހިނގަމުން ދިޔަ ތަހުގީގުތަކަކަށް ފުލުހުން ސީޒްކޮށްފައިވާަ ހެކި ތަހުލީލު ކުރަމުން ދާ ސްޓޭޖުގައި ހުއްޓާ އެ ފަރާތްތަކަށް ރައްދު ކުރުމަށް އަމުރު ނެރެ އެކަހަލަ ބޮޑެތި މަސައްކަތްތައް ޖުޑިޝަރީގެ ތަފާތު ކޯޓުތަކަށް ނުފޫޒު ފޯރުވައިގެން މަސައްކަތް ކުރަމުން ދިޔަ،" ޝިފާން ވިދާޅުވި އެވެ.\nޝިފާން މިހެން ވިދާޅުވި ނަމަވެސް އެއީ ކޮން މައްސަލަތަކާ ގުޅޭ ހެކިތަކެއް ކަމެއް އޭނާ ވިދާޅެއް ނުވެ އެވެ. އަދި އެކަމާ ގުޅޭ ގޮތުން ސުވާލު ކުރުމުގެ ފުރުސަތެއް ވެސް މިއަދު ބޭއްވި ނޫސްވެރިންގެ ބައްދަލުވުމުގައި ދީފައެއް ނުވެ އެވެ.


Juventus aaeku Europe ge furathama molhu Pirlo hoadhi iru, Barcelona ah faseyha molheh - AO News\nރޭގެ މެޗުގައި ޑައިނަމޯ ކިއޭވް ކޮޅަށް ލަނޑުޖެހުމަށްފަހު ޔުވެންޓަސްގެ އަލްވާރޯ މޮރާޓާ އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުގައި އިޓަލީގެ ޗެމްޕިއަން ޔުވެންޓަސް އިން އައު ކޯޗު އަންދްރޭ ޕިރްލޯ އާއެކު ޔޫރަޕްގައި ފުރަތަމަ މޮޅު ހޯދިއިރު، ސްޕެއިނުގެ ބާސެލޯނާ ކުޅުނު މެޗުން ވެސް ފަސޭހަކަމާއެކު މޮޅުވެއްޖެއެވެ.\nގްރޫޕް ޖީ ގައި ހިމެނޭ ޔުވެންޓަސް އިން ރަށުން ބޭރުގައި ޔޫކްރޭންގެ ޑައިނަމޯ ކިއޭވް އަތުން 2-0 އިން މޮޅުވިއިރު، އެ ގްރޫޕުގައި ހިމެނޭ އަނެއް ދެ ޓީމުގެ ކުރިމަތިލުމުގައި ހަންގޭރީގެ ފެރެންސްވަރޯސް އަތުން ބާސެލޯނާ މޮޅުވީ 5-1 އިންނެވެ.\nރޭގެ މެޗަށް ނިކުތްއިރު ޔުވެންޓަސް އަށް ދިމާވެފައިވާ އެންމެ ބޮޑު މައްސަލައަކީ ކޮވިޑްގެ ސަބަބުން ޕޯޗުގަލްގެ ތަރި ކްރިސްޓިއާނޯ ރޮނާލްޑޯ އަށް ނުކުޅެވުމެވެ. މީގެއިތުރުން، ލީގުގައި އެ ޓީމު އެންމެ ފަހުން ކްރޮޓޯނޭއާ ދެކޮޅަށް ކުޅުނު މެޗުގެ ފުރަތަމަ އެގާރައަށް ފަސް ބަދަލެއް ގެނެސްފައިވެއެވެ.\nކިއޭވްގެ އޮލިމްޕިކް ސްޓޭޑިއަމްގައި ރޭ ކުޅުނު މެޗުގެ ފުރަތަމަ ހާފުގައި ދެ ޓީމަށް ވެސް ގޯލެއް ކާމިޔާބުކުރެވިފައިނުވާއިރު، ޔުވެންޓަސް އިން ކާމިޔާބުކުރި ދެލަނޑުވެސް ފަހު ހާފުގައި ޖަހައިދިނީ ކޮވިޑްގެ ސަބަބުން ކުޅުމާ ދުރުގައިހުރި ޕޯޗުގަލްގެ ތަރި ކްރިސްޓިއާނޯ ރޮނާލްޑޯގެ ބަދަލުގައި ރޭގެ މެޗުގައި އެ ޓީމުގެ ފޯވާޑްލައިން ބެލެހެއްޓި އަލްވާރޯ މޮރާޓާ އެވެ.\nހަންގޭރީގެ ފެރެންސްވަރޯސްއާ ދެކޮޅަށް ބާސެލޯނާ ކުޅުނު މެޗުގައި ޕެނަލްޓީސްޕޮޓްމަތީން ލިއޮނަލް މެސީ ބޯޅަ ފޮނުވާލަނީ. –ފޮޓޯ: ޓުވިޓާ\nރޭގެ މެޗު ފެށިގެން ފުރަތަމަ ހާފުގައި ޔުވެންޓަސްގެ ފެޑެރީކޯ ޗިއޭސާ އާއި ޑޭޔަން ކުލުސެވްސްކީ އަށް ލަނޑުޖެހުމަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، މި ހާފު ނިމުމުގެ ކުރީން އެ ޓީމުގެ ކެޕްޓަން ޖިއޯޖިއޯ ކިއެލީނީ އަށް އަނިޔާވެގެން ވަނީ ބަދަލުކޮށްފައެވެ. ދެވަނަ ހާފުގެ ކުޅުން ފެށިގެން ފުރަތަމަ މިނެޓުގައި ޔުވެންޓަސް އިން ލީޑްނެގީ ކުލުސެވްސްކީ ފޮނުވާލި ބޯޅައެއް ކިއޭވްގެ ގޯލްކީޕަރި ޖިއޯޖީ ބުޝްޗާން މަތަކުރުމުން ދެވަނަ ފަހަރަށް އެ ބޯޅަ މޮރާޓާ ފޮނުވާލައިގެންނެވެ.\nއޭގެފަހުން، މެޗު ނިމެން ހަ މިނެޓަށްވެފައިވަނިކޮށް ހުއާން ކުއަޑްރާޑޯ ނަގައިދިން ބޯޅައެއް ބޮލުން ފޮނުވާލައިގެން މޮރާޓާ ވަނީ ޔުވެންޓަސް އަށް ތިން ޕޮއިންޓް ކަށަވަރުކޮށްދީފައެވެ. މިއީ އެތުލެޓިކޯ މެޑްރިޑްގެ ލޯން އެއްބަސްވުމެއްގެ ދަށުން ޔުވެންޓަސް އަށް ބަދަލުވެ ކުޅުނު ދެ މެޗުގައި އޭނާ ޖެހި ތިންވަނަ ލަނޑެވެ.\nބާސެލޯނާގެ ދަނޑުގައި ހަންގޭރީގެ ޗެމްޕިއަން ފެރެންސްވަރޯސްއާ ދެކޮޅަށް ކުޅުނު މެޗުގެ 27 ވަނަ މިނެޓުގައި އެ ޓީމުން ލީޑްނެގީ ލިބުނު ޕެނަލްޓީއަކުން ކެޕްޓަން ލިއޮނަލް މެސީ އެވެ. މިއީ ފެރެންސްވަރޯސްގެ ކުޅުންތެރިއަކު ޕެނަލްޓީއޭރިޔާ ތެރެއިން މެސީ އަށް ކުރި ފައުލަކަށް ރެފްރީ ދިން ޕެނަލްޓީއެކެވެ. ފުރަތަމަ ހާފު ނިމެން ތިން މިނެޓަށްވެފައިވަނިކޮށް، އަންސޫ ފާޓީ ވަނީ ނަތީޖާ 2-0 އަށް ބަދަލުކޮށްލާފައެވެ.\nދެވަނަ ހާފުގެ ކުޅުން ފެށިތާ ހަތްވަނަ މިނެޓުގައި ފިލިއްޕޭ ކުޓީނިއޯ ވަނީ ބާސެލޯނާގެ ލީޑް އިތުރަށް ފުޅާކޮށްފައެވެ. އޭގެފަހުން، މެޗުގެ 68 ވަނަ މިނެޓުގައި ޖެރާޑް ޕީކޭ އަށް ދެއްކި ރަތް ކާޑާ ގުޅިގެން އެއް ކުޅުންތެރިއަކު މަދުކޮށް ކުޅެމުންދިޔަ ބާސެލޯނާ ކޮޅަށް އޭގެ ދެ މިނެޓުފަހުން ލިބުނު ޕެނަލްޓީއަކުން ފެރެންސްވަރޯސްގެ އިހޮރް ހަރަޓިން ވައްދާލި ލަނޑާއެކު ފަރަގުކުޑަކުރިއެވެ. އެކަމަކު، މެޗުގެ 82 އާއި 89 ވަނަ މިނެޓުގައި ޕެޑްރީ ގޮންޒާލެޒް އާއި އޮސްމާނޭ ޑެމްބެލޭ ވައްދާލި ލަނޑުތަކާއެކު ބާސެލޯނާ ވަނީ ފަސޭހަކަމާއެކު މެޗު ކާމިޔާބުކޮށްފައެވެ.\nޕީއެސްޖީ ކޮޅަށް ލަނޑުޖެހުމަށްފަހު މެންޗެސްޓާ ޔުނައިޓެޑްގެ ކުޅުންތެރިން އުފާ ފާޅުކުރަނީ. –ފޮޓޯ: ޓުވިޓާ\nމިދިޔަ ސީޒަނުގެ މުބާރާތުގެ ދެވަނަ މަގާމަށް ހޮވުނު ޕީއެސްޖީއާ ދެކޮޅަށް ފްރާންސްގެ ޕެރިހުގެ ޕާކް ޑެސް ޕްރިންސެސްގައި ކުޅުނު މެޗުން މެންޗެސްޓާ ޔުނައިޓެޑް ވަނީ 2-1ގެ ނަތީޖާއަކުން މޮޅުވެފައެވެ.\nޕީއެސްޖީ ކޮޅަށް ޔުނައިޓެޑުން ފުރަތަމަ ގޯލް ވައްދާލި ރޭގެ މެޗުގައި އެ ޓީމުގެ ކެޕްޓަންގެ ޒިންމާ އަދާކުރި ބްރޫނޯ ފެނާންޑޭސް އެވެ. މިއީ ޔުނައިޓެޑްގެ އެންތަނީ މާޝިއަލް އަށް ޕީއެސްޖީގެ ކުޅުންތެރިއަކު ކުރި ފައުލަކަށް ރެފްރީ ދިން ޕެނަލްޓީއެކެވެ. މި ޕެނަލްޓީ ފެނާންޑޭސް ފުރަތަމަ ފަހަރު ފޮނުވާލުމުން ޕީއެސްޖީގެ ކީޕަރު ކޭލޯ ނަވާސް މަތަކުރިއެވެ. އެކަމަކު، ފެނާންޑޭސް އެ ބޯޅަ ފޮނުވާލުމުގެ ކުރީން ނަވާސް ގޯލްގެ ރޮނގު ހުރަސްކޮށް ކުރިއަށް ނިކުތުމުން ދެވަނަ ފަހަރަށް ޖަހަން ދިނުމުން ފެނާންޑޭސް ވަނީ ޕެނަލްޓީ ކާމިޔާބުކޮށްފައެވެ.\nދެވަނަ ހާފުގެ ކުޅުން ފެށިތާ ކުރީކޮޅު މާޝިއަލް އަތުން ބައިކޮޅަށް ވަތް ގޯލަކުން ޕީއެސްޖީން އެއްވަރުކޮށްފައިވަނިކޮށް، މެޗު ނިމެން ކައިރިވެފައިވަނިކޮށް ޔުނައިޓެޑް މޮޅުވި ލަނޑުޖަހައިދިނީ އިނގިރޭސި ފޯވާޑް މާކަސް ރަޝްފޯޑެވެ. ރޭގެ މެޗުގައި ޕީއެސްޖީން ލަނޑުޖަހަން ލިބުނު ފުރުޞަތުތަކުގައި ފޮނުވާލި ގިނަ ހަމަލާތައް ބޭކާރުކޮށްލުމުގައި ޔުނައިޓެޑްގެ ކީޕަރު ޑޭވިޑް ޑެ ހެއާ ވަނީ ތަފާތު މޮޅު ކުޅުމެއް ދައްކާފައެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު ލާޒިއޯގެ ދަނޑުގައި 3-1 އިން ޖަރުމަނުގެ ބޮރޫޝިއާ ޑޯޓްމަންޑް ބަލިކުރިއިރު، އާރްބީ ލީޕްޒިގު ވަނީ 2-0 އިން ތުރުކީގެ އިސްތަންބޫލް ބަސަކްޝެހިރް އަތުން މޮޅުވެފައެވެ. ސެވިއްޔާއާ ދެކޮޅަށް ޗެލްސީ ދަނޑުގައި ކުޅުނު މެޗު ނިމުނީ ދެ ޓީމަށް ލަނޑެއްނުޖެހި އެއްވަރުވެގެންނެވެ.\nބާސެލޯނާކުޅިވަރުމެންޗެސްޓާ ޔުނައިޓެޑްދުނިޔެޔުއެފާ ޗެމްޕިއަންސް ލީގުޔުވެންޓަސްޕީއެސްޖީ


ބައިނަލްއަޤުވާމީ އަންހެންކުދިންގެ ދުވަސް ފާހަގަކުރުމުގެ ގޮތުން “ގަރލްސް ލީޑް އިނީޝިއަޓިވް”ގެ ނަމުގައި ޕްރޮގްރާމެއް ހިންގައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nބައިނަލްއަޤުވާމީ އަންހެންކުދިންގެ ދުވަސް ފާހަގަކުރުމުގެ ގޮތުން “ގަރލްސް ލީޑް އިނީޝިއަޓިވް”ގެ ނަމުގައި ޕްރޮގްރާމެއް ހިންގައިފި\nPosted on 11/10/2018 07/11/2018\nބައިނަލްއަޤުވާމީ އަންހެންކުދިންގެ ދުވަހުގެ މުނާސަބަތުގައި މިނިސްޓްރީ އޮފް ޖެންޑަރ އެންޑް ފެމިލީން އިސްނަގައިގެން “ގަރލްސް ލީޑް އިނީޝިއޭޓިވް”ގެ ނަމުގައި ޚާއްޞަ ޕްރޮގްރާމެއް މި މަހުގެ 5އިން 11އަށް ކުރިއަށް ގެންގޮސްފިއެވެ.\nއަންހެންކުދިންގެ ޙައްޤުތައް ކުރިއެރުވުމަށާއި، އަންހެން ކުއްޖަކަށް ވީތީ މުޖުތަމަޢުގައި ދިމާވާ ގޮންޖެހުންތަކާ މެދު ހޭލުންތެރިކަން އިތުރުކުރުމަށް ފަރުމާކުރި ހަ ދުވަހުގެ މި ޕްރޮގްރާމްގެ ތެރޭގައި އަންހެން ކުދިންގެ ލީޑަރޝިޕް ހުނަރުތައް ތަރައްޤީކުރުމާއި، އަންހެން ކުދިންގެ ޞިއްޙަތާއި، ޖިސްމާނީ އަދި ނަފްސާނީ ދުޅަހެޔޮކަމާއި، އަންހެނުންނާއި އަންހެން ކުދިންގެ ޙައްޤުތައް ހިމާޔަތްކުރުމަށް އ.ދ.އިން އެކުލަވައިލައިފައިވާ މުޢާހަދާއަށް ހޭލުންތެރިކުރުވުމުގެ ސެޝަންތައް ހިންގުނެވެ. އަދި މި ޕްރޮގްރާމްގައި ސަރުކާރުގެ އެކި ވުޒާރާތަކާއި، އަމިއްލަ ކުންފުނިތަކާއި މަދަނީ ޖަމުޢިއްޔާތައް އަދި އެހެނިހެން މުއައްސަސާތަކުގެ އިސް މަޤާމުތަކުގައި ފާހަގަކޮށްލެވޭ ކަނބަލުންނާއެކު މަސައްކަތް ތަޖުރިބާކޮށްލުމުގެ ފުރުޞަތު ބައިވެރިންނަށް ލިބުނެވެ. މީގެ އިތުރުން ނޮން-ޓްރެޑިޝަނަލް ރޯލުތަކަށް އަންހެން ކުދިން ޝައުޤުވެރިކަން އުފެއްދުމަށްޓަކައި ހިންގާ ހަރަކާތްތަކާއި، އަންހެނުން މަދު ދާއިރާތަކުގައި ހަރަކާތްތެރިވާ ކަނބަލުންގެ ފަރާތުން ކެރިއަރ ގައިޑަންސް ދިނުން ވެސް ކުރިއަށް ގެންދެވިފައިވެއެވެ.\nމި ޕްރޮގްރާމް ނިންމައިލުމުގެ ގޮތުން މިނިސްޓްރީގައި މިއަދު ބޭއްވި ޙަފުލާގައި ވާހަކަފުޅުދައްކަވަމުން މިނިސްޓަރ އޮފް ޖެންޑަރ އެންޑް ފެމިލީ އަލްފާޟިލާ ޒެނީޝާ ޝަހީދު ޒަކީ ވިދާޅުވީ މި ޕްރޮގްރާމްގެ އަމާޒަކީ އަންހެން ކުދިން ހާސިލުކުރަން ބޭނުންވާ ލަނޑުދަނޑިތަކާއި އުންމީދުތަކަށް ވާސިލުވުމަށް ފުރުޞަތު ތަނަވަސްކޮށްދިނުމުގެ އިތުރުން، އެކި ދާއިރާތަކުގައި ނިންމުން ނިންމާ ފެންވަރުގެ ވަޒީފާތަކާ ހަމަޔަށް ދިޔުމަށް ހިތްވަރު ދިނުމެވެ.\nސްކޫލްތަކާއި ކޮލެޖްތަކުގައި ތަޢުލީމު ހާސިލުކުރަމުންގެންދާ 16 އަހަރާއި 18 އަހަރާ ދެމެދުގެ 23 ކުދިން ބައިވެރިވި މި ޕްރޮގްރާމް ކުރިއަށް ގެންދެވިފައިވަނީ މިނިސްޓްރީއާއި ޔުނިސެފް މޯލްޑިވްސް ގުޅިގެންނެވެ. އަދި މި ޕްރޮގްރާމް ފެސިލިޓޭޓްކުރުމުގައި ކުރުނބާ މޯލްޑިވްސް، ސޮސައިޓީ ފޯ ހެލްތު އެޑިއުކޭޝަން، އުރީދޫ، އެޑްވޮކޭޓިންގ ދަ ރައިޓްސް އޮފް ޗިލްޑްރަން (އާކް) އަދި މޫދު ބުޅާ ޑައިވް ސެންޓަރ އެހީތެރިކަން ފޯރުކޮށްދީފައިވެއެވެ.\nމި ޙަފުލާގައި ބައިވެރިންނަށް ހަނދާނީ ލިޔުމެއް އެރުވި، މި ޕްރޮގްރާމްގައި ކުދިންނަށް ކުރެވުނު ތަޖުރިބާ ދައްކުވައިދޭ ވީޑިއޯ ރިޕޯޓެއް ދައްކައިލައިފައިވެއެވެ.\nމި ދުވަސް ފާހަގަކުރުމުގެ ގޮތުން، ވެއަތުވެ ދިޔަ2އަހަރު ވެސް ގަރލްސް ލީޑް އިނީޝިއަޓިވްގެ ނަމުގައި ޚާއްޞަ ޕްރޮގްރާމްތަކެއް މިނިސްޓްރީން ހިންގައިފައިވެއެވެ.\nބައިނަލްއަޤުވާމީ އަންހެންކުދިންގެ ދުވަހަކީ، އަންހެންކުދިންގެ ޙައްޤުތައް ކުރިއެރުވުމަށާއި އަންހެންކުއްޖަކަށްވީތީ މުޖުތަމަޢުގައި ދިމާވާ ގޮންޖެހުންތަކާ މެދު ހޭލުންތެރިކަން އިތުރުކުރުމުގެ ގޮތުން އ.ދ.ގެ ޢާންމު މަޖިލީހުން ފާސްކުރައްވައި، 2011ވަނަ އަހަރުން ފެށިގެން ފާހަގަކުރަމުންދާ ދުވަހެކެވެ.\n02 ޞަފަރު 1440\n11 އޮކްޓޫބަރު 2018\nތަޢުލީމީ ދާއިރާއިން އަންހެން ކުދިން ހޯދަމުން ދާ ކާމިޔާބީތައް ވަޒީފާގެ މައިދާނުން ވެސް ފެންނަންވާނެކަމަށް މިނިސްޓަރ ޒެނީޝާ ވިދާޅުވެއްޖެ →\n← ސެޕްޓެންބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް


"Hiya" mashroou in flat libey meehunge dhaaimee list iulaankofh | Jazeera\t"ހިޔާ" ފްލެޓްގެ ދާއިމީ ލިސްޓް އިއުލާންކޮށްފި - Jazeera\n"ހިޔާ" މަޝްރޫއިން ފްލެޓް ލިބޭ މީހުންގެ ދާއިމީ ލިސްޓު އިއުލާންކޮށްފި\nޖަވިޔަނި February 9, 2021 588 views0\nހިޔާ ފްލެޓްގެ އިމާރާތްތަކެއް\n"ހިޔާ" ފްލެޓް މަޝްރޫއުގެ ދަށުން ފްލެޓް ލިބޭ މީހުންގެ ދާއިމީ ލިސްޓް ފްލެޓްތަކުގެ މައްސަލަބަލާ ކޮމިޓީއިން މިރޭ އާއްމުކޮށްފިއެވެ. މި ފްލެޓްތަކަށް 25،000 އަށްވުރެ ގިނަ މީހުން ކުރިމަތިލިއިރު މިރޭ ވަނީ ފްލެޓް ލިބޭ 6،720 މީހުންގެ ލިސްޓު އާއްމުކޮށްފައެވެ.\nމިރޭ އާއްމުކޮށްފައިވާ ކެޓަގަރީތަކަކީ:\n1. H4 (ޑޮކްޓަރުންނާއި ނަރުހުންނަށް ޚާއްސަ) ކެޓަގަރީ\n8. ސިވިލް ސަރވިސް މުވައްޒަފުންނަށް ޚާއްސަ ކެޓަގަރީ\nމި ކެޓަގަރީތަކަށް ފޯމު ހުށަހެޅުމަށް ޝަރުތުހަމަނުވާ ފަރާތްތަކުގެ (ޝަރުތުހަމަނުވާކަމަށް ކޮމިޓީއަށް ފެންނަ ސަބަބާއެކު) ދާއިމީ ލިސްޓުވެސް ވަނީ އާއްމުކޮށްފައެވެ.\nހަމައެހެންމެ ވަގުތީ ލިސްޓްތަކަށް ޝަކުވާ ހުށަހެޅުމުގެ މުއްދަތުގައި، ޕޮއިންޓް ލިބިފައިވާ ގޮތާ ގުޅޭގޮތުން ފްލެޓް ކޮމިޓީއަށް ލިބިފައިވާ ހުރިހާ ޝަކުވާތަކަށާއި، 30 ޑިސެންބަރު 2020 އިން ފެށިގެން5ޖަނަވަރީ 2021 ގެ ނިޔަލަށް މި ކެޓަގަރީތަކުގެ ދިރިއުޅުމުގެ ހާލަތަށް ޕޮއިންޓް ދީފައިވާ މިންގަނޑާ ގުޅޭގޮތުން ލިބިފައިވާ ހުރިހާ ޝަކުވާއަކަށް ލިޔުމުން ޖަވާބުދީފައިވާނެ ކަމަށް ވެސް އެ ކޮމިޓީއިން ހާމަކޮށްފައިވެއެވެ. އަދި ދާއިމީ ލިސްޓު އެކުލަވާލެވިފައިމިވަނީ، މި ކެޓަގަރީތަކަށް ޝަކުވާ ހުށަހެޅުމަށް ހުޅުވާލި މުއްދަތުގެ ތެރޭގައި ހުށަހަޅާފައިވާ ޝަކުވާތަކަށް ރިޢާޔަތްކުރުމަށްފަހު ކަމަށް ވެސް ފްލެޓް ކޮމިޓީއިން ހާމަކޮށްފައިވެއެވެ.\nދެމަފިރިންނަށް ފްލެޓް ލިބޭ ހާލަތްތަކުގައި ދެމަފިރިންގެ ނަން ހިމެނިފައިވާނީ، ދެމަފިރިންގެ ތެރެއިން ކޮންމެވެސް އެއް ފަރާތެއް ފޯމު ހުށަހަޅާފައިވާ ކެޓަގަރީއެއްގައި ކަމަށް ވެސް އެ ކޮމިޓީއިން ބުނެފައިވެއެވެ.\nކުރީ ސަރުކާރުން 7،000 ފްލެޓް ދޫކުރުމަށް ނިންމި ނަމަވެސް މި ސަރުކާރުން ފްލެޓް އިމާރާތްތަކުގެ އެންމެ ތިރީ ފްލޯރ ޓަވަރުތަކުގައި ދިރިއުޅޭ ފަރާތްތަކުގެ އަސާސީ ބޭނުންތަކަށް ޚާއްސަ ވިޔަފާރިތަކަށް ޚާއްސަކުރުމާއެކު އެ އަދަދު ވަނީ 6،720 އަށް ތިރިވެފައެވެ. މިރޭ ދާއިމީ ލިސްޓު އާއްމުކުރި ނަމަވެސް ފްލެޓް ދޫކުރުމުގެ ކުރިން ހައުސިންގ މިނިސްޓްރީއިން އިތުރަށް ކަންކަން ބަލާނެ ކަމަށް ފްލެޓް ކޮމިޓީއިން ހާމަކޮށްފައިވެއެވެ.\nހިޔާ މަޝްރޫޢަށް ހުށަހަޅާފައިވާ ފޯމުތަކުގެ ތެރެއިން ސޯޝަލް ހައުސިންގއަށް ޝަރުތުހަމަވާ ފަރާތްތަކަކީ، %50 ނުވަތަ އެއަށްވުރެ މަތިން ޕޮއިންޓް ލިބޭ ފަރާތްތައްކަމަށް ފްލެޓް ކޮމިޓީއިން ވަނީ ކަނޑައަޅާފައެވެ. މިކަމުގެ ސަބަބުން ދާއިމީ ލިސްޓް ފައިނަލްކުރިއިރު، ބައެއް ކެޓަގަރީތަކަށް އެލޮކޭޓް ކޮށްފައިވާ ފްލެޓްގެ އަދަދަށްވުރެ އެ ކެޓަގަރީތަކުން ފްލެޓް ލިބޭ ފަރާތްތަކުގެ އަދަދު ވަނީ މަދުވެފައެވެ. އަދި އެކި ކެޓަގަރީއިން ބާކީވި ފްލެޓްތައް މާލޭ ރަށްވެހިންނަށް ޚާއްސަ ކެޓަގަރީއަށް އިތުރުކުރެވިފައިވާ ކަމަށް ފްލެޓް ކޮމިޓީއިން ވަނީ ހާމަކޮށްފައެވެ.\n"ހިޔާ" ފްލެޓްގެ ދާއިމީ ލިސްޓް އިއުލާންކޮށްފި


ކުރިން އެނގުނުނަމަ (ބައްތިރީސްވަނަ ބައި) – Esfiya – Dhivehi Vaahaka Site\n- by riya - 58- March 9, 2018\nއަލްޔަންއަށް ޒީކް އުޅެމުންދަނީ ރުއާން ކައިރީގައި ކަން އެނގުނީ ރައްޓެއްސެއްގެ ފަރާތުންނެވެ. އޭރު ޒީކް ހޯދުމަށް އަލްޔަން މަސައްކަތް ކުރަމުންދާތާ ހަފްތާއެއްހާ ދުވަސް ވަނީއެވެ. އެކަން އެނގުމާއެކު އަލްޔަން އަވަހަށް މިސައިބާއަށް އެހަބަރު ދިނެވެ. މިސައިބާ ބޭނުންވީ ވަގުތުން ޒީކް ކައިރިއަށް ދިޔުމަށް ކަމުގައި ވީ ނަމަވެސް އަލްޔަންގެ އެދުމުގެ މަތިން ދިޔުން ތަންކޮޅެއް ލަސްކޮށްލީއެވެ.\nޒީކްގެ ހިތްނުތަނަވަސް ވަމުންދިޔައެވެ. ރުއާން ކައިރީގައި އިޔާންގެ ވާހަކަ ދައްކަން އެތައް ފަހަރެއްގެ މަތިން މަސައްކަތް ކުރެވިއްޖެއެވެ. ނަމަވެސް ބުނަން ޖެހިލުންވަނީ ކީއްވެގެން ކަމެއް ޒީކްއަކަށް ނޭނގުނެވެ. ޒީކްގެ ކޮންމެ ކަމެއްވެސް ބުނެލާއިރަށް ކޮށްދޭއިރު ޒީކްގެ އެދުން ފުރިހަމަ ނުވެދާނެ ކަމުގެ ބިރު ހީވަނީ ކަމަށްވެސް ވެދާނެއެވެ. އަމިއްލައަށް ފިނޑި މީހެއްގެ ގޮތުގައި ބެލެވެން ފަށައިފިއެވެ. އަމިއްލަ ނަފްސަށް ވިސްނައިދޭން އެތައް މަސައްކަތެއް ކުރެވިއްޖެއެވެ. ނަމަވެސް ރުއާން ފެންނައިރަށް ދުލުގައި ތަޅެއް ލެވޭ ކަހަލައެވެ. ބުނަން އުޅޭ އެއްވެސް އެއްޗެއް ޒީކްއަކަށް ނުބުނެވެއެވެ. އިޔާންއާއި އަލުން ގުޅެން އެހިތް ތެޅެމުންދަނީ ކިހާ ވަރަކަށްކަން ރުއާންއަށް އަންގައިދޭން އޭނާ ބޭނުންވެއެވެ. ނަމަވެސް ކޮންމެ ފަހަރަކުވެސް ފަސްޖެހެވެނީ ރުއާންގެ ފަރާތުން ލިބިދާނެ ޖަވާބެއްގެ ސަބަބުންނެވެ. އިޔާންއާއި ނުރުހިފައި ހުރި ވަރު ޒާކްއަށް އިހްސާސް ކުރެވޭތީއެވެ.\nހަވީރުގެ ވަގުތެވެ. ޒީކް ކޮޓަރި ތެރޭގައި ދެކޮޅަށް ހިނގާލަ ހިނގާލާ ހުއްޓެވެ. ރާއިނާ އެނދުމަތީގައި ބޭރަށް ދާން ލާނެ ހެދުމެއް ނޭގިގެން އިނެވެ. ނެގޭ ކޮންމެ ހެދުމެއްވެސް ކަމުނުދިޔުމުން އަލަމާރީގައި ހުރި ހުރިހާ ހެދުމެއް ކަހަލައިން ހުރީ އެނދުމައްޗަށް ނަގާ އަޅާލާފައެވެ.\n“ޒީކް” ޒީކް ދެކޮޅަށް ހިނގާތަން ފެނުމުން ރާއިނާއަށް އުނދަގޫވެގެން ބުންޏެވެ. ނަމަވެސް ޒީކްއަކަށް ރާއިނާގެ އަޑެއް ނީވުނެވެ.\n“އޭ އާދެބަލަ މިތަނުން ރީތި ހެދުމެއް ޗޫޒް ކޮށްދޭން” ރާއިނާ ހެދުންތައް ހާވަމުން ބުނެލިއެވެ.\n“ޒީކް ކިހެނެއް ވެފަތަ” ޒީކްއަށް އަޑު ނީވުމުން ރާއިނާ ގޮސް ޒީކްގެ ކޮނޑުގައި ހިފާ ތަޅުވައިގަތެވެ. ޒީކް ސިއްސައިގެން ގޮސްފައި އެނބުރި ބަލާލިއެވެ.\n“ކިހިނެއް ވީ” ރާއިނާގެ މޫނަށް ބަލާލަމުން ޒީކް އަހާލިއެވެ.\n“ހިނގާބަލަ ރީތި ހެދުމެއް ޗޫޒް ކޮށްދޭން” ރާއިނާ ޒީކްގެ އަތުގައި ހިފާ ދަމަމުން ބުނެލިއެވެ. ޒީކްވެސް އެއްވެސް ސުވާލެއް ނުކޮށް އެނދުމަތީގައި އިށީދެއްޖެއެވެ.\n“މިހެދުން ކިހެނެއް” ފިޔާތޮށި ކުލައިގެ ކުރުތާއެއް ނަގަމުން ޒީކް ބުނެލިއެވެ.\n“ސަޅިއޭ….އެކަމަކު ކީއްވެތަ މަށަށް ކުރިން ނުފެނުނީ” ރާއިނާއަށް ބުނެލެވުނެވެ.\n“ހާދަ ރީތިވެގެން ކޮންތާކަށް ދާން ތިއުޅެނީ” ޒީކް ކުރުތާ ރާއިނާގެ އަތަށް ދެމުން ބުނެލިއެވެ.\n“ރައްޓެހި ކުއްޖަކާއެކީ ބޭރަށް ދާން….ދާނަންތަ؟” ރާއިނާ އަހާލިއެވެ.\n“ދާންވީ ކަންނޭގެ ދޯ! ވަރަށް ފޫހިވޭ ވިއްޔާ އެބަ؟” ޒީކް ބުނެލިއެވެ.\n“އޭ އަހަރެން މިހެދުން ލަންތަ މިއަދު” މަންމަގެ ހެދުން ނަގާ ދައްކާލަމުން ޒީކް ބުނެލިއެވެ.\n“ވާވް ވަރަށް ސަޅި… ޒީކްއާ ވަރަށް ގުޅޭނެ” ރާއިނާގެ ބުނެލިއެވެ.\n“އެހެންވީމަ އަހަރެން މިހެދުން ލާނީ” ޒީކް ހެދުން ހިފައިގެން އިސްތިރިކުރާ މޭޒާ ދިމާއަށް ހިނގައިގަތެވެ.\n“އަންނާނަން ފެންވަރައިގެން….ޒީ އިސްތިރިކޮށްލަ ދޭނަންދޯ؟” ކުރުތާ ޒީކްގެ އަތަށް ދެމުން ރާއިނާ ތުވާލި ހިފައިގެން ފާހާނާއާއި ދިމާއަށް ހިނގައިގަތެވެ.\n“އޯކޭ އެކަމަކު އަވަސް ކުރާތި؟” ޒީކް އިސްތިރި ކުރަން ފަށަމުން ބުނެލިއެވެ.\nރާއިނާ ފެންވަރައިގެން ނިކުތްއިރު ޒީކް ހެދުން އިސްތިރިކޮށް ނިންމައިފިއެވެ. ބޮލުން ފެން ހިއްކަމުން ނިކުތް ރާއިނާ ލޯގަނޑު ކުރިމަތީ ހުއްޓިލިއެވެ.\nޒީކްއާއި ރާއިނާއަށް ތައްޔާރުވެގެން ބޭރަށްދާން ނިކުމެވުނުއިރު އިރުއޮށްސިއްޖެއެވެ. ރާއިނާ ފަރިތަކަމާއެކު ދުއްވަމުންދިޔަ ސުކޫޓަރ މަޑުކޮށްލީ ދަރުބާރުގޭ ފުރަގަހަށެވެ. ސުކޫޓަރ ޕާކް ކޮށްލަމުން ރާއިނާ ފައިބަން ވާއިރަށް ޒީކްވެސް ފައިބައިފިއެވެ.\n“މިތަނަށް ކީއްކުރަން ތިއައީ” ޒީކް އަހާލިއެވެ.\n“ކަމަކު ނުދޭތަ؟” ރާއިނާ އަހާލިއެވެ.\n“އުހުނ….ރައްޓެހި ކުއްޖަކާއެކީ ތާކަށް ދާވަހަކަ ބުނީމަ” ޒީކް ބުނެލިއެވެ.\n“ހިނގާ އެތާ އިށީންނަމާ” ތޮށިގަނޑުމައްޗަށް އިޝާރާތް ކޮށްލަމުން ރާއިނާ ބުނެލިއެވެ.\n“ދެން ބުނެބަލަ” ޒީކް އިށީދެލިއެވެ.\n“މިތަނުން މިގަޑީގަ ކޮންމެ ރެއަކު ވަރަށް ރީތި ކުއްޖަކު ފެނޭ” މަގުން ދުއްވާފައިދާ އެއްޗެހިތަކަށް ބަލަންހުރެ ބުނެލިއެވެ.\n“އެހެންވެ ދޯ ކޮންމެ ރެއަކު މިގަޑީގަ ގެއްލެނީ” ޒީކް ހީލަމުން ބުނެލިއެވެ.\nއަލްޔަން ފެންވަރައިގެން ނިކުމެ ތައްޔާރުވަމުންދިޔައެވެ. ކަޅުކުލައިގެ ޖިންސާއި ރަތްކުލައިގެ ޓީސާޓުގައި ފެންނަލެއް ވަރަށް ހިތްގައިމެވެ. ރީތި ގޮތަކަށް އިސްތަށިތައް ކޮޅަށް ޖަހާލަމުން ސެންޓް ފުޅި ނަގައިގެން ޖަޔަށް ޖަހަން ފެށިއެވެ. މިސައިބާ އައިސް ވަނީ އެވަގުތުއެވެ.\n“އަދިވެސް ނުނިމޭތަ؟” މިސައިބާ އަހާލިއެވެ.\n“ނޫން މިނިމުނީއޭ…ހިނގާ ދާން” އަލްޔަން އެހެން ބުނެލަމުން ކޮޓަރިން ނިކުންނަން ހިނގައިގަތެވެ.\nރާއިނާ މަގުގެ ދެކޮޅު ބަލަބަލާ ހުންނަތާ ބައިގަޑިއިރަށް ވުރެ ގިނަވަނީއެވެ. ނަމަވެސް އިންތިޒާރު ކުރަމުން ދިޔަ ޒުވާނާއެއް މިރެއަކު ނުފެނުނެވެ. ކޮންމެ ރެއަކު އެއްގަޑިއެއްގައި ފެންނަ އެޒުވާނާ ފެންނަ ގަޑިވެސް ފަހަނަ އަޅައި ގޮސްފިއެވެ. ރާއިނާ މާޔޫސް ކަމާއެކު މަގަށް ބަލަހައްޓައިގެން ހުއްޓެވެ.\n“ހިނގާ ދާން..މިހާރު ލަސްވެގެން އުޅޭނެ ކަންނޭގެ” ޒީކް ތޮށިގަނޑު މަތިން ތެދުވަމުން ބުނެލިއެވެ.\n“އޭ ހިނގާ ދާން” ރާއިނާ ޖަވާބު ނުދިނުމުން ބުނެލިއެވެ.\n“ދެން މާދަމާރޭ އަންނާނީ…މިރޭ ބިޒީ ވެގެން ނާދެވުނީ ކަންނޭގެ..” ރާއިނާގެ ކޮނޑަމަތީގައި ޒީކްގެ އަތްބާއްވާލަމުން ބުނެލިއެވެ.\n“ބަލާލަ ހުރިހާ އެންމެންވެސް ޒީކް ތިހެދުމުގަ ހުރީމަ ރީތިކަމުން ބަލަމުން އެދަނީ” ރާއިނާ ބުނެލިއެވެ. އަދި ދެކުދިން އެކުގައި ސުކޫޓަރާއި ދިމާއަށް ހިނގައިގަތެވެ.\nއަލްޔަން ދުއްވަމުންދިޔަ ކާރު ރުއާންމެންގޭ ކުރި މައްޗަށް މަޑުކޮށްލިއެވެ. މިސައިބާ ކާރުން ފޭބުމުން އަލްޔަން ކާރު ޕާކް ކުރުމަށް ދުއްވާލިއެވެ.\n“މަންމާ ބައްޕައަށް ނާދެވޭނެތަ؟” އަލްޔަން މިސައިބާ ކައިރިއަށް މަޑުކޮށްލަމުން ބުނެލިއެވެ.\n“ނޫނޭ ބުނި އަންނާނަމޭ…އެކަމަކު ކުޑައިރުކޮޅެއް ވާނެކަންނޭގެ..” މިސައިބާ ބުނެލިއެވެ.\n“ހިނގާ ވަންނަމާ” އަލްޔަން ބެލް ޖަހާލަމުން ބުނެލިއެވެ. ކުޑަ އިރުކޮޅެއްގެ ތެރޭގައި ރީނާ އައިސް ދޮރު ހުޚުވައިފިއެވެ. މިސައިބާމެން ބޭނުންވީ ޒީކް އެބައެއްގެ ބެލުމުގެ ދަށުގައި ހުރި މީހުންނާއި ވާހަކަ ދައްކާށެވެ. އެވަގުތަކީ ލަޔާންވެސް ގޭގައި އުޅޭ ވަގުތަކަށް ވުމުން އަލްޔަންއަށްވެސް އޭނާ އެދޭގޮތް ހާމަކުރުމަށް ފަސޭހަ ވެގެން ދިޔައެވެ. އެދެބައިމީހުންގެ މެދުގައި ވާހަކަތައް ބަދަލު ކުރެވެމުން ދިޔައިރު އެކިމީހުންގެ މޫނު ތަކުން ފެންނަމުންދިޔައީ އެކި ކުލަވަރުތަކެވެ. ތަފާތު އަސަރުތަކެވެ. އަލްޔަން ގޭތެރޭގެ އެކި ދިމަދިމާއަށް ބަލަމުން ދިޔައީ އެންމެ ފަހަރަކު ނަމަވެސް ޒީކް އެރީތި ރީތި މޫނު ފެނިލާތޯއެވެ.\nރުއާން އާއި ނީލާ އިށީދެލައިގެން ތިބީ ނީލާމެންގޭގެ ޓެރަސްމަތީގައި ހުރި އުނދޯލީގައެވެ. އުފާވެރި މާހައުލެއްގައި ދެމީހުން ވާހަކަ ދެއްކުމުގައި އެތައް ވަގުތެއް ހޭދަކުރަމުންދިޔައެވެ. ރުއާންގެ އަތުތެރޭގައި ނީލާގެ މަޑުމަޑު އަތްތިލަ އޮތްއިރު އަނެއް އަތްވަނީ ނީލާގެ ކޮނޑުމަތީގައި އަޅުވާލާފައެވެ. ޖެހިފިތިގެން ކަހަލަ ގޮތަކަށް ދެމީހުން ތިބިއިރު އެކަކުގެ ހޫނު އަނެކަކަށް އިހްސާސް ވަމުންދިޔައެވެ.\n“ނީ… ދެން މިރޭ އަހަރެން ދަނީ..” އަނދިރިކަން ވެރިވެފައިވާ މާހައުލަށް ބަލާލަމުން ރުއާން ބުނެލިއެވެ.\n“މާދަން އަންނާނަން މިގަޑީގަ” ރުއާން ނީލާގެ އަތުން ދޫކޮށްލަމުން ކޮޅަށް ތެދުވިއެވެ. އަދި ގުދުވެލަމުން ނީލާގެ މޫނުގައި އަތުގެ ނުފުށުން ފިރުމާލިއެވެ.\n“ގުޅާނަން އިނގޭ މައި ސްވީޓީ” ރުއާން ސިޑިއާއި ދިމާއަށް ހިނގައިގަތެވެ.\ndear readers, finally here is the new part, so enjoy this part… please do comment for this part tooo and tell me ur views about this story… Next will be the last part of this story, hope u guys will like this part too .,…. gud nit guys, luv u all\nLuv u more, dhen in part dhigu kohlahchey sissy, Good morning\nHaadha kurey. …koba kurin luyun vaahaka “kaiaa”evaahaka varah kiyaa hihvey…any ways love this story tooo😊\nnext part dhiguvaane, thank u reysh 🙂\nVarah reethi. Haadhakurey\nnext part dhiguvaane, thank u hairaan 🙂\nRiya….kihineh thi hedhy dear v gina typinh mistake ebahuri mi part ga friends ah faahagavi.v dheravefa mihuri ekamaa.but stry v furihama.ekam haadhisha madhu mi part ga.ehen v stry kuruhen hiyyvany. Ummeedh kuran last part v salhi koh ninmaalane kama.\nKeep it up.waiting4last part.gud nyt.💙💙💙💙\nmirey kiya nulai upkohly mi lasveema, riya ah fenun mistakes rangalhu kohlaifin\nhadha kurey story v nice…dhen next part avahah up kohdheeba..💙💙💙💙💙\nMi kirin kiyaafa oiy vaahaka eh\nLuv u more, dhen in part dhigu kohlahchey sissy, Good morning and best wishes to you…\nayra 💖 says:\nKaia vaahakaige 11th episode nethee keevve?? 10 aa hama ah fenunee?? Kiyaalan beynunevaahaka…\nalhey koba tha next part avahah up kohla dheebaa


George Clooney ge dhemafiringe faraathun 1 million dollary | Mihaaru\nޖޯޖް ކްލޫނީގެ ދެމަފިރިންގެ ފަރާތުން އެއް މިލިއަން ޑޮލަރު ހަދިޔާކޮށްފި\n12 އެޕްރީލް 2020 - 08:15 1 comment\nއަބަދު ވެސް ބޮޑެތި ކަންކަމާ ގުޅިގެން އެހީ ފޯރުކޮށްދޭ ދެމަފިރިން ފައިސާ ހަދިޔާކޮށްފައި ވަނީ ލެބަނީޒް ފުޑް ބޭންކާއި އިޓަލީގެ ލޮމްބާޑޯއަށާއި އިނގިރޭސިވިލާތުގެ އެންއެޗްއެސް އާއި މޯޝަން ޕިކްޗާ އެންޑް ޓެލެވިޝަނުން ހުޅުވާފައިވާ ސެގް-އޭއެފްޓީއާރްއޭ ފަންޑްގެ އިތުރުން ލޮސް އެންޖެލިސް މޭޔާޒް ފަންޑަށެވެ.\nމީޑިއާތަކުން ބުނެފައިވާ ގޮތުގައި މި ތަންތަނަށް ދިން އެހީތަކަށް ބަލާ އިރު ލެބަނީޒް ފުޑް ބޭންކާއި އިޓަލީގެ ލޮބްބާޑޯގެ އިތުރުން އެންއެޗްއެސް މިއިން ކޮންމެ ތަނަކަށް ހަދިޔާކުރީ 300،000 ޑޮލަރެވެ. ދެން ހުރި ކޮންމެ ތަނަކަށް ހަދިޔާކޮށްފައި ވަނީ 250،000 ޑޮލަރެވެ.\nކޮރޯނާވައިރަހާ ދިމާކޮށް ހުޅުވި ވަރަށް ގިނަ ފަންޑްތަކަށް ހޮލީވުޑްގެ ވަރަށް ގިނަ ފަންނާނުންގެ އިތުރުން މަޝްހޫރު އެތައް ސެލެބްރިޓީންނެއް ބޮޑެތި އަދަދުތަކުން ފައިސާ ހަދިޔާކޮށްފައިވެ އެވެ.\nއިތުރު ލިޔުންތައް ހޮލީވުޑް ޗެރިޓީ ޖޯޖް ކްލޫނީ އަމާލް ކްލޫނީ


Sihhee dhaairaa harudhanaa kurumah beynunvaa equipment WHO in hadhiyaa koffi | Wathan.mv ސިއްހީ ދާއިރާ ހަރުދަނާ ކުރުމަށް ބޭނުންވާ އިކުއިޕްމަންޓް ޑަބްލިއުއެޗްއޯއިން ހަދިޔާކޮށްފި | Wathan.mv\nސިއްހީ ދާއިރާ ހަރުދަނާ ކުރުމަށް ބޭނުންވާ އިކުއިޕްމަންޓް ޑަބްލިއުއެޗްއޯއިން ހަދިޔާކޮށްފި\nދިވެހިރާއްޖެއިން ކޮވިޑް-19 އާއި ދެކޮޅަށް ކުރަމުންދާ މަސައްކަތްތަކަށް އެހީތެރިވެދީ، ސިއްހީ ދާއިރާ ހަރުދަނާ ކުރުމަށް ބޭނުންވާ ބައެއް ތަކެތި ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)އިން ހަދިޔާކޮށްފި އެވެ.\nމިއަދު ހެލްތު މިނިސްޓްރީގައި ބޭއްވި ރަސްމިއްޔާތެއްގައި މިތަކެތި މިނިސްޓަރ އޮފް ހެލްތު އަބްދުﷲ އަމީންއާ ހަވާލުކޮށްދެއްވީ ޑަބްލިއުއެޗްއޯއިން ރާއްޖެއަށް ކަނޑައަޅުއްވާފައިވާ މަންދޫބު ޑރ. އަރުވިންދު މާތުރު އެވެ.\nޑަބްލިއުއެޗްއޯއިން ހަދިޔާކުރި ތަކެތީގެ ތެރޭގައި އައިސީޔޫ އެނދާއި އައިސީޔޫ ގާއިމްކުރުމަށް ބޭނުންވާ އާލާތްތަކާއި ބޭހުގެ އިތުރުން، މެޑިކަލް ލެބޯޓްރީތަކަށް ބޭނުންވާ ތަކެއްޗާއި 10،000 ކޮވިޑް-19 ޓެސްޓިންގ ކިޓް ހިމެނެ އެވެ.\nހެލްތު މިނިސްޓްރީން ބުނީ މިއަދު ލިބުނު އައިސީޔޫ އާލާތްތަކާއެކު ކޮވިޑް-19 އާއި ގުޅިގެން ރާއްޖޭގައި ގާއިމުކުރެވޭ އައިސީޔޫތައް އިތުރަށް ހަރުދަނާ ކުރެވޭނެ ކަމަށެވެ.\nއެ ރަސްމިއްޔާތުގައި ޑރ. މާތުރު ވަނީ ކޮވިޑް-19 ދުނިޔޭގައި އަދިވެސް ހަލުވިކަމާއިއެކު ފެތުރެމުންދާކަން ފާހަގަކުރައްވައި، ރާއްޖޭގައި މި ބަލި ކޮންޓްރޯލްކުރުމަށް ސިއްހީ އިދާރާތަކުން ދޭ އިރުޝާދުތަކާއި އެއްގޮތަށް ރައްޔިތުންގެ އަމަލުތައް ބެހެއްޓުމަށް ގޮވާލައްވާފަ އެވެ.\nރާއްޖޭގައި ކޮވިޑް19އަށް ޓެސްޓްކުރުމުގެ ހިދުމަތް މެދުކެނޑުމެއްނެތި ކުރިއަށް ގެންދިއުމަށްޓަކައި ޑަބްލިއުއެޗްއޯއިން ދަނީ ޓެސްޓް ކިޓްތައް ފޯރުކޮށްދެމުންނެވެ.\nމީގެ އިތުރުން ރާއްޖޭގެ އެކި ކަންކޮޅުތަކުގައި ކޮވިޑް-19އަށް ޓެސްޓު ކުރެވޭނެ އިންތިޒާމުތައް ހަމަޖެއްސުމަށް ދިވެހި ސަރުކާރުން ކުރަމުންދާ މަސައްކަތަށް ވެސް އެ ޖަމިއްޔާއިން ވަނީ އެހީތެރިކަން ފޯރުކޮށްދީފަ އެވެ.


Velana ariport gai aa VIP terminal eh alhai, mi aharu hulhuvanee | Mihaaru\nވެލާނާ އިންޓަނޭޝަނަލް އެއާޕޯޓްގެ އާ ރަންވޭގެ އަމަލީ މަސައްކަތް ފެށުމަށް ބޭއްވި ރަސްމިއްޔާތުގައި ރައީސް ޔާމީން (މ) އަދި މިނިސްޓަރު މުހައްމަދު ސައީދު ބައިވެރިވެވަޑައިގަންނަވަނީ. ފޮޓޯ: ނިޝާން އަލީ /މިހާރު\nވެލާނާ އެއާޕޯޓުގައި އާ ވީއައިޕީ ޓާމިނަލެއް އަޅައި، މި އަހަރު ހުޅުވަނީ\n27 ފެބުރުއަރީ 2017 - 10:127comments\nވެލާނާ އިންޓަނޭޝަނަލް އެއާޕޯޓް (ވީއައިއޭ)ގައި ސަރަހައްދީ ފެންވަރުގެ "ހިތްގައިމު" އާ ވީއައިޕީ ޓާމިނަލެއް އަޅައި، މި އަހަރުގެ ތެރޭގައި ހުޅުވާނެ ކަމަށް އިކޮނޮމިކް މިނިސްޓަރު މުހައްމަދު ސައީދު މިއަދު ވިދާޅުވެއްޖެ އެވެ.\nއެއާޕޯޓުގެ އާ ރަންވޭގެ އަމަލީ މަސައްކަތް ފަށަން ބޭއްވި ރަސްމިއްޔާތުގައި ވާހަކަދައްކަވަމުން މިނިސްޓަރު ވިދާޅުވީ ވީއައިޕީ ޓާމިނަލްގެ އިތުރުން ސީ ޕްލޭންގެ ޓާމިނަލްގެ މަސައްކަތް ވެސް މި އަހަރު ފަށާނެ ކަމަށެވެ. އަދި ޑޮމެސްޓިކް ޓާމިނަލާ ދިމާލުން މޫދަށް ވާ ގޮތަށް ހަދާ ރެސްޓޯރަންޓް އިމާރާތުގައި ދުނިޔޭގެ އެންމެ މަޝްހޫރު ބްރޭންޑްތައް ގެނެސް އަންނަ ޖޫން މަހު ހުޅުވާނެ ކަމަށް ވެސް ސައީދު ވިދާޅުވި އެވެ.\nވިއައިއޭގެ އާ ވީއައިޕީ ޓާމިނަލް ހަދަނީ އިންޓަނޭޝަނަލް ޓާމިނަލާއި މިހާރުގެ ވީއައިޕީ ލައުންޖާ ދެމެދު އޮންނަ ސަރަހައްދުގަ އެވެ. އެއީ ކުރިން އަކުއާ ރެސްޓޯރެންޓް ހިންގި ބިމެވެ.\nރާއްޖެ އަކީ ދުނިޔޭގެ އެންމެ މުއްސަނދިން ވެސް ޗުއްޓީ ހޭދަކުރާ މަންޒިލަކަށް ވާތީ އެ ފެންވަރުގެ މީހުންނަށް ޚިދުމަތް ދެވޭނެ ވީއައިޕީއެއް އެއާޕޯޓަށް މުހިންމުކަން، ޓޫރިޒަމް ދާއިރާގެ ތަޖުރިބާކާރުން ފާހަގަކުރެ އެވެ.\nސައީދު ވިދާޅުވީ އެއާޕޯޓްގެ އާ ޓާމިނަލްގެ މަސައްކަތް ވެސް ވަރަށް އަވަހަށް ފަށައި، ޝެޑިއުލާ އެއްގޮތަށް ނިންމާނެ ކަމަށެވެ.\nއޭނާ ވިދާޅުވި ގޮތުގައި ރައީސް ޔާމީން ވެރިކަމާ ހަވާލުވެވަޑައިގެންނެވި ފަހުން މިއަދާ ހަމަޔަށް އެ އެއާޕޯޓުގެ ތަރައްގީއަށް ދުވާލަކު 1.8 މިލިއަން ރުފިޔާ ހޭދަކޮށްފައިވާ ކަމަށެވެ. އެއީ އެއްވެސް ލޯނެއް ނުގައި މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ކުރި ހޭދައެއް ކަމަށް ވެސް ވިދާޅުވި އެވެ.\n"އަޅުގަނޑުމެން ސަރުކާރާ ހަވާލުވިއިރު މިތަނަށް އެންމެ ފަހުގެ މަތިންދާބޯޓެއް ނުޖެއްސޭ. ބައެއް އެއާކްރާފްޓްތައް ޑައުންގްރޭޑް ކުރަން ޖެހުނު. ރައީސް ނިންމެވީ ކިތަންމެ ބޮޑު ހަރަދެއް ހިނގިޔަސް މިހާރު ބޭނުންކުރަމުން އަންނަ ރަންވޭ އަލުން މަރާމާތުކުރަން،" މިނިސްޓަރު ވިދާޅުވި އެވެ.\nސައީދު ވިދާޅުވީ މިހާރުގެ ރަންވޭ މަރާމާތުކުރުމުގެ މަސައްކަތް ނިންމާލީ އެއްވެސް އެއާލައިނަކަށް އުނދަގުލެއްނުވެ އަދި އެއާޕޯޓުގެ އޮޕަރޭޝަނަށް ވެސް ދަތިކަމެއް ކުރިމަތިނުވާ ގޮތަށް ކުރިއަށް ގެންގޮސްގެންނެވެ.\n"ހިނގަމުންދާ އެއާޕޯޓެއްގައި މިވަރުގެ ބިޔަ މަޝްރޫއެއް ހިންގުމަކީ ފަސޭހަ ކަމެއް ނޫން. އެކަމަކު އެއްވެސް ކަހަލަ ދަތިކަމެއް ނައިސް ތިޔަ ބޭފުޅުން [އެމްއޭސީއެލްގެ މުވައްޒަފުން]ކުރައްވާ މަސައްކަތަށް އައްސަރިބަހާއި ސާބަސް ދަންނަވަން،" މިދިއަ އަހަރު ނިންމާލި މަސައްކަތާ ބެހޭ ގޮތުން އޭނާ ވިދާޅުވި އެވެ.\nއިތުރު ލިޔުންތައް އެމްއޭސީއެލް ވީއައިއޭގެ އާ ރަންވޭގެ މަޝްރޫއު މެމްބަރު މުހައްމަދު ސައީދު (މާވަށް) ވެލާނާ އިންޓަނޭޝަނަލް އެއާޕޯޓް\nދެހަފުތާ ފަހުން އާ ރަންވޭގައި ފްލައިޓު ޖައްސަން ފަށާނެ\nއާ ރަންވޭގެ މަސައްކަތް އޮގަސްޓް މަހު ނިންމަނީ\n1 day ago 182


China ge touristun furathama fonuvaa gaumu thakuge therey gai Lanka | Mihaaru\nޗައިނާގެ ވަފުދުން ލަންކާގެ އިސް ވެރިންނާ ބައްދަލުކުރަނީ. --ފޮޓޯ:އޭއެފްޕީ\nޗައިނާގެ ޓޫރިސްޓުން ފުރަތަމަ ފޮނުވާ ގައުމުތަކުގެ ތެރޭގައި ލަންކާ\n15 އޮކްޓޯބަރ 2020 - 11:18 11 comments\nކޮލަމްބޯ (އޮކްޓޯބަރު 15) - ކޮރޯނާވައިރަހުގެ ރޯގާ އަށް ފަހު ދަތުރުފަތުރު އަލުން ފެށުމުން ޗައިނާގެ ޓޫރިސްޓުން ފުރަތަމަ ފޮނުވާ ގައުމުތަކުގެ ތެރޭގައި ލަންކާ ހިމެނޭނެކަމުގެ ޔަގީންކަން ބެއިޖިން އިން ދީފި އެވެ.\nޗައިނާ އިން ދާދި ފަހުން ލަންކާ އަށް ޒިޔާރަތްކުރި މަތީ ފެންވަރުގެ ވަފުދުން ވަނީ ދެ ގައުމުގެ މެދުގައި ޓޫރިޒަމް އަލުން ފެށުމާ ގުޅޭ ގޮތުން މަަޝްވަރާކޮށްފަ އެވެ. ޗައިނާގެ ޓޫރިސްޓުން ލަންކާ އަށް ފޮނުވައިދިނުމަށް އެދުމާ ގުޅިގެން ޗައިނާ ވަފުދުގެ ވެރިޔާ ކޮމިއުނިސްޓް ޕާޓީގެ ޕޮލިޓް ބިއުރޯގެ މެންބަރު ޔަންގް ޖިއެޗީ ވަނީ އެކަމަށް އެއްބާރުލުން ދޭނެކަމުގެ ޔަގީންކަން ދީފަ އެވެ.\nޗައިނާ އާއި ލަންކާއާ ދެމެދު ވައިގެ ދަތުރުތައް ފެށުމުގެ ކުރިން ދެ ގައުމުން ވެސް ވަނީ ސިއްހީ ފިޔަވަޅުތައް ވަރުގަދަ ކުރުމަށް އެއްބަސްވެފަ އެވެ.\n"ދެ ގައުމުގެ މެދުގައި ޓްރޭވަލް ބަބްލްއެއް އުފެއްދޭނެ ގޮތަކާ ގުޅޭ ގޮތުން ވަނީ މަޝްވަރާކޮށްފައި،" ކޮލަމްބޯގައި ހުންނަ ޗައިނާގެ އެމްބަސީން ނެރުނު ބަޔާނެއްގައި ބުނެފައިވެ އެވެ. "ޗައިނާ އާއި ސްރީ ލަންކާ އިން ވެސް ވައިރަސް ކޮންޓްރޯލްކޮށްފައިވާތީ ޗައިނާގެ ޓޫރިސްޓުން ގައުމުން ބޭރަށް ދަތުރު ކުރަން ފެށުމުން އެންމެ ފުރަތަމަ މަންޒިލެއްގެ ގޮތުގައި ލަންކާ ހަމަޖައްސާނެ."\nޗައިނާގެ 260،000 ޓޫރިސްޓުން 2018 ވަނަ އަހަރު ލަންކާ އަށް ޒިޔާރަތްކޮށްފައިވެ އެވެ. ނަމަވެސް މިދިޔަ އަހަރު ޒިޔާރަތްކޮށްފައި ވަނީ 167،000 ޓޫރިސްޓުންނެވެ. ޗައިނާގެ ޓޫރިސްޓުންގެ އަދަދު މަދުވެފައި ވަނީ ލަންކާގައި ދިން އީސްޓާ ސަންޑޭ ހަމަލާއާ ގުޅިގެންނެވެ.\nޗައިނާގެ ނޭޝަނަލް ބިއުރޯ އޮފް ސްޓެޓިސްޓިކްސް އިން ހާމަކޮށްފައިވާ ގޮތުގައި މިދިޔަ އަހަރު އެ ގައުމުގެ 169.21 މިލިއަން ޓޫރިސްޓުން ވަނީ އެކި ގައުމުތަކަށް ދަތުރުކޮށްފަ އެވެ. އެއީ އޭގެ ކުރީ އަހަރަށް ވުރެ 4.5 ޕަސެންޓް އިތުރު އަދަދެކެވެ.\nއިތުރު ލިޔުންތައް ސްރީ ލަންކާ ޗައިނާ ޓޫރިސްޓުން


Kuriyah Oi 30 Aharuves Verikan Kurahvaany Raees Yaamin - Coordinator Reehan - Vaguthu\nކުރިއަށް އޮތް 30 އަހަރުވެސް ވެރިކަން ކުރައްވާނީ ރައީސް ޔާމީން – ކޯޑިނޭޓަރ ރީހާން\nކޯޑިނޭޓަރ ރީހާން – ވަގުތު އިމޭޖްސް: އަޝްހާދް އަބްދުﷲ (ޖެރީ)\nކުރިއަށް އޮތް 30 އަހަރުވެސް ރާއްޖޭގައި ވެރިކަން ކުރައްވާނީ ރައީސް ޔާމީން ކަމަށް އެމްޑީއޭގެ ޒުވާނުންގެ ގޮފީގެ ރައީސް އަދި ޔޫތު މިނިސްޓްރީގެ ކޯޑިނޭޓަރ އަހުމަދު ރީހާން ވިދާޅުވެއްޖެއެވެ.\nމިރޭ ވެރިކަން ކުރާ ޕީޕީއެމް, އެމްޑީއޭ, އަދި ޑީއާރުޕީގެ ޔޫތު ވިންގް އިން އިސް ނަގައިގެން "ރޫމާލު 2" ޖަގަހާގައި "ވަރަަށް ވާން ކޮށް ރައީސް ޔާމީން އާއި އެކު" މިނަމުގައި ބޭއްވި ޖަލްސާގައި ވާހަކަ ދައްކަވަމުން ރިހާން ވިދާޅުވީ ޒުވާނުންނަށްޓަކައި އެތައް ހާސް ފުރުސަތުތަކެއް ރައީސް ޔާމީން ފަހިކޮށްދީފައިވާ ކަމަށެވެ.\n"އަޅުގަނޑުމެންނަށް ލިބިފައި މިހިރީ އަގުބޮޑު ޖަވާހިރެއް ބައްލައްވާ ޒުވާނުންނަށްޓަކައި އެތަށް ހާސް ފުރުސަތު ތަކެއް ރައީސް ޔާމީން އެވަނީ ފަހިކޮއްދީފައިވާފައި" ރީހާން ވިދާޅުވިއެވެ.\nބަގާވާތް ކުރި ފަރާތް ތަކުގެ ކިބައިން ގައުމު ސަލާމަތަ ކުރަން ޒުވާނުން މިތިބީ ނިކުމެ ކަމަށް ވިދާޅުވެ ރީހާން ވިދާޅުވީ ގައުމުގެ ޒުވާން އެކު އެކީގައި މިތިބީ ރައީސް ޔާމީން އަށް 2018 ކާމިޔާބް ކޮއްދޭން ކަމަށެވެ.\nރީހާން އަކީ ފެށުނީއްސުރެ ރައީސް ޔާމީންގެ ސަރުކާރާއެކު ދެގޮތެއްނުވެ ހުންނެވި އަހްމަދު ސިޔާމް މުހައްމަދު ގެ އެމްޑީއޭގެ އަށް ނިސްބަތް ވާ އަދި ޔޫތް މިނިސްޓްރީގެ ކޯޑިނޭޓަރު ކަމަށް އައްޔަނު ކުރެވުނު 20 ވަނަ ފަރާތެވެ.\nފެބުރުއަރީ 12, 2018 - 00:25\nނަޝީދުމެން ވެސް ބުނި ކުރިއަށް އޮތް 500 އަހަރު ވެރިކަން ކުރާނަމޭ....\nފެބުރުއަރީ 12, 2018 - 00:53\nފެބުރުއަރީ 12, 2018 - 01:14\nފެބުރުއަރީ 12, 2018 - 03:52\nރީހާން.މަގާމާއި ފައިސާ ބޭނުމަސް ފުކެއް ބޮޑުވަރު. ކޮންތާކުން ގެނައި 30 އަހަރެއް. މިހާރުވެސް ހަގީގީ ވޯޓެއް ލައިފިއްޔާ ޔާމީން ދާނީ ޗޮކުން.ތިކަހަލަ އަމިއްލަ އެދުން ބޮޑު ދޮގުވެރިން ލައިގެން ޔާމީން ވެސް މިހަލާކުކުރަނީ.އޭނާއަށް ނެތް ތާއީދު އޮތްކަމަށް ދައްކައިގެން\nފެބުރުއަރީ 12, 2018 - 06:09\nމިއައީ ބިރުގަންނަން ޖެހޭހިސާބު. ކުރީންވެސް އެކަކު 30 އަހަރު ވަންދެން ވެރިކަމުގައި ބަގުޑި ބައްދައިގެން އުޅެފިއެވެ.\nފެބުރުއަރީ 12, 2018 - 06:39\n30 ހެއްނުން ކޮކޯ 60 ރަގަޅެއްނު\nފެބުރުއަރީ 12, 2018 - 07:02\nމީނަޔަށްވެސް އިލްހާމު ކުރެއްވީތޯ؟\nފެބުރުއަރީ 12, 2018 - 07:13\nމުގާބޭގެ އަންހެނުންވެސް ބުނި މުގާބޭގެ ގަބުރަށް ވެސް ޒިމްބާބޯ ގެ ރައިޔަތުން ވޯޓް ދޭނޭ. ކިހިނެއްދިޔައީ ފޮރޮޅިގެން. ދިވެހިންވޯޓްނުދޭނެ ކިހިނެއް ހޮވޭނީ ؟\nފެބުރުއަރީ 12, 2018 - 07:31\nހަރުމުދާތަ މީ ރާއްޖެ ބޭނުންވާ ވަރަކަށް ވެރިކަން ކުރަން.\nފެބުރުއަރީ 12, 2018 - 08:02\nޖަޒުބާތުގައި ޖެހިގެން ބުނެވޭ އެއްޗެތި ތިއީ. އެެހެންވެ، އަހަރެން ބުނާނީ ދެވަނަ މައުމޫނެއް އުފަން ކުރުވުމުގެ ބަދަލުގައި2ދައުރު ހަމަކުރައްވާފައި ވަޑައިގްނަނަވާށޭ.\nފެބުރުއަރީ 12, 2018 - 08:04\nތިރީސް އަހަރުވުމުން ދިނިޔެނިމުނީ ނުވަތަ ވެރިކަމުގައި މިހާރުހުރި ކޮރަޕްޓް އަނިޔާވެރިޔާ މަރުވަނީތޯ؟\nފެބުރުއަރީ 12, 2018 - 08:13\nމަޖާޒީ ރާގެއްގައި އެ ވިދާޅުވީ ކުރިޔަށްއޮތް 30 އަހަރޭ! ތިވަރު ނޫނަސް އިރާދަކުރެއްވިއްޔާ ކުރިޔަށްއޮތް ފަސް އަހަރު ރައީސުލްޖުމްހޫރިއްޔާއަކީ ރައީސް ޔާމީން!\nފެބުރުއަރީ 12, 2018 - 08:22\nކަންކަން ހީނގަމުންދާގޮތާއީމެދު ފީކުރު ހީންގާލުމުން މީވަގުތު ސަރުކާރުގެ ޕޮލީސީތައް ހުރީގޮތައް ބަލާނަމަ ކުރީއައްއޮތް އެކެއް އަހަރު ވަންދެންވެސް ސަރުކާރު ވެރީކަމުގައީ ދެމެހެއްޓީއްޖެއީޔާމުން އެއީ ވަރައް ބޮޑުވަރެވެ.\nފެބުރުއަރީ 12, 2018 - 09:02\nޑިކްޓޭޓާ ޖަސްޓް ލައިކް މައުމޫން. ވީ ކެން ނެވާ އެސްކޭޕް ހިމް.\nއެމްޑީއޭ އިން 87 ދާއިރާއަށް ވާދަކުރަނީ\n2 މަސް ކުރިން 8\nއިބޫ އިންސާފުވެރި ހެޔޮ ވެރިކަމެއް ކޮށްދެއްވާނެކަމަށް އުއްމީދުކުރަން - އެމްޑީއޭ\nއިދިކޮޅު ކޯލިޝަނާ ގުޅުމަށް އިބޫ އެމްޑީއޭ އަށް ދައުވަތު އަރުވައިފި\n4 މަސް ކުރިން 15\nއެމްޑީއޭއިން ކޯލިޝަނާއި މެދު ގޮތެއް ނުނިންމާ


Ticket Thakuge Refund Dheyn Manchester City In Nimmaifi - Vaguthu\nކޮރޯނާ ވައިރަހުގެ ސަބަބުން މެދުކަނޑާލާފައިވާ އިނގިރޭސި ޕްރިމިއާ ލީގު އަލުން ފަށާއިރު ދަނޑަށް ސަޕޯޓަރުން ވެއްދުން މަނާކޮށްފައިވަތީ މެންޗެސްޓާ ސިޓީ އިން އެ ކްލަބުގެ ސަޕޯޓަރުންނަށް މިސީޒަނުގެ ބާކީ ހުރި މެޗުތަކުގެ ޓިކެޓު ރިފަންޑް ކުރަން ނިންމައިފި އެވެ.\nމުޅި ދުނިޔެއަށް ފެތުރިފައިވާ ކޮވިޑް-19 އާ ހެދި އިނގިރޭސިވިލާތުގައި ފުޓްބޯޅަ ހަރަކާތްތައް މެދުކަނޑާލީ މިދިޔަ މާޗް މަހުގެ 12 ވަނަ ދުވަހުއެވެ.\nމި ސީޒަން ކުރިއަށް ގެންދެވޭނެ މާހައުލެއް ގާއިމްކުރެވޭނެ އިރެއް ޔަގީންކަމާ އެކު އެއްވެސް ފަރާތަކަށް ބުނަން ނޭނގޭތީވެ ލީގު ފެށޭނެ ސީދާ ތާރީހެއް އޮތީ އަދި މިހާތަނަށް ކަނޑަނޭޅިއެވެ. ޔޫރަޕްގައި ވައިރަސް ޖެހޭ މީހުންގެ އަދަދު އަދިވެސް ކޮންޓްރޯލް ނުވާތީވެ އިނގިރޭސި އެފްއޭ އިން އެންމެ ފަހުން ނިންމާފައިގޮތުން ލީގާއި އެހެނިހެން މުބާރާތްތައް އަލުން ފަށާނީ ވައިރަސް ފެތުރުން ހަމައަކަށް އެޅި ހާލަތު މުޅިން ރަނގަޅުވީމައެވެ. އެ އިދާރާ އިން މިހެން ނިންމާފައިވަނީ ކްލަބުތަކާއެކު މަޝްވަރާ ކުރުމަށްފަހުއެވެ.\nމެޗުތައް އަލުން ފަށާނީ ދަނޑަށް ސަޕޯޓަރުން ނުވައްދައި ކުޅޭ ގޮތަށެވެ. މިއާއެކު އިނގިރޭސި ޗެމްޕިއަން މެންޗެސްޓާ ސިޓީން ވަނީ ޕްރިމިއާ ލީގާއި ޔުއެފާ ޗެމްޕިއަންސް ލީގުގެ މެޗުތަކަށް ޓިކެޓް ގަނެފައިވާ ސަޕޯޓަރުންނަށް ރިފަންޑް ދޭން ނިންމާފައެވެ. ސިޓީ އަކީ ރިފަންޑް ދޭނެކަން އިއުލާނުކުރި އިންގްލެންޑުގެ ފުރަތަމަ ކްލަބެވެ.\nޕްރިމިއާ ލީގު ޖޫން މަހުގެ އަށްވަނަ ދުވަހު އަލުން ފަށަން މަސައްކަތް ކުރަމުން އަންނައިރު މި ސީޒަނުގައި ބާކީ ނުކުޅެ އަދި 92 މެޗު އެބައޮތެވެ. މާޗު މަހު ޕްރިމިއާ ލީގު މެދުކަނޑާލިއިރު، ލީގުގައި ވާދަކުރާ 20 ޓީމުގެ ތެރެއިން 16 ޓީމަކަށް ބާކީ އޮތީ9މެޗެވެ. ދެން އޮތް4ޓީމަށް އަދި 10 މެޗު އެބައޮތެވެ. ތާވަލުގެ އެއްވަނައިގައި 82 ޕޮއިންޓާއެކު ލިވަޕޫލް އޮތީ 25 ޕޮއިންޓުގެ ލީޑަކާ އެކު އެވެ. ލީގު ކަށަވަރުކުރަން ލިވަޕޫލަށް ބޭނުންވަނީ އެންމެ6ޕޮއިންޓެވެ.


Breaking News: Covid-19: Milandhoo Fihaarathakaai Restaurant Thah Bandhu Koffi - Vaguthu\nކޮވިޑް-19: މިލަންދޫ ފިހާރަތަކާއި ރެސްޓޯރެންޓުތައް ބަންދުކޮށްފި\nކޮވިޑް-19 އާ ގުޅިގެން ށ. މިލަންދޫ ފިހާރަތަކާއި ރެސްޓޯރެންޓުތައް ބަންދުކޮށްފިއެވެ.\nމިލަންދޫ ކައުންސިލްގެ ރައީސް އަބްދުﷲ ފާއިޒު ސޮއި ކުރައްވާ މިއަދު ނެރުނު އިއުލާނެއްގައި ބުނީ މިދުވަސްވަރު ރާއްޖޭގައި ހަލުވިކަމާއެކު ފެތުރެމުންދާ ކޮވިޑް-19އާއި ގުޅިގެން މިލަންދޫގެ ރައްޔިތުންގެ ސަލާމަތާއި ރައްކާތެރިކަމަށްޓަކައި އަޅަންޖެހޭ ފިޔަވަޅުތަކުގެ ތެރެއިން މިލަންދޫގެ ހުރިހާ ފިހާރަތަކާއި ކެފޭ، ރެސްޓޯރަންޓްތަކުން ޚިދުމަތް ދިނުމުގައި، އެތަންތަނަށް ގޮސް ޚިދުމަތް ހޯދުމުގެ ބަދަލުގައި، އޯޑަރު ކޮށްގެން ތަކެތި ޑެލިވަރީކޮށްދޭ ގޮތަށް އެފަރާތްތަކާއިއެކު މަޝްވަރާ ކުރުމަށްފަހު އެކަން އެގޮތަށް ކުރުމަށް ނިންމާފައިވާ ކަމަށެވެ.\nއިއުލާނުގައި ބުނީ އެގޮތަށް އެކަން ނިންމާފައިވަނީ ކޮވިޑް-19 އާ ގުޅިގެން އެރަށުގައި އެކުލަވާލައިފައިވާ ޓާސްކް ފޯސްގެ ލަފައާ މަޝްވަރާގެ މަތިން ކަމަށެވެ. އަދި ގިނަބަޔަކު އެފަދަ ތަންތަނަށް އެއް ފަހަރާ ޖަމާވުމުގެ ސަބަބުން ކޮވިޑް-19 ފެތުރުމަށް މަގުފަހިވާނެތީ އެފުރުޞަތު ހަނިކުރުމުގެ ގޮތުންނާއި، ރައްޔިތުންގެ ސަލާމަތާއި\nއެހެންކަމުން މިއަދުން ފެށިގެން އެނޫން ގޮތަކަށް ކައުންސިލުން އަންގަންދެން އެ ބަދަލާއި އެއްގޮތަށް މިލަންދޫގެ ހުރިހާ ފިހާރަތަކާއި ކެފޭ، ރެސްޓޯރަންޓްތަކުން\nއަދި މިލަންދޫގެ ރައްޔިތުން ޢަމަލުކޮށް ދިނުމަށް ކައުންސިލް ރައީސްގެ ސޮއިކޮށް ނެރެފައިވާ އިއުލާނުގައިވެއެވެ.\nމިލަންދޫ ކައުންސިލް އިން މިގޮތަށް ބުނި ނަމަވެސް އެގޮތަށް މިލަންދޫ ރައްޔިތުން އަމަލު ކުރުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގާފައެއް ނުވެއެވެ. މީގެކުރިން އައްޑޫ ސިޓީގެ ފިހާރަތަކާއި ރެސްޓޯރެންޓުތައް ބަންދު ކުރުމަށް ނިންމިއެވެ. ނަމަވެސް އެކަންވެސް އެ ސިޓީން ކުރީ އެޗްޕީއޭ އިން އަންގައިގެން ނޫނެވެ. އެހެންކަމުން އޭރު އެޗްޕީއޭ އިން ވަނީ ގްރޭޓާ މާލެ ރީޖަން ނޫން އެއްވެސް ސަރަހައްދެއްގައި ހިންގާ ކެފޭ ހޮޓާ ރެސްޓޯރެންޓްތަކުގެ ހިދުމަތްތައް ހުއްޓާލަން އެއްވެސް ސިފައެއްގައި އެ އިދާރާއިން އަންގާފައި ނުވާނެ ކަމަށް ބުނެފައެވެ.\nއަދި އެއްވެސް ސަރަހައްދެއްގައި ވިޔަފާރި ކުރާ ގަޑިތަކަށް ބަދަލު ގެންނަންވެސް ލޯކަލް ކައުންސިލަކަށް އަންގާފައި ނުވަތަ އިރުޝާދެއްވެސް ދީފައިނުވާނެ ކަމަށް އެޗްޕީއޭއިން ވިދާޅުވިއެވެ. އޭގެފަހުން އައްޑޫ ސިޓީގެ ފިހާރަތަކާއި ކެފޭ ރެސްޓޯރެންޓު ފަދަ ތަންތަން އާއްމު އުސޫލުގެ ދަށުން ހުޅުވަމުން ގެންދިޔައެވެ.\nނަމަވެސް މިއަދު އައްޑޫ ސިޓީ ކައުންސިލުން އަނެއްކާވެސް ވަނީ ކޮވިޑް-19 އާއި ގުޅިގެން އައްޑޫސިޓީގެ ފިހާރަތަށް ހަވީރު5އިން ބަންދު ކޮށް ޑެލިވަރީގެ ހިދުމަތް ދިނުމަށް އެދިފައެވެ.\nއޭޕްރީލް 18, 2020 21:02\nމިލަންދޫ އެއީ ސިޓީއެއްނޫން އިނގޭތޯ ?


ދިވެހިރާއްޖޭގެ ޕްރައިމަރީ ގްރޭޑްތަކުގައި މީޑިއަމް އޮފް އިންސްޓްރަކްޝަންގެ ގޮތުގައި ބޭނުންކުރަން އެންމެ ރަނގަޅީ\nއިސްލާމްދީނުގައި ވެސް ކުދިންގެ އިބްތިދާއީ ތަޢުލީމުގެ ޢުމުރުފުރާގައި އެކުދިންގެ ކިބައިގައި އެކިއެކި ކަންކަން އަށަގެންނެވުމަށާއި، ހަރުލެއްވުމަށް މައިންބަފައިންގެ މައްޗަށް ބާރުއަޅުއްވާފައި ވެއެވެ.\nހަރުދަނާ ކިޔަމަންތެރި ދަރިންތަކެއް ނުވަތަ ޒުވާނުންތަކެއް އުފެދެން ޖެހެއެވެ. ކުށުގެ ވެށިން ދުރުވެފައިވާ ޒުވާނުންތަކެއް އުފެދެން ޖެހެއެވެ.\nކ. މާލެ | 28 ފެބްރުއަރީ 2019 | ބުރާސްފަތި 14:02 | 7,939\nސްކޫލެއްގެ ދަރިވަރުންތަކެއް: އިބްތިދާއީ ތަޢުޅިމުން ކުދިންގެ ދިރިއުޅުމަށް އަސަރު ކުރާވައެވެ. - މުހައްމަދު ޝަރުހާން\n(10 އޮކްޓޯބަރ 2018 ވަނަ ދުވަހު ޝާއިޢުކޮށްފައިވާ ލިޔުމާ ގުޅޭ(\nއިސްލާމްދީނުގައި ވެސް ކުދިންގެ އިބްތިދާއީ ތަޢުލީމުގެ ޢުމުރުފުރާގައި އެކުދިންގެ ކިބައިގައި އެކިއެކި ކަންކަން އަށަގެންނެވުމަށާއި، ހަރުލެއްވުމަށް މައިންބަފައިންގެ މައްޗަށް ބާރުއަޅުއްވާފައި ވެއެވެ. އެހެނީ އެ ޢުމުރުފުރައަކީ "ރަން ޢުމުރުފުރަ" ކަމުގައިވުމެވެ. މިޢުމުރުފުރާގައި ދެވޭ ތަރުބިއްޔަތާއި، ތަޢުލީމަކީ އެކުދިންގެ މުސްތަޤުބަލް އޭގެ މައްޗަށް ބިނާކުރެވޭނޭ ބިންގާ ކަމުގައިވަތީއެވެ. މިގޮތުން އެ ޢުމުރުފުރާގައި ނަމާދުކުރަން ބާރުއެޅުމާއި، މައިންބަފައިންނާ އެކުގައި ނަމާދުކުރުމަށާއި، އެހެނިހެން ކަންކަމުގައި މައިންބަފައިންގެ ބެލުމުގެ ދަށުންނާއި، އެކުގައި ދަރިން ޙާރަކާތްތެރިކުރުމުގެ ބޭނުމަކީ ޘަޤާފަތާއި، އާދަކާދަ އާއި، މާދަރީބަހާއި، މާޙައުލު އެކުދިންގެ ކިބައިގައި ހާނުވައި، އަށަގަނުވައި، ހަރުލެއްވުމެވެ. އެއީ އެންމެ ފައިދާ ހުރި ގޮތްކަމުގައިވާތީއެވެ. މިފަދަ ކަންކަމާއި ދުރުހެލި ކުރުވައި، ބީރައްޓެހި ކުރުވުމަށް މަގުފަހިވާނޭ ގޮތަށް ޕްރައިމަރީ ތަޢުލީމު ބައްޓަންކުރެވިފައި ވާނަމަ އޭގެ ސަބަބުން ނުނިކުމެ ނުދާނޭ ކަންތައްތަކެއް ވެއެވެ. އޭގެ ތެރޭގައި ޒުވާނުން އެބައެއްގެ ދީނަށާއި، މުޖްތަމަޢަށާއި، ދިވެހި ވަންތަކަމަށާއި، އެނޫނަސް މުހިންމު ކަންކަމަށް ފުރަސްގަސް ދެވޭނެއެވެ. އަދި މަގުއޮޅި ހަމައިންނެއްޓި ރާއްޖޭގައި މިފެންނަ ފަދަ ނުރަނގަޅު ކަންކަން އެފަދަ ޒުވާނުންގެ ފުށުން ފެނުމުގެ ސަބަބަކަށް ވެގެން ދިއުން ގާތެވެ.\nދިވެހި ދަރިވަރުން އާ އުސްމިނަކަށް ގެންދަން ބޭނުންނަމަ އިބްތިދާއީ ތަޢުލީމުގެ މަރުޙަލާއަށް މީޑިއަމް އޮފް އިސްޓްރަކްޝަން އަށް ބަދަލު ގެންނަން ޖެހެއެވެ. އެހެނީ އިބްތިދާއި މަރުޙަލާގައި މާދަރީ ބަހުން ކިޔަވައި ދިނުމުން ދަރިވަރުންނަށް އެހެނިހެން ބަސްބަސް ދަސްކުރުމަށް ވެސް އަދި މޮޅު މީހަކަށް ވުމަށް މަގުފަހިވާ ކަމުގައި ބަސްވާރުން ވިދާޅުވާކަމުގައި ޢަބުދުލް ޢަޒީޒު ޖަމާލު އަބޫބަކުރާ ޙަވާލަ ދެއްވައި މުޙައްމަދު އަފްރާޙު (2015) ލިޔުއްވާފައި ވެއެވެ. އޭނާ ލިޔުއްވާފައި ވަނީ "އެއްވެސް އިޚްތިލާފެއް ނެތި ހުރިހާ ބަސްވާރުން އެއްބަސްވެވަޑައިގަންނަވާ ގޮތުގައި އެ ބައެއްގެ މާދަރީ ބަހަށް މޮޅުވި ވަރަކަށް ދެ ވަނަ ބަހެއް ދަސްކުރުމަށް ފަސޭހަވާނެއެވެ. ދެ ވަނަ ބަހެއް ދަސްކުރި ވަރަކަށް ތިން ވަނަ ބަހެއް ދަސްކުރަން ފަސޭހަވާނެ ކަމުގައެވެ."\nއެހެނީ ފަހުގެ މަރުޙަލާތަކުގައި އެހެން ބަހަކުން ކިޔަވަން ޖެހުނަސް ތަޢުލީމު ޙާޞިލުކުރުމުގެ ޤާބިލުކަން ދަރިވަރުންގެ ކިބައިގައި އެންމެ ރަނގަޅަށް އަށަގަންނަނީ އިބްތިދާއީ މަރުޙަލާގައި މާދަރީ ބަހުން ތަޢުލީމު ދިނުމުންނެވެ. ދެވަނަ ބަހަކީ ކުއްޖާ މާދަރީބަސް ދަސްކުރުމަށްފަހު ދަސްކުރާ ބަހެވެ. އެހެންކަމުން މާދަރީބަސް އަށަގެންފައިވާ ކުއްޖާއަށް ދެވަނަ ބަހަކުން ތަޢުލީމު ދެވުނުކަމުގައި ވިޔަސް އެކުދިންނަށް އެބަހުން ވިސްނައިގަތުމާއި، ދަސްކުރުމަކީ އުނދަގޫކަމަކަށް ނުވެއެވެ. އަމިއްލަ މާދަރީ ބަސް ބޭނުން ކުރުމަކީ އާންމު ވިސްނުމާއި ޚިލާފަށް މި ޒަމާނުގެ ސައިންސާއި ހިސާބާއި އެހެނިހެން ރޮނގުރޮނގުން ކުރިއަރައިގެން ދިއުމަށް ފުރުސަތު ލިބޭނެކަމެއް ކަމަށާއި، ދިވެހި ޤައުމިއްޔަތު އާލާކޮށް ދިރުވައި ދީނާއި ބަސް ހިމާޔަތް ކުރުން ކަމުގައި ޞަފޫރާ ޢަލީ (2014) އެޑިއުކޭޝަން މިނިސްޓަރު ޑރ. ޢާއިޝަތު ޝިހާމް އާ ޙަވާލާ ދެއްވައި ލިޔުއްވާފައި ވެއެވެ.\nމިއަދުގެ ދިރާސާތަކާއި، ހޯދުންތަކުންނާއި، ތަޖުރިބާއިން ފެންނަގޮތުގައި މޮޅު ކުއްޖަކު އުފެއްދުމަށް ނުވަތަ ރަނގަޅު މުވާޠިނަކު އުފައްދުމަށްޓަކައި އިބްތިދާއީ ތަޢުލީމު އެދަރިވަރެއްގެ މާދަރީބަހުން ކިޔަވައިދިނުމާއި، މުޤައްރަރު އެކުލަވާލެވިފައި އޮތުން މުހިންމެވެ. އެހެނީ އެކުއްޖެއްގެ މުސްތަޤުބަލާއި، ދިރިއުޅުމާއި، އަޚްލާޤު ބައްޓަން ކުރުމުގައި މި މަރުޙަލާގައި ދެވޭ ތަޢުލީމަކީ ވަރަށް މުހިންމު އެއްޗެކެވެ. އެކުއްޖަކަށް މާޙައުލު ދަސްވަން ޖެހެއެވެ. ނަގައިދެވޭ ފިލާވަޅު ފަހުމްވާން ޖެހެއެވެ. އެކުއްޖެއްގެ ސިކުނޑި ތަރައްޤީވާން ޖެހެއެވެ. ޤައުމިއްޔަތަށް ލޯބިކުރާ ދަރިންނާއި، މުވާޠިނުން އުފައްދަން ޖެހެއެވެ. ހަރުދަނާ ކިޔަމަންތެރި ދަރިންތަކެއް ނުވަތަ ޒުވާނުންތަކެއް އުފެދެން ޖެހެއެވެ. ކުށުގެ ވެށިން ދުރުވެފައިވާ ޒުވާނުންތަކެއް އުފެދެން ޖެހެއެވެ. ޤައުމުގައި މިހާރު ހިނގަމުންދާ ނޭދެވޭ ކަންކަން ހުއްޓުވެން އެބަ ޖެހެއެވެ. މިމަޤަޞަދުތައް ޙާޞިލްކުރުމަށްޓަކައި ތަޢުލީމުގެ އިބްތިދާއީ މަރުޙާލާއަކީ ވަރަށް މުހިންމު މަރުޙަލާއެއްކަން މިހާރުވަނީ ހޯދިފައެވެ. އިބްތިދާއީ މަރުޙަލާގައި ލިބޭ ތަޢުލީމަކީ ޚުލްޤު ރަނގަޅު ޤައުމީވަންތަ މާޙައުލަށް ފެތޭ، ލޯބިކުރާ މީހަކު ބިނާކުރުމަށް ވަރަށް މުހިންމު ދައުރެއް އަދާކުރާ އެއްޗެއްކަން ސާބިތުވެފައިވާތީއެވެ. މި ފަދަ ބަޔަކު ނެރުމަށް ކުރެވޭ މަސައްކަތުގައި އިބްތިދާއީ މަރުޙާލާގައި ދެވޭ ތަޢުލީމަކީ މާދަރީ ބަސް ކަމުގައިވާ ދިވެހި ބަހުން ދެވޭ ތަޢުލީމަކަށް ނުވާނަމަ އެއީ ޙާޤީޤީ ދިވެހިންގެ ގޮތުގައި ފަޚުރުވެރިވާ ފަދަ ދިވެހިން ނުވަތަ ދިވެހިވަންތަ މުވާޠިނުން ނުވަތަ ދަރިންގެ ގޮތުގައި ނިކުތުމަކީ "އަލަގަހަކުން ކެޔޮނިރެއް ފެޅުން" ފަދަ ކަމެކެވެ.


BREAKING NEWS: Niyaavi kamah bunaa hajjuveriyaa othee Coma ehgai: Hajj Mission - One Online\nހައްޖު ކޯޕަރޭޝަނުގެ ފަރާތުން މީގެކުރިން ހައްޖަށް ދިޔަ ބަޔަކު ވެލާނާ އިންޓަނޭޝަނަލް އެއާޕޯޓުގައި ފުރަން ތައްޔާރުވެގެން --- ފޮޓޯ: ހައްޖު ކޯޕަރޭޝަން\nނިޔާވި ކަމަށް ބުނާ ހައްޖުވެރިޔާ އޮތީ ކޯމާއެއްގައި: ހައްޖު މިޝަން\nމިއަހަރު ރާއްޖެއިން ހައްޖުގެ މަތިވެރި އަޅުކަން އަދާކުރަން ގޮސް ހުއްޓާ ނިޔާވި ކަމަށް ބުނާ އަންހެން މީހާ އޮތީ ކޯމާއެއްގައި ކަމަށް ދިވެހި ހައްޖު މިޝަނުން ބުނެފި އެވެ.\nހައްޖު މިޝަން އިން މިއަދު ބުނީ، ހައްޖު ކޯޕަރޭޝަންގެ ހައްޖުވެރިއެއް ކަމަށްވާ ފ. ދަރަނބޫދޫ މުޝްތަރީގެ ސީމާ މުހައްމަދު، 38 އަހަރު މިނާގެ ޓެންޓުގައި ހުއްޓާ ސްޓްރޯކެއް ޖެހިގެން މިނާގެ "މިނާ އަލްވާދީ" ހޮސްޕިޓަލަށް ގެންގޮސްފައިވާ ކަމަށެވެ. އަދި އޭނާ އޮތީ ކޯމާއެއްގައި ކަމަށާއި ލައިފް ސަޕޯޓްގައި ކަމަށް ވެސް ހައްޖު މިޝަން އިން މައުލޫމާތުދެ އެވެ.\nނޯޓް: މީގެ ކުރީން ސީމާ މުހައްމަދު ނިޔާވެފައިވާ ކަމަށް "ވަން އޮންލައިން" ގައި ހަބަރު ޝާއިއު ކުރީ އެ ހައްޖުވެރިޔާގެ އާއިލާގެ މެންބަރަކާ ހަވާލާދީ ފ. ދަރަނބޫދޫ ކައުންސިލްގެ ރައީސް އަލީ މުހައްމަދު އެކަން ކަށަވަރު ކޮށްދެއްވާފައިވާތީ އެވެ.\nއަދި އެކަމަށްޓަކާ ސީމާ މުހައްމަދުގެ އާއިލާގެ ފަރާތުންނާއި ވަން އޮންލައިންގެ ކިޔުންތެރިންގެ ފަރާތުން ނިހާޔަތަށް މައާފަށް އެދެމެވެ. އަދި ވަން އޮންލައިންގެ ފަރާތުން އެދެނީ ސީމާ މޫސާއަށް އަވަސް ޝިފާއެއް މިންވަރު ކޮށްދެއްވުމެވެ. އާމީން\nގުޅޭ ޓެގު ހައްޖު ކޯޕަރޭޝަން ހައްޖު ދަތުރު\nހިތަދޫ ޕޮލިސް ސްޓޭޝަނުގައި ފިލި މީހާ ހޯދައި، ހައްޔަރުކޮށްފި\nގެނބުނު ބަޔަކަށް އައިޖީއެމްއެޗުގައި ފަރުވާދެނީ\nމާފުށިން ގެއްލިގެން ހޯދަމުންދިޔަ ކުއްޖާ ފެނިއްޖެ، އޮތީ ފަޅު ގަރާޖެއްގެ ތެރޭގައި ހޭނެތިފައި\nލިލީ ބީޗް ރިސޯޓުގައި މަސައްކަތް ކުރާ ބިދޭސީއަކު މަރުވެފައި އޮއްވައި ފެނިއްޖެ


ފިހާރައެއްގެ ބިއްލޫރިގަނޑު ތަޅާލި މީހަކު ހޯދުމަށް ފުލުހުން ވީޑިއޯއެއް އާއްމުކޮށްފި ފިހާރައެއްގެ ބިއްލޫރިގަނޑު ތަޅާލި މީހަކު ހޯދުމަށް ފުލުހުން ވީޑިއޯއެއް އާއްމުކޮށްފި\nފިހާރައެއްގެ ބިއްލޫރިގަނޑު ތަޅާލި މީހަކު ހޯދުމަށް ފުލުހުން ވީޑިއޯއެއް އާއްމުކޮށްފި\nމުދަލަށް ގެއްލުން ދިނުމުގެ މައްސަލައަކާ ގުޅިގެން ފުލުހުން ހޯދަމުންދާ މީހާ / ފޮޓޯ: ޕޮލިސް މީޑިއާ\nމުދަލަށް ގެއްލުން ދިނުމުގެ މައްސަލައަކާ ގުޅިގެން ހޯދަމުންދާ މީހެއްގެ ވީޑިއޯ ފުލުހުން އާންމުކޮށްފިއެވެ.\nފުލުހުން އާންމުކޮށްފައިވާ ވިޑިއޯއިން ފެންނަނީ މަގުމަތިން ދިޔަ މީހަކު ޕޭމަންޓު ގަލަކުން ޖަހައި ކަންމައްޗަކަށްވާގޮތަށް ހުރި ފިހާރައެއްގެ ދޮރުގެ ބިއްލޫރިގަނޑު ތަޅާލާ މަންޒަރެވެ. ފުލުހުން ވިދާޅުވީ، އެ ވީޑިއޯއިން ފެންނަ މީހަކީ މޯލްޑިވްސް ޕޮލިސް ސަރވިސްގެ ޖެނެރަލް އިންވެސްޓިގޭޝަން ޑިޕާޓްމަންޓުން ތަހުގީގު ކުރަމުންދާ މުދަލަށް ގެއްލުންދިނުމުގެ މައްސަލައެއްގެ ތަހުގީގަށް ހޯދަން ބޭނުންވެ، ފުލުހުން މިހާތަނަށް ކުރި މަސައްކަތުން ކާކުކަން ދެނެގަނެވިފައިނުވާ މީހެއްގެ ވީޑިއޯ ކަމަށެވެ.\nފުލުހުން އާންމުކޮށްފައިވާ ވީޑިއޯއިން ފެންނަ މީހާއާބެހޭ އެއްވެސް މައުލޫމާތެއް އެނގޭނަމަ އެކަން ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓުގެ ނަމްބަރު 9631696 އަށް ގުޅައި ހިއްސާކުރުމަށް ފުލުހުން ވަނީ އެދިފައެވެ.\nފިހާރައެއްގެ ބިއްލޫރިގަނޑު ތަޅާލި މީހަކު ހޯދުމަށް ފުލުހުން ވީޑިއޯއެއް އާއްމުކޮށްފައިވާއިރު، ފުލުހުން ތަޙްޤީޤު ކުރަމުންދާ ވައްކަމުގެ މައްސަލައަކާ ގުޅިގެން މިމަހުގެ5ވަނަ ދުވަހުވެސް ފުލުހުން ވަނީ ދެމީހަކު ހޯދުމަށް ވީޑިއޯއެއް އާންމުކޮށްފައެވެ.


Ranbir aai Deepika anehkaa ves ekugai filmakun\nރަންބީރާއި ދިޕިކާ އަނެއްކާވެސް އެކުގައި ފިލްމަކުން\nރަންބީރާއި ދިޕިކާ: "ތަމާޝާ" އަށް ފަހު އަނެއްކާވެސް މިދެތަރިން އެކުގައި އަންނަ އަހަރު ފިލްމެއް ކުޅޭނެ\nޒުވާން ދެތަރިން ކަމަށްވާ ރަންބީރު ކަޕޫރާއި ދިޕިކާ ޕަދުކޯން ލޯބީގެ ގޮތުން ގުޅިގެން އުޅުނު އިރާއި، ދެމީހުން ރުޅިވިފަހުންވެސް މިދެތަރިންގެ ޖޯޑަށް އަދިވެސް ބެލުންތެރިންގެ ތައުޜީފު އޮހެ އެވެ.\nމިހާތަނަށް އެކުގައި ތިން ފިލްމެއް ކުޅެފައިވާ މިދެތަރިން އެންމެފަހުން ފެނިގެން ގޮސްފައިވަނީ މިދިޔަ އަހަރުގެ ނޮވެމްބަރުގައި ރިލީޒްކުރި "ތަމާޝާ" އިންނެވެ. މިފިލްމަށް ފަހު މިދެތަރިން އެކުގައި ފިލްމަކުން ދެން އަވަސް މުސަތްގުބަލެއްގައި ފެނިގެންނުދާނެ ކަމުގެ ހަބަރުތަކެއް އެރި ނަމަވެސް، މިދެތަރިން އެކުގައި އަނެއްކާވެސް އާ ފިލްމެއް ކުޅުމަށް މިހާރު ވަނީ ހަމަޖެހިފަ އެވެ.\nބޮލީވުޑްގެ ހަބަރުތައް ބުނާގޮތުން މިދެތަރިން ދެން އެކުގައި ފެނިގެންދާނީ ޑައިރެކްޓަރު ސާޖިދު ނަޑިއަޑްވާލާގެ ފިލްމަކުންނެވެ. ރަންބީރާއި ދިޕިކާ ލީޑްރޯލުގައި ހިމަނައިގެން ސާޖިދު އުފައްދަނީ ކޮންކަހަލަ ފިލްމެއްކަން އަދި ޔަގީން ނުވި ނަމަވެސް، އޭނާ އަންނަނީ ވަނީ ބައެއް ފިލްމުތަކުގެ ސްކްރިޕްޓް މިދެތަރިންނާއި ހިއްސާކޮށްފަ އެވެ. އަދި އެފިލްމުތަމުގެ ތެރެއިން މިދެތަރިން ކުޅޭނީ ކޮން ފިލްމެއްކަން އަދި ހަމައެއް ނުޖެހެ އެވެ.\nމީގެކުރިންވެސް ލޯބީގެ ފިލްމުތައް ކުޅެފައިވާ މިދެތަރިން ކުޅޭ ސާޖިދްގެ ފިލްމަކީވެސް ލޯބީގެ ފިލްމެއް ކަމަށް ހަބަރުތައް ބުނެ އެވެ.\nމިއަހަރަކީ ރަންބީރުގެ ކެރިއަރުގައި ވެސް ވަރަށް ބޮޑު އަހަރެކެވެ. "ޖައްގާ ޖާސޫސް" އާއި "އެއި ދިލްހޭ މުޝްކިލް" ރިލީޒްވުމަށް ހަމަޖެހިފައިވާއިރު، މިއަހަރުގައި ސަންޖޭ ދަތުގެ ހަޔާތުގެ މައްޗަށް އުފައްދާ ފިލްމާއި ޑައިރެކްޓަރު އަޔާން މުކަރްޖީގެ ފިލްމެއް ކުޅުމަށް ވަނީ ހަމަޖެހިފަ އެވެ. އަދި ދިޕިކާ ވަނީ މިއަހަރުގައި ބޮލީވުޑް ފިލްމެއް ކުޅުމުގެ ބަދަލުގައި އޭނާ ކުޅޭ ފުރަތަމަ ހޮލީވުޑް ފިލްމު "ޓްރިޕަލް އެކްސް" އަށް އޭނާގެ ހުރިހާ ވަގުތެއް ހުސްކޮށްފަ އެވެ.\nބުނެވޭ ގޮތުގައި ރަންބީރާއި ދިޕިކާ އެކުގައި ކުޅޭ މިފިލްމުގެ މަސައްކަތް ފެށޭނީ އަންނަ އަހަރުގެ ތެރޭގަ އެވެ.


ސަމާލުވޭ! ކަނޑުގެ ލޮނުގަނޑު ބޮޑުތަނުން އުފުލެނީ! - DhiDaily\nސަމާލުވޭ! ކަނޑުގެ ލޮނުގަނޑު ބޮޑުތަނުން އުފުލެނީ!\nދުނިޔޭގެ ކަނޑުގެ ލޮނުގަނޑު ހީނުކުރާހާ ބާރުމިނެ އުފުލެމުން ދާކަމަށް ސައިންސްވެރިން ބުނެފިއެވެ.\nދުރްހަމްގެ މާހިރުން ކޮށްފައިވާ ދިރާސާއަކުން ދައްކާ ގޮތުން، ދުނިޔޭގެ ހޫނުމިން އުފުލެމުންދާ ބާރުމިނަށް ބަލާ، ގަނޑުފެންތައް ވިރެމުންދާ ދިއުމުގެ ސަބަބުން ކުރިއަށް އޮތް 500 އަހަރުގެ ތެރޭގައި ދުނިޔޭގެ ލޮނުގަނޑު 18 މީޓަރަށް އުފުލިގެން ދާނެއެވެ. އަދި މިއީ، އެތަށް ގޮތަކުން އިންސާނުންނަށް އަދި ޖަނަވާރުތަކަށް ގެއްލުން ވާނެ ކަމެއް ކަމަށްވެސް މާހިރުން ވަނީ ބުނެފައެވެ.\nސައިންސްވެރިން ބުނެފައިވަނީ، ދުނިޔޭގެ ގަނޑުފެންގަޑު ތަކުގެ ތެރެއިން ބޮޑެތު ”ގަނޑުފެނުގެ“ ޝީޓުތައް އަންދާޒާ ކުރިވަރަށް ވުރެ އަވަހަށް ވިރެމުން ދާކަމަށާއި، މީގެން ޝީޓެއްގެ ބޮޑުމިން، ގްރީންލޭންޑުގެ ދެ ގައުމު ވަރު ވާނެ ކަމަށެވެ.\nދުނިޔޭގެ ހޫނުމިން މިހާރަށް ވުރެ ބޮޑަށް ދަށްކޮށް، ދުނިޔޭގެ ވައިގެ ތެރެއަށް ބޭރު ކުރާ ވިހަ ގޭސްތަށް މަދު ކުރުމަށް ދިރާސާ ކުރި ޓީމުން ވަނީ ބުނެފައެވެ. އަދި ކަނޑުގެ ލޮނުގަނޑު އުފުލުމުގެ ސަބަބުން ދިމާވާނެ ކަންތަކަށް، ބިންތިރި ގައުމު ތަކުން ކުރިއާލާ ތައްޔާރު ވުމަށްވެސް ވަނީ ބުނެފައެވެ.